ޝަކުވާ ނުކުރައްޗޭ! –3– DhiDaily\nޝަކުވާ ނުކުރައްޗޭ! – 3\nޝާމްއާއި އެކު ޒުވާން ފުރައިގެ ވަރަށް ރީތި ދެ އަންހެން ކުދިން ވެސް ތިއްބެވެ. އެއީ ޝާމް ރައްޓެހި ވެގެން އުޅޭ ޝާމްގެ ލޯބިވެރިޔާ ޝާފިޔާ އާއި ޝާފިޔާގެ ވަރަށް ގާތް ރައްޓެއްސެއް ކަމަށްވާ ޖުމާނާ އެވެ. ޝާމްމެން އެތަނުން ނުކުމެ ހިނގައި ގަތުމާއި އެކު ޝާމްއަށް ޔާމީން ފެނުނެވެ. ޝާމް ޝާފިޔާގެ އަތުގައި ކޮށްޓާލާފައި ޝާފިޔާއަށް ޔާމިން ދެއްކިއެވެ. ޝާފިޔާއަށް ޔާމީން ފެނުމުން ޝާމްއަށް ބާލާލުމަށް ފަހު ހިނިތުން ވެލިއެވެ. އަދި ޝާމް އާއި ޝާފިޔާ ޔާމީން އާއި ދިމާއަށް ދާން ހިގައިގަތެވެ. އެ ކުދިންނާއެކު ޖުމާނާ ވެސް އެ ކުދިންގެ ފަހަތުން ހިނގައިގަތެވެ. “ ސާބަސް ކޮންކަމެއް މިއޮއްފަދަ ހަވީރު ގަޑީގަ އެކަނިމާ އެކަނި އައިސް މިތާގަ ތި އިންނަނީ، މިތަނުން ފެންނާނީ ހުސް ޅަދަރިމައިން، މީހުންގެ އަނބިން، ތިހޯދަން އުޅޭ ކަހަލަ ކުއްޖެއް ފެންނާނެ ހެނެއް ހިއެއްނުވޭ ! “ ޝާފިޔާމެން ޔާމީން އާއި އަރާ ހަމަވެފައި ލާނެއް ރާގެއްގައި ޝާފިޔާ ބުނެލިއެވެ.\nޝާފިޔާ އެހެން ބުނުމުން ހައިރާން ވެފައި ޔާމީން އެމީހުންނަށް ބަލާލިއެވެ. އޭރު ޔާމީންގެ ކުރިމަތީގައި ހެވިފައި ޝާމްއާއި ޝާފިޔާ ހުއްޓާ ފެނުމުން ޔާމީންގެ ގާތަށް ވެސް ހިނިއައެވެ. އެހެން ނަމަވެސް ކުޑަ ހިނދުކޮޅެއްގެ ތެރޭގައި ޔާމީންގެ ނަޒަރު ގޮސް ޖުމާނާއަށް ހުއްޓުމާއެކު ޔާމީންގެ ހިތަށް ހީވީ ތޫނު ކައްޓެއް ހަރާލި ހެނެވެ. ވީނުވީ ގޮތެއް ވެސް ނޭނގި ޔާމީންގެ ކަޅި ޖުމާނާގެ ކަޅިޔާ އަމާޒުވެ އެކަޅީގެ އެންމެ ފުނަށް ފީނައި ގަނެވިއްޖެއެވެ. ފުންމިން ނޭނގޭ އެކޯރުގެ ޖާޒުބީ އޮއެވަރުގައި ޖެހި ޔާމީންގެ ހިތް އޮޔާދާން ފަށައިފިއެވެ. ޖުމާނާގެ ހާލު ވެސް ވަކިން ކުޑައެއް ނޫނެވެ. ހީވަނީ ދުވަހަކު ވެސް ނުދެކޭ ނުފެންނަ އެއްޗެއް ފެނިގެން އުޅޭހެނެވެ. ކަޅިޖަހާ ވެސް ނުލާ ޔާމީގެ މޫނަށް ބަލަހައްޓައިގެން އެ ހުރެވެނީ ކީއްވެ ކަމެއް ހުދު ޖުމާނާ އަކަށް ވެސް ނޭނގޭނެއެވެ. ޖުމާނާއަށް ވެސް އެވަނީ އަސަރު ތަކެއް ކޮށްފައެވެ. އެހިތަށް ވެސް އެވަނީ އިޝްގީ ތޫފާނަކާ ކުރިމަތި ވެފައެވެ. އެތޫފާނުގައި ޖެހި ބާރުވަޔާއެކު ދެވޭ ނުދެވޭ ތަނެއް ނޭނގި ލޯބީގެ މަންޒިލަކަށް މިސްރާބު ޖެހިފައެވެ. އެހެން ކަމުން އެ ވަގުތު އެތާ އިތުރު ބަޔަކު ތިބި ކަމެއް ދެ ކުދިންކުރެން އެކަކުވެސް ހާނދާނެއް ނެތެވެ. ވާނީ ވެސް އެހެން ދޮގެއްތޯއެވެ. ލޯބީގެ އާރަކުން ފެންބުއިމަށް ކަރު ހިކައިގެންފައި ތިބި ބަޔަކަށް އެކޯރު ފެނުމުން ދެން އަވަސްވެ ގަނެވޭނީ އަވަހަށް ފެންބޮއެ ކަރު ހިއެކުން ފިލުވާލުމަށެވެ. އެވަގުތު އިތުރު ކަމެއް ކުރާކަށް ނުވަތަ އެހެން ކަމެއްގެ މައްޗަކުން ހަނދާނެއް ނުހުންނާނެ އެވެ. ޔާމީންއާއި ޖުމާނާ އަށްވެސް ވެފައި އެތިބީ ހަމައެހެންނެވެ. “ ތެދެއް ވަކި ކަހަލަ ކުއްޖެއްތަ ބޭނުން ވަނީ ވެސް؟ މިތާ އިނދެގެން މަށަކަށް ވެސް ހިއެއް ނުވޭ އެބުނާ ކަހަލަ ކުއްޖެއް ފެންނާނެހެނެއް. “ ޝާމް ވެސް ކުޑަކޮށް ހީލުމަށް ފަހު މާޖާ ކޮށްލުމުގެ ގޮތުން ބުންޏެވެ. ޔާމީންއަށް ހޭވެރިކަންވީ ދެނެވެ. އަދި ހައިރާން ކަމާއެކު ޝާމްމެނަށް ބާލާލިއެވެ. ޖުމާނާ ވެސް ލަދުރަކި ގޮތަކަށް ހިނިތުން ވެލާފައި އެމީހުންނަށް ސަމާލުކަން ދިނެވެ. “ ފެނިއްޖެޔޭ ބުނެފިއްޔާއޯ! ، އެކުއްޖާއާ ބައްދަލު ވެއްޖެޔޭ ބުނެފިއްޔާއޯ! ، ގަބޫލުކުރާނަން ؟ “ ޔާމީން ޖުމާނާއަށް ބަލާލުމަށްފަހު ބުންޏެވެ. ޖުމާނާއަށް ވެސް ޔާމީން އެބުނި އެއްޗެއް ދޭހަވީ ކަންނޭނގެއެވެ. ޔާމީން އެހެން ބުނުމުން ޖުމާނާގެ މޫނު މައްޗަށް ވެސް އުފާވެރިކަން ވެރިވިއެވެ. މުޅި މޫނު އަލިވެ އުޖާލާ ވެގެން ދިޔައެވެ. އަދި އުފާވެރި ލަދުރަކި ގޮތަކަށް ހިނިތުން ވެލުމަށް ފަހު ޔާމީންއަށް ބާލާލާފައި އިސްޖަހާލިއެވެ. “ އަސްލުވެސް ، ތިހެންވިއްޔާ ތިބުނާ ކުއްޖާ އަހަރުމެނަށް ވެސް ދައްކަންވީނު ، އޭރުންތާދޯ އެހެންތާކުން ފެނުނަސް އަހަރުމެނަށް ވެސް އެނގޭނީ ދޯ ޝާފިޔާ.“ ޝާމް އަނެއްކާ ވެސް ދިމާކުރުމުގެ ގޮތުން ބުނެލިއެވެ. ޝާފިޔާ ވެސް ޝާމް އާއި ބައިވެރި ވެލުމުގެ ގޮތުން“ ހޫން “ ލައްވައިލިއެވެ. “ ކެއްކުރޭ އަދި ނުދެއްކިފައެއް ނެތެއްނު.“ ޔާމީން އެހެން ބުނުމަށް ފަހު އަނެއްކާ ވެސް ޖުމާނާއަށް ބާލާލިއެވެ. އޭރު ވެސް ޖުމާނާ ހުރީ ވައްކަޅިން ޔާމީންއަށް ބަލަހައްޓައިގެނެވެ. “ ދެން މިތާ ނީނދެ ހިނގާބަލަ ، މިމަންޖެ ގޭދޮށަށް ވައްޓާލަންދޭން. “ ޖުމާނާ ދައްކާލުމަށް ފަހު ޝާމް ބުނެލިއެވެ. ޝާމް އެހެން ބުނުމުން ޔާމީންގެ ހިތަށް ވީގޮތް ބުނެދޭކަށް ވެސް ނޭނގުނެވެ. ވީ އުފަލެއްގެ ބޮޑު ކަމާއެކު ވެސް ހިތް އަވަސްވެ ގަނޑުވާ ގޮތްވިއެވެ. މޭތެޅެން ފެށިއެވެ. މުޅި ހަށިގަނޑަށް ފިނި ކަމެއްވެރިވެ ތުރުތުރު އަޅަން ފެށިހެންވެސް ހީވިއެވެ. “ ތީ އެއްވެސް ކަމެއް ނޫނެއްނު. އެކަމަކު ކޮން ކުއްޖެއްތަ ތީ، ކުރިން ނުފެންނަ ކުއްޖެއްވީމަ މިއަހާލީ. “ ޖުމާނާއަށް ބަލަހައްޓައިގެން ހުރެ ޔާމީން ހިނިތުން ވެލާފައި ބުނެލިއެވެ. “ އެހެނެއް ނުފެންނާނެދޯ ޝަފިޔާ.“ ލާނެއް ރާގެއްގައި ޖުމާނާ ބުންޏެވެ. ދެން “ މާގިނަ ވާހަކަ ނުދައްކާ ހިނގާބަލަ.“\nޔާމީން ތެދުވެއްޖެއެވެ. އަދި ޝާމްމެންނާ އެކު ހިނގައިގެންފިއެވެ . ހަތަރު ކުދިން އެކުއެކީގައި ގޮސް މަގަށް ނުކުމެ ސައިކަލަށް އަރައިފިއެވެ. ޝާމްގެ ފަހަތަށް ޝާފިޔާ އެރިއިރު ޖުމާނާ އެރީ ޔާމީންގެ ސައިކަލުގެ ފަހަތަށެވެ. ޝާމް ސައިކަލު ސްޓާޓުކޮށް ދުއްވާލުމާއެކު ޔާމީން ވެސް ސައިކަލު ދުއްވާލިއެވެ .\nޔާމީން ޖުމާނާ ގޮވައިގެން ސައިކަލުގައި އައިސް އެއެޅީ މައްޗަންގޮޅީ ދިލްބަހާރު މަގަށެވެ. ޔާމީގެ ކުރިމަތިން ވެސް އަދި ފަހަތުން ވެސް ޝާމްމެންގެ ސައިކަލް އަންނަތަނެއް ނުފެނެއެވެ. އެމީހުން ގޭދޮށަށް މަޑުކުރުމަށް ފަހު ޔާމީންމެން އެކަނި ފޮނުވާލީ ކަމަށް ވެސް ވެދާނެއެވެ. ޖުމާނާ ގޮވައިގެން ދުއްވާލެވޭތީ ޔާމީން އިނީ ނުހަނު އުފަލުންނެވެ. މޫނުމަތިން ފެންނަނީ ހިތްހަމަ ޖެހުމުގެ އަސަރުތަކެވެ. ޖުމާނާ ވެސް ޔާމީންގެ ގައިގައި ނުޖެހޭ ވަރަށް ސައިކަލުގެ ފަހަތުގައި އިނެއް ކަމަކު ޖުމާނާގެ ހިތުތެރޭގައި ވެސް އެތައް ޝޫއޫރަކާއި އިހްސާސް ތަކެއް ކުރެވެމުން ދާނެކަމީ ޝައްކެއް އޮތް ކަމެއް ނޫނެވެ. އެހެނީ ޖުމާނާއަށް ޔާމީން ފެނުމުން ފުން އިހްސާސަތެއް ކުރެވުނެވެ. ބުނެދޭން ނެނގޭފަދަ ޖަޒުބާތީ އޮއެވަރެއް ހިތުތެރޭގައި ހިނގައިގަތެވެ. އަދި މިހާރު ޔާމީންގެ ފަހަތުގައި ޔާމީންގެ ގައިގައި ޖެހޭ ހިސާބު ގާތުގައި އިންނައިރު ކުރެވޭ އިހްސާސްތައް މާބޮޑުވާނެތާ އެވެ. “ މިތަނަށް ހުއްޓާ! “ ޖުމަނާމެންގެއާ އަރާ ހަމަވުމުން ކުއްލިއަކަށް ޖުމަނާ ބުނެލިއެވެ. ޔާމީން ސައިކަލު އެގޭދޮށަށް މަޑު ކޮށްލައިފިއެވެ. އަދި ގެއަށް ބަލާލުމަށް ފަހު ގޭގެ ނަން ކިޔާލިއެވެ. ޖުމާނަ ސައިކަލުން ފައިބާ ޔާމީން އަށް ބަލާލިއެވެ. “ ވަރަށް ބޮޑަށް ތެންކްސް އިނގޭ.“ ޖުމާނާ އެހެން ބުނުމުން ޔާމީން ޖުމާނާއަށް ބަލާލާފައި ހިނިތުން ވެލިއެވެ. އަދި އެއްޗެކޭ ބުނަން އުޅެފައި މަޑުކޮށްލިއެވެ. “ އަހަންނަށް ކިޔަނީ ޖުމާނާ ،ޖުމާ، ޔާމީންދޯ ކިޔަނީ.“ ހިނިތުން ވެލާފައި ޖުމާނާ ބުންޏެވެ. އަދި ދާން ހިނގައިގަތެވެ . “ މަޑުކޮށް ބަލަ,! ފޯނު ނަމްބަރު ދީފާނަންތަ؟ “ އެއަޑަށް ޖުމާނާ ހުއްޓުނެވެ. އަދި ހައިރާން ވެފައި ޔާމީންއަށް ބަލާލިއެވެ. ދެ ކުދިން އިރުކޮޅެއް ވަންދެން ބަލަން ތިބުމަށް ފަހު ޖުމާނާ ހިނިތުން ވެލިއެވެ. “ އާނ، ޖަހާ ނަމްބަރ “ ޔާމިން ޖީބުން ފޯނު ނެގުމަށް ފަހު ޖުމާނާ ކިޔާ ނަމްބަރުތައް ޖަހާލިއެވެ. “ މިރޭ ގުޅާނަން އިނގޭ “ ޖުމާނާ އަށް ބަލާލުމަށް ފަހު ޔާމީން ބުނެލިއެވެ. ޖުމާނާ ހިނިތުން ވެލާފައި ނިތް އަރުވާލުމަށް ފަހު ގޮސް ގެއަށް ވަދެއްޖެއެވެ. ޔާމީން ވީއުފަލެއްގެ ކޮޅެއް ނެތެވެ. ހީވީ މުޅި ދުނިޔެ ޔާމީންގެ ހިތަކަށް ލިބުނީ ހެނެވެ. ދެކެމުންއައި ހުވަފެން ހަޤީޤަތަކަށް ވުމުގެ ކޮޅުމަތި ފެނުނީހެނެވެ. ބޭނުންވި ކަހަލަ، ހިތްކިޔާކަހަލަ ރީތި ކުއްޖަކު ލިބުނީހެނެވެ. ޔާމީން ވަރަށް އުފާވެފައި މިރޭ ގުޅައިގެން ދައްކާނެ ވާހަކައަކާ ދޭތެރޭ ހިޔާލު ކުރަމުން ސައިކަލު ދުއްވާލިއެވެ.\n“ ކޯޗެއްތޯ ބޭނުމީ “ ވޭޓަރ އައިސް މޭޒު ކައިރީގައި ހުއްޓި އަހާލިއެވެ. އެހެން ނަމަވެސް ޔާމީން އާއި ޖުމާނާއަށް އެއަޑު އިވުނު ކަމަކަށް ނުވިއެވެ. އެ ދެކުދިން ތިބީ އަޑެއް އިވޭވަރަށް ވުރެ ބޮޑަށް އިޝްގުގެ މާކަނޑެއްގެ ތެރެއަށް ގެނބި ޣަރަގުވެފައެވެ. އެހެން ކަމަކާ ދޭތެރޭ ވިސްނާ ފިކުރު ކުރެވޭ ވަރަށް ވުރެ ބޮޑަށް އެކަނޑުގެ ލޯބީގެ ޖާޒުބީ މާކަނޑުގެ އެންމެ ފުނުގައޭ ބުނުމަކީ ދޮގަކަށް ނުވާނެއެވެ ”އެކްސްކިއުޒް މީ. “ ވޭޓަރ އަނެއްކާވެސް ބުނެލިއެވެ. އެވަރުން ވެސް އަޑު ނީވުމުން ވޭޓަރ ތަންކޮޅެއް ބާރަށް “ ބައްލަވާ ކޯޗެއްތޯ ބޭނުންފުޅީ “ މިހެން ބުނެލުމާއެކު ޔާމީނާއި ޖުމާނާ ވެސް ދިޔައީ ސިއްސައިގެންނެވެ. ދެކުދިން އެއް ފަހަރާ ވޭޓަރާ ދިމާއަށް ބަލާލިއެވެ. ވޭޓަރ ފެނުމާއެކު ޖުމާނާއަށްވީ މުޅިން އެހެން ގޮތެކެވެ. ލިބުނީ ކުއްލި ޝޮކެކެވެ. ހުއްޓުން އެރީއެވެ. މުޅި މީހާ ގަބުވިއެވެ. އަނގައި ވެސް ނުބުނެ ވޭޓަރާ ދިމާއަށް ބަލަހައްޓައިގެން އިނީއެވެ. ވޭޓަރުގެ ހާލުވެސް ވަކި ތަފާތެއް ނެތެވެ. ޖުމާނާއަށް ބަލަހައްޓައިގެން އެހުރި ގޮތަށް ހުރީއެވެ. ޔާމީން ހައިރާންވެފައި ޖުމާނާއަށް ބަލާލިއެވެ. އެއަށް ފަހު ވޭޓަރަށް ބަލާލިއެވެ. އެދެމީހުންނަށް މިވީ ގޮތުން ޔާމީންގެ ހައިރާންވެ ވިސްނުމެއްގެ ތެރެއަށް ގެއްލުނެވެ.


Irange Harijee Vazeerah Americage Dhathi Kurumuge Fiyavalhu\nއިރާންގެ ހާރިޖީ ވަޒީރު މުހައްމަދު ޖާވިދު ޒާރިފު--\nއިރާނުގެ ހާރިޖީ ވަޒީރަށް އެމެރިކާގެ ދަތިކުރުމުގެ ފިޔަވަޅު\nއިރާންގެ ހާރިޖީ ވަޒީރު މުހައްމަދު ޖާވިދު ޒާރިފުގެ މައްޗަށް އެމެރިކާއިން ދަތި ކުރުމުގެ ފިޔަވަޅު އަޅައިފިއެވެ.\nއެމެރިކާގެ ޓްރެޝަރީ ޑިޕާޓްމެންޓް އޮފް ފޮރިން އެސެޓްސް ކޮންޓްރޯލްއިން ބުދަ ދުވަހު ބުނެފައިވާ ގޮތުގައި ޒާރިފުގެ މައްޗަށް ދަތި ކުރުމުގެ ފިޔަވަޅު އަޅަން ނިންމާފައިވަނީ އިރާނުގެ ރޫހާނީ ލީޑަރު އާޔަތުﷲ އަލީ ހާމަނާއީ ތަމްސީލު ކުރާތީއެވެ.\nޒާރިފު ވަނީ އެ ފިޔަވަޅުން ދައްކުވައިދެނީ އޭނާ ދެކެ އެމެރިކާއިން ޖެހިލުންވާ މިންވަރު ކަމަށާއި، އެ ފިޔަވަޅުގެ ސަބަބުން އޭނާއަށް އެއްވެސް ގެއްލުމެއް ނެތް ކަމަށް ވިދާޅުވެފައެވެ.\nޒާރިފުއާއި މެދު ފިޔަވަޅު އެޅި އިރު އެމެރިކާއިން ވަނީ އާޔަތުﷲ އަލީ ހާމަނާއީ އާ މެދު ވެސް ފިޔަވަޅު އަޅާފައެވެ. ޒާރިފުއާއި މެދު ފިޔަވަޅު އެޅި ނަމަވެސް އދގެ ބައްދަލުވުން ތަކަށް ހާޒިރުވުމަށް ވިސާ ދޫކުރުމާ މެދު ވިސްނާނެ ކަމަށް އެމެރިކާއިން ވަނީ ބުނެފައެވެ.\nއެމެރިކާއާއި އީރާނުގެ ގުޅުން ހީނަރުވާން ފަށާފައި މިވަނީ 2015 ވަނަ އަހަރު އެމެރިކާ އިސްވެ އޮވެ އެކުލަވާލި ނިއުކުލިއާ އެއްބަސްވުމުން އެމެރިކާ ވަކިވުމުންނެވެ. އީރާނާ މެދު ދަތި ކުރުމުގެ ފިޔަވަޅުތައް އަޅަމުން ދިޔަ ނަމަވެސް މަޝްވަރާތަކަށް ތައްޔާރަށް އޮތް ކަމަށް އެމެރިކާއިން ދަނީ ބުނަމުންނެވެ.


15 ސެޕްޓެންބަރ 2019\nނިލަންދެއަތޮޅު އުތުރުބުރީ އަތޮޅުރައްޔިތުންގެ ނަމުގައި މޯލްޑިވްސް އިސްލާމިކު ބޭންކުން 3000 ޙިއްޞާ 12 ސެޕްޓެންބަރ 2019 ވަނަ ދުވަހު ގަނެފިއެވެ. ޙިއްޞާއެއްގެ އަގަކީ -/35 ރުފިޔާއެވެ. ޙިއްޞާ ގަތުމަށް ޚަރަދުކުރީ -/105،000 ރުފިޔާއެވެ. މިފައިސާ ޚަރަދުކުރީ މާލޭގައިހުރި ފ.އަތޮޅުފިހާރައިގެ ކުއްޔަށްލިބިފައިހުރި ފައިސާގެ ތެރެއިންނެވެ.\nނިލަންދެއަތޮޅު އުތުރުބުރީ އަތޮޅު ރައްޔިތުންގެ ނަމުގައި މޯލްޑިވްސް އިސްލާމިކު ބެންކުން 3000 ޙިއްޞާގަތީ އަތޮޅުކައުންސިލަށް ލަފާދޭ ކޮމެޓީއާއި މަޝްވަރާކުރުމަށްފަހު އެ ޢަދަދަށް ޙިއްޞާގަތުމަށް ނިލަންދެއަތޮޅު އުތުރުބުރީ އަތޮޅުކައުންސިލްގެ 2019 ވަނައަހަރުގެ 26 ވަނަ ޢާންމު ޖަލްސާއިން 11 ސެޕްޓެންބަރ 2019 ގައި ނިންމައިގެންނެވެ.\nބެންކު އޮފް މޯލްޑިވްސްއިންވެސް ނިލަންދެއަތޮޅު އުތުރުބުރީ އަތޮޅުރައްޔިތުންގެ ނަމުގައި 3000 ޙިއްޞާ ގަނެފައިވެއެވެ. މިގޮތުން ބެންކު އޮފް މޯލްޑިވްސްއިން ގަނެފައިވާ ޙިއްޞާގެ ފައިދާއަށް މިހާތަނަށް -/369،360 ރުފިޔާ ލިބިފައިވެއެވެ.\nފ.އަތޮޅު ރައްޔިތުންގެ ނަމުގައި ލިބޭފައިސާއިން އަތޮޅުގެ ރަށްރަށުގެ ކަންތައްތައް ރަގަނޅު ކުރުމަށް ގިނަކަންތައްތަކެއް ކޮށްދެމުން ގެންދެވެއެވެ. މިގޮތުން މިއަހަރު ކޮށްދެވިފައިވާ ކަންތައްތަކަށްވެސް މިހާތަނަށް -/987،475 ރުފިޔާ ޚަރަދު ކުރެވިފައިވެއެވެ.


Heenaru kamakah fahu tourism madumadun rangalhuvaan fashaifi | Mihaaru\nޓޫރިސްޓަކު ރާއްޖޭގެ ރިސޯޓެއްގައި: މި އަހަރުގެ ސީޒަނުގައި ރާއްޖޭގެ ރިސޯޓުތަކުގެ އޮކިއުޕެންސީ އުޅެނީ އެވްރެޖުކޮށް 70 ޕަސެންޓުގައި.\nހީނަރުކަމަކަށް ފަހު ޓޫރިޒަމް މަޑުމަޑުން ރަނގަޅުވާން ފަށައިފި\n22 ޑިސެމްބަރ 2016 - 08:38 1 comment\nރާއްޖޭގެ ރިސޯޓުތަކުގެ އޮކިއުޕެންސީ މިދިޔަ އަހަރަށް ވުރެ މި އަހަރުގެ ސީޒަންގައި ގޮސްފައި ވިޔަސް، މިހާރު ޓޫރިޒަމް ރަނގަޅުވާން ފަށާފައިވާ ކަމަށް އެ ސިނާއަތުގައި ހަރަކާތްތެރިވާ ފަރާތްތަކުން ބުނެފި އެވެ.\nރާއްޖޭގެ ޓޫރިޒަމް ސީޒަނަކީ ޔޫރަޕަށް ފިނި މޫސުން ކަމަށްވާ ނޮވެމްބަރުން އޭޕްރީލް މަހާ ދެމެދު އެވެ. ހާއްސަކޮށް، މި ދުވަސްވަރު އަންނަ ކްރިސްމަސް އާއި އާ އަހަރާ ދިމާކޮށް ގިނަ އަދަދެއްގެ ޓޫރިސްޓުން ރާއްޖެ އައިސް، ހުރިހާ ރިސޯޓުތަކެއްހެން ފުރައިލަ އެވެ. އެކަމަކު، މިދިޔަ އަހަރާއި އޭގެ ކުރީ އަހަރުގެ ސީޒަނާ ދިމާކޮށް ވެސް ރިސޯޓުތައް ފުރިފައެއް ނުވެ އެވެ.\nގިނަ އަދަދެއްގެ ރިސޯޓުތަކެއް ހިންގާ ދިވެހި ކުންފުންޏެއްގެ އޮފިޝަލަކު ވިދާޅުވި ގޮތުގައި މިދިޔަ އަހަރުގެ ސީޒަނާ އަޅާބަލާއިރު މި އަހަރު އަދި ތަންކޮޅެއް ދަށެވެ. އެ ގޮތުން، އެ ކުންފުނިން ހިންގާ ބައެއް ރިސޯޓުތަކުގެ އޮކިއުޕެންސީ 78 ޕަސެންޓަށް މި ދުވަސްވަރު އަރާފައި ވިޔަސް، ހުރިހާ ތަނަކަށް ބަލާއިރު އޮކިއުޕެންސީ އުޅެނީ އެވްރެޖުކޮށް 70 ޕަސެންޓުގައި ކަމަށް އޭނާ ވިދާޅުވި އެވެ.\n"މިދިޔަ އަހަރަށް ވުރެ ހައެއްކަ ޕަސެންޓް ދަށް އަދަދެއް އެއީ. އޭގައި އެބަ އުޅޭ ވަރަށް ގިނަ ކަންކަން. މިސާލަކަށް ބޭރުގެ އިކޮނޮމިކް ކަންކަމާއި ހަނގުރާމަތައް. ސަޕްލައި އިތުރުވެ، ގިނަ ރިސޯޓުތަކެއް ހުޅުވުމަކީ ވެސް އޭގެ ސަބަބެއް،" އެ އޮފިޝަލް ވިދާޅުވި އެވެ.\nސޮނޭވާ އިން ރާއްޖޭގައި އަލަށް ހުޅުވި ޖާނީ ރިސޯޓުގެ މޫދު ކޮޓަރިއެއް: ގިނަ އާ ރިސޯޓުތަކެއް ހުޅުވުމަކީ ވެސް އޮކިއުޕެންސީ ދަށަށް ގޮސްފައިވާ ސަބަބެއް.-- ފޮޓޯ: ސޮނޭވާ\nރާއްޖޭގައި ހިންގާ ބޭރުގެ މަތީ ފަންތީގެ ރިސޯޓެއްގެ މެނޭޖަރަކު ވިދާޅުވީ އެ ރިސޯޓުގެ އޮކިއުޕެންސީ މި މަހު އުޅެނީ އެވްރެޖުކޮށް 73 ޕަސެންޓުގައި ކަމަށެވެ. މިހާރު ބުކިންސް ލިބެމުން އަންނަ ވަރަށް ބަލާ އިރު، އަންނަ މަހު އޮކިއުޕެންސީ އުޅޭނީ، އޭނާ ވިދާޅުވި ގޮތުގައި 70 ޕަސެންޓުގަ އެވެ.\nއެކަމަކު އަލަށް ހުޅުވި ބައެއް ރިސޯޓުތައް މިހާރު ވަނީ ފުރެން ކައިރިވެފަ އެވެ. ބޭރުގެ ހޮޓާ ޗެއިނަކުން މި އަހަރުގެ ތެރޭގައި ހުޅުވި ރިސޯޓެއްގެ އޮފިޝަލަކު ވިދާޅުވި ގޮތުގައި މި މަހާއި އަންނަ މަހުގެ މެދަކާ ޖެހެންދެން އެ ރިސޯޓުގެ ހުރިހާ ކޮޓަރިތަކެއް ވަނީ ނަގައިފަ އެވެ.\n"އަޅުގަނޑުމެން ބަލާ ގޮތުން މިހާރު ޓޫރިޒަމް ރަނގަޅުވަމުން އަންނަނީ،" އެ އޮފިޝަލް ވިދާޅުވި އެވެ.\nރާއްޖެ އަށް ޓޫރިސްޓުން ގެންނަ ޓްރެވަލް މޯލްޑިވްސްގެ މެނޭޖިން ޑިރެކްޓަރު އަބްދުﷲ ލަތީފު ވިދާޅުވީ ޓޫރިސްޓުން އަންނަ އަދަދު އިތުރުވާ މިންވަރު މި އަހަރު މަޑުޖެހިފައިވާތީ، ރިސޯޓުތަކުގެ އޮކިއުޕެންސީ ވަނީ މިދިޔަ އަހަރަށް ވުރެ ތަންކޮޅެއް ދަށަށް ގޮސްފައި ކަމަށެވެ. އެ ގޮތުން، އެ އެޖެންސީއާ ގުޅުން އޮންނަ ގިނަ ރިސޯޓުތަކުގެ އޮކިއުޕެންސީ މި މަހާއި އަންނަ މަހު އުޅެނީ، އޭނާ ވިދާޅުވި ގޮތުގައި، އެވްރެޖުކޮށް 70 ޕަސެންޓުގަ އެވެ.\nރިސޯޓުތަކުގެ އޮކިއުޕެންސީ ދަށްވެފައި ވަނީ، ގިނަ ރިސޯޓުތަކާއި ޓްރެވަލް އެޖެންސީތަކުން ބުނާ ގޮތުގައި، މި އަހަރު ގިނަ އާ ރިސޯޓުތަކެއް ހުޅުވުމާއި، އައި ޓޫރިސްޓުންގެ އަދަދު އިތުރުވީ މިންވަރު ދަށްވުމެވެ. އެހެންވެ، ޑިމާންޑަށް ވުރެ ސަޕްލައި އިތުރުވެފައިވާތީ، ވަކިވަކި ރިސޯޓުތަކުގެ އޮކިއުޕެންސީ ދަށަށް ދިޔައީ ކަމަށް އެ ފަރާތްތަކުން ބުނެ އެވެ. އަދި އޭގެ ސަބަބުން، ބޮޑެތި ޑިސްކައުންޓްތަކެއް ދޭން ޖެހުމާ ގުޅިގެން މި އަހަރު ލިބުނު ފައިދާ ކޮންމެވެސް ވަރަކަށް ދަށަށް ގޮސްފައިވާ ކަމަށް ވެސް ބައެއް ރިސޯޓުތަކުން ބުންޏެވެ.\nއެކަމަކު، މިހާރު ފެންނަ ކަންކަމަށް ބަލާ އިރު، ރާއްޖޭގެ ޓޫރިޒަމަށް ކުރިމަތިވި ހީނަރުކަން ފިލާ ގޮސް، ޓޫރިޒަމް ކުރިއަރާ މިންވަރު ހަލުވި ވެފައިވާ ކަމަށް ބައެއް ފަރާތްތަކުން ބުނެ އެވެ. ހާއްސަކޮށް، ކުރިން ދަށަށް ދިޔަ ޔޫރަޕްގެ މާކެޓުން އަންނަ ޓޫރިސްޓުންގެ އަދަދު އިތުރުވެ، އެ ފަރާތްތަކުން ރާއްޖޭގައި ހޭދަކުރާ ރޭގެ އަދަދާ އަދި ހަރަދު ކުރާ މިންވަރު ވެސް އިތުރުވާން ފަށާފައިވާކަން ފާހަގަކުރެ އެވެ.\n"ބައެއް އާ މާކެޓުތައް، މިސާލަކަށް އިންޑިއާ އަދި މިޑްލް އީސްޓް، ވެސް އެބަ ރަނގަޅުވޭ. އެއީ ރަނގަޅު ކަމެއް. ސަޕްލައި އިތުރުވާ ވަރަކަށް ޑިމާންޑް މަތިކުރަން ވެސް މަސައްކަތް ކުރަން އެބަ ޖެހޭ،" ކުރިން ވާހަކަ ދެއްކި ރިސޯޓުގެ މެނޭޖަރު ވިދާޅުވި އެވެ.\nރާއްޖެއައި ޓޫރިސްޓުންތަކެއް މަގުމަތީގައި ހިނގާފައި ދަނީ: ބައެއް މުހިއްމު މާކެޓުތައް ވަނީ ރަނގަޅުވާން ފަށާފައި.-- ފައިލް ފޮޓޯ: މިހާރު\nމިދިޔަ ފަސްވަރަކަށް އަަހަރު އެންމެ ގިނައިން ރާއްޖެ އަށް ޓޫރިސްޓުން އައި އަދި ކުރިއަރާ މިންވަރު އެއްވަރެއްގައި ހިފެހެއްޓިފައި އޮތް ޗައިނާ މާކެޓް މި އަހަރު ވަނީ ވަރަށް ބޮޑަށް ދަށަށް ގޮސްފަ އެވެ. ޓޫރިޒަމް މިނިސްޓްރީން އެންމެ ފަހުން އާއްމު ކުރި ތަފާސްހިސާބުތައް ދައްކާ ގޮތުން، މިދިޔަ އަހަރުގެ އޮކްޓޯބަރު މަހު ޗައިނާ އިން 30،714 މީހުން ރާއްޖެ އަޔަސް، މިދިޔަ އޮކްޓޯބަރު މަހު އެ އަދަދު ވަނީ 4.1 ޕަސެންޓް ދަށްވެ، 29،444 މީހުންނަށް ތިރިވެފަ އެވެ. އަދި ޗައިނާ އިން ރާއްޖޭގެ ޓޫރިޒަމް މާކެޓުގައި ހިއްސާ ކުރާ މިންވަރު ވެސް ވަނީ 25.1 ޕަސެންޓަށް ދަށް ވެފަ އެވެ.\nއެކަމަކު ދެކުނު އޭޝިއާ ސަރަހައްދުން ހޯދަމުން އަންނަ ކުރިއެރުން ވަނީ ދަމަހައްޓައިފަ އެވެ. އެ ގޮތުން، އިންޑިއާ އިން އައި ޓޫރިސްޓުންގެ އަދަދު މިދިޔަ އަހަރުގެ އޮކްޓޯބަރު މަހާ އަޅައި ބަލާއިރު މިދިޔަ އޮކްޓޯބަރު 45.1 ޕަސެންޓް އިތުރުވެ، 6،301 އަށް އަރާފައިވާ އިރު، މި އަހަރުގެ މިހާތަނަށް ބައި ލައްކަ އަށް ވުރެ ގިނަ އިންޑިއާ މީހުން ޗުއްޓީ ހޭދަކުރަން ރާއްޖެ އައިސްފައިވެ އެވެ. އެއީ މިދިޔަ އަހަރުގެ އެ މުއްދަތާ އަޅައި ބަލާއިރު 26.4 ޕަސެންޓް އިތުރު އަދަދެކެވެ.\nމީގެ އިތުރުން، އަހަރުތަކަކަށް ފަހު ރަނގަޅުވާން ފަށާފައިވާ ޔޫރަޕް މާކެޓުން ވަނީ އޮކްޓޯބަރު މަހު ވެސް ކުރިއެރުންތަކެއް ހޯދައިފަ އެވެ. އެ ގޮތުން، ޔޫރަޕް މާކެޓުގެ އެންމެ މުހިއްމު އެއް ގައުމު ކަމަށްވާ އިނގިރޭސިވިލާތުން ރާއްޖެ އައި ޓޫރިސްޓުންގެ އަދަދު މިިދިޔަ އަހަރުގެ އޮކްޓޯބަރު މަހާ އަޅައި ބަލާއިރު މިދިޔަ އޮކްޓޯބަރު މަހު ވަނީ 18 ޕަސެންޓް އިތުރުވެ، 9،111 އަށް އަރައިފަ އެވެ. އަދި އިޓަލީ އާއި ފްރާންސް ފަދަ ރާއްޖޭގެ އެންމެ ޒަމާންވީ މާކެޓްތަކުން ވެސް ވަނީ ބޮޑެތި ކުރިއެރުންތަކެއް ހޯދައިފަ އެވެ.\nއަންނަ އަހަރު ރާއްޖޭގެ ޓޫރިޒަމް ރަނގަޅުކޮށް، ޓޫރިސްޓުންގެ އަދަދު އިތުރުކުރުމަށް ގިނަ މަސައްކަތްތަކެއް ކުރާނެ ކަމަށް ޓޫރިޒަމް މިނިސްޓްރީ އާއި މޯލްޑިވްސް މާކެޓިން އެންޑް ޕީއާރު ކޯޕަރޭޝަން (އެމްއެމްޕީއާރުސީ)ން ވަނީ ބުނެފަ އެވެ. އޭގެ ތެރޭގައި، ގިނަ ފެއާތަކެއްގައި ބައިވެރިވުމާއި ރާއްޖޭގައި ބައިނަލްއަގުވާމީ ޓޫރިޒަމް ފެއާއެއް ބޭއްވުމުގެ އިތުރުން ޓޫރިޒަމް އިޝްތިހާރު ކުރުމަށް ގެންގުޅޭ އުސޫލް ބަދަލުކުރުން ހިމެނެ އެވެ.\nއެކަމަކު، ރާއްޖޭގެ ޓޫރިޒަމް ބޭރު ދުނިޔޭގައި އިޝްތިހާރު ކުރަން އަންނަ އަހަރަށް އެކަށީގެންވާ ގޮތެއްގައި ތައްޔާރުވެފައި ނުވާ ކަމަށް ބުނެ، ރާއްޖެ އަށް ޓޫރިސްޓުން ގެންނަ އެޖެންސީތަކުގެ ޖަމިއްޔާ ކަމަށްވާ މޯލްޑިވްސް އެސޯސިއޭޝަން އޮފް ޓްރެވަލް އެޖެންޓްސް އެންޑް ޓުއާ އޮޕަރޭޓާސް (މަޓާޓޯ) އާއި ސަފާރީ ގެންގުޅޭ ފަރާތްތަކުގެ ޖަމިއްޔާ ކަމަށްވާ ލިވަބޯޑް އެސޯސިއޭޝަން އޮފް މޯލްޑިވްސް (ލޭމް) އިން ވަނީ މި ހަފުތާގައި ކަންބޮޑުވުން ފާޅުކޮށްފަ އެވެ.\nރާއްޖޭގެ ޓޫރިޒަމާ ގުޅޭ ގޮތުން އެ ސިނާއަތުގައި ހަރަކާތްތެރިވާ ފަރާތްތަކުން ކަންބޮޑުވުން ފާޅުކުރަމުން ދަނިކޮށް، ޓޫރިޒަމް މިނިސްޓަރު މޫސާ ޒަމީރު ވަނީ އަންނަ އަހަރު ރާއްޖޭގެ ޓޫރިޒަމް އިޝްތިހާރު ކުރުމަށް އިތުރު އަދި ވަރުގަދަ މަސައްކަތްތަކެއް ކުރަން ރާވާފައިވާ ކަމުގެ ޔަގީންކަން ދެއްވައިފަ އެވެ.\nއިތުރު ލިޔުންތައް ޓޫރިސްޓުން އާ އަހަރު ޓޫރިޒަމް ރިސޯޓްތައް ކްރިސްމަސް\nމިދިޔަ މަހު އޮކިއުޕަންސީ ހުރީ 43 ޕަސެންޓްގައި


Fandiyaaru Ali hameed aai Hassan saeed ge hekibaheh nunegi! | Mihaaru\nފަނޑިޔާރު އަލީ ހަމީދު (ކ) އާއި ޖުޑިޝަލް އެޑްމިނިސްޓްރޭޓަރު ހަސަން ސައީދު. - ފޮޓޯ: މިހާރު\nފަނޑިޔާރު އަލީ ހަމީދާއި ހަސަން ސައީދުގެ ހެކި ބަހެއް ނުނެގި!\n06 މެއި 2018 - 13:456comments\nއުއްތަމަ ފަނޑިޔާރުގެ އަބްދުﷲ ސައީދާ ދެކޮޅަށް އުފުލާފައިވާ، ދައުލަތުގެ މަސައްކަތަށް ހުރަސް އެޅި ކަމަށް ބުނާ މައްސަލައިގައި އެ މަނިކުފާނުގެ ފަރާތްޕުޅުން ދިފާއުގައި ސުޕްރީމް ކޯޓުގެ ފަނޑިޔާރު އަލީ ހަމީދާއި ޗީފް ޖުޑީޝަލް އެޑްމިނިސްޓްރޭޓަރު ހަސަން ސައީދުގެ ނަން ހުށަހެޅުމުން އެ ދެ ބޭފުޅުންގެ ހެކިބަހެއް ނުނެގި އެވެ.\nއުއްތަމަ ފަނޑިޔާރުގެ މައްޗަށް ދައުލަތުން ކުރަނީ ސުޕްރީމް ކޯޓުގެ ގަވަރްމެންޓް އީ ލެޓާ މެނޭޖްމަންޓް ސިސްޓަމް (ޖެމްސް)ގެ ޚިދުމަތް މެދުކަނޑާލަން އެންގެވި ކަމަށް ބުނެ އެވެ. މި މައްސަލަ ސާބިތުވެއްޖެ ނަމަ، ހަތަރު މަހާއި 24 ދުވަހުގެ ޖަލު ހުކުމެއް އެ މަނިކުފާނަށް އަންނާނެ އެވެ.\nކްރިމިނަލް ކޯޓުގައި މިއަދު ބޭއްވި އަޑުއެހުމުގައި އުއްތަމަ ފަނޑިޔާރުގެ ފަރާތްޕުޅުން ވަނީ ދިފާއުގައި ފަސް ހެއްކެއް ހުށަހަޅުއްވައިފަ އެވެ. އެކަމަކު، ހެކި ބަސް ނެގީ އެންމެ ބޭފުޅެއްގެ އެވެ. އެއީ ސުޕްރީމް ކޯޓުގެ ޑިރެކްޓަރު ޖެނެރަލް އިބްރާހިމް ވަހީދެވެ.\nއުއްތަމަ ފަނޑިޔާރު، ކްރިމިނަލް ކޯޓުގައި އޮތް އަޑުއެހުމަކަށް ވަޑައިގަތުމަށް ލޯންޗުން ފައިބައިވަޑައިގަންނަވަނީ. - ފޮޓޯ: ނިޝާން އަލީ/ މިހާރު\nGEMS ge hidhumaiy huttumakah aikan angaafa eh neiu: Dhifaee heki\nއުއްތަމަ ފަނޑިޔާރުގެ ފަރާތްޕުޅުން ދިފާއުގައި ފަނޑިޔާރު އަލީ ހަމީދާއި ހަސަން ސައީދާއި އިބްރާހިމް ވަހީދުގެ އިތުރުން ކޯޓުގެ ރަޖިސްޓްރާ ފާތުމަތު ޔުމްނާ އާއި ކޯޓުގެ އިސް ބޭފުޅެއް ކަމަށްވާ އާތިކާ އިބްރާހިމް ހެއްކެއްގެ ގޮތުގައި ހުށަހެޅި އެވެ. އެކަމަކު، ހަތަރު ބޭފުޅުން ކޯޓަށް ވަޑައެއް ނުގަންނަވަ އެވެ.\nދައުލަތުގެ ވަކީލު ޝަމްލާ ޝަމީމް ވިދާޅުވީ އުއްތަމަ ފަނޑިޔާރުގެ ފަރާތްޕުޅުން ހުށަހެޅުއްވި އެއްވެސް ހެއްކަކީ ދައުވާގައި ބުނާ އެއްވެސް ސަބަބެއް ނަފީ ކުރަން ހުށަހަޅާފައިވާ ހެކިތަކެއް ނޫން ކަމަށެވެ. އެހެންވެ، ޖިނާއީ އިޖުރާއަތުގެ ގާނޫނުގެ ދަށުން ހެކިން ބަލައިނުގަތުމަށް އޭނާ އެދިވަޑައިގެންނެވި އެވެ.\nނަމަވެސް، ދިފާއީ ވަކީލުން ވިދާޅުވީ އެބޭފުޅުން ހުށަހެޅި ހެކިވެރިންނަކީ މައްސަލައިގެ އަސާސްއާ ގުޅޭ ހެކިތަކެއް ކަމަށާއި ހެކިވެރިން ހާޒިރު ނުކުރާ ނަމަ، އަދުލުވެރި ގޮތަކަށް އެކަން ނުވާނެ ކަމަށެވެ. އަދި ކުށުން ބަރީއަވުމުގެ ހައްގު އުއްތަމަ ފަނޑިޔާރަށް ގާނޫނުއަސާސީން ލިބިވަޑައިގަންނަވާ ކަން ވަކީލުން ހަނދާންކޮށް ދެއްވި އެވެ.\nމި މައްސަލަ ބައްލަވާ ފަނޑިޔާރު އިބްރާހިމް އަލީ ވިދާޅުވީ ފަސް ހެކިން ހާޒިރުވުމަށް ކްރިމިނަލް ކޯޓުން ޗިޓު ފޮނުވި ކަމަށެވެ. އަދި ހެކިން ހާޒިރު ކުރުމަށް ބާރު އެޅުމަކީ ދިފާއީ ވަކީލުން ކުރައްވަން ޖެހޭ ކަމެއް ކަމަށް އޭނާ ވިދާޅުވި އެވެ. ފަނޑިޔާރު އަލީ ހަމީދާއި ހަސަން ސައީދު ހާޒިރު ނުކުރަން ނިންމީ މި ބާވަތުގެ މައްސަލަތަކެއް އެ ބޭފުޅުންނާ ދެކޮޅަށް ކްރިމިނަލް ކޯޓަށް ހުށަހަޅާފައި ހުރީމަ ކަމަށް އޭނާ ވިދާޅުވި އެވެ.\nއުއްތަމަ ފަނޑިޔާރުގެ ވަކީލު ނޫރުއްސަލާމް އަބޫބަކުރު ވިދާޅުވީ ފަނޑިޔާރު އަލީ ހަމީދާއި ހަސަން ސައީދުގެ މައްޗަށް މި ބާވަތުގެ މައްސަލައެއް ހުށަހަޅައިގެން ކޯޓުގައި ކުރިއަށް ނުދާ ކަމަށެވެ. އަދި ހުށަހެޅި ނަމަ، ޝަރީއަތުގެ މަޖިލީހުގައި ދެ ބޭފުޅުން ތިއްބެވީސް ކަމަށް ނޫރުއްސަލާމް ވިދާޅުވި އެވެ.\nދައުލަތުގެ ވަކީލު ޝަމްލާ ވިދާޅުވީ އުއްތަމަ ފަނޑިޔާރު، ޚިދުމަތް މެދުކަނޑާލަން އެންގެވި މައްސަލައަކީ މިދިޔަ ފެބްރުއަރީ 1 ގައި ހިނގައިދިޔަ ކަންކަމާ ގުޅިގެން ތަހުގީގު ކުރި މައްސަލައެއް ކަމަށެވެ. އަދި ފަނޑިޔާރު އަލީ ހަމީދާއި ހަސަން ސައީދަކީ ބޮޑު މައްސަލައިގެ ތުހުމަތު ކުރެވޭ ބޭފުޅުން ކަމަށް އޭނާ ވިދާޅުވި އެވެ.\nއުއްތަމަ ފަނޑިޔާރުގެ ވަކީލުންގެ ޓީމުން ވަނީ ފަނޑިޔާރު އަލީ ހަމީދާއި ހަސަން ސައީދަކީ މޯލްޑިވްސް ކަރެކްޝަނަލް ސާވިސްގެ ބެލުމުގެ ދަށުގައި ތިއްބެވި ބޭފުޅުން ކަމާއި އެ ބޭފުޅުން ކޯޓަށް ހާޒިރު ކުރުމުގެ އެއްވެސް ބާރެއް ނެތް ކަމަށް ބުނެފަ އެވެ. އަދި މީގެ ކުރިން ބޭއްވި ޝަރީއަތްތަކުގައި، ބަންދުގައި ތިބޭ މީހުން، ކްރިމިނަލް ކޯޓުގެ އެންގުމަށް ހެކި ބަސް ނެގުމަށް ހާޒިރު ކުރާ ކަމަށް ވަކީލުން ބުންޏެވެ.\nއުއްތަމަ ފަނޑިޔާރު ވަނީ ކޮޅަށް ތެދުވެ ހުންނަވައި، ހަތަރު ބޭފުޅުންގެ ހެކި ބަސް ނުނަގަން ފަނޑިޔާރު ނިންމެވުމުން އެކަމާ ކަންބޮޑުވުން ފާޅު ކުރައްވައިފަ އެވެ. އެ މަނިކުފާނު ވިދާޅުވީ ހުށަހެޅި ހެކިތަކުން މިއީ "ފެބްރިކޭޓެޑް" (އަމިއްލަ އަށް އުފައްދައިގެން) އުޅޭ ކަމެއް ކަން ސާފުވާ ކަމަށެވެ. އަދި ޖެމްސްގެ ޚިދުމަތް މެދުކަނޑާލަން އެއްވެސް މުވައްޒަފަކަށް އަންގަވާފައި ނުވާނެ ކަމަށް އެ މަނިކުފާނު ވިދާޅުވި އެވެ.\nޖެމްސްގެ ޚިދުމަތް މެދުކަނޑާލަން އެންގެވި ކަމަށް ބުނާ އިރު، އެކަމަކީ ހިނގި ކަމެއް ނޫން ކަމަށާއި އުއްތަމަ ފަނޑިޔާރު "ވާގަނޑެއް ބުރިކޮށްލަން" ވިދާޅުވެފައި ނުވާނެ ކަމަށް އެ މަނިކުފާނު ވިދާޅުވި އެވެ. އަދި މައްސަލައެއް ނިންމާނީ ފަނޑިޔާރުންގެ މަޖިލިސް އެއްވެގެން ކަމަށް ވެސް އެ މަނިކުފާނު ވިދާޅުވި އެވެ.\nނަމަވެސް، މި މައްސަލަ ބައްލަވާ ފަނޑިޔާރު ވަނީ ދިފާއުގައި ހުށަހެޅި ހެކިންގެ ހެކި ބަސް ނުނަގަން ނިންމައި، މާދަމާ އޮންނަ އަޑުއެހުމުގައި ހުލާސާ ބަޔާން އިއްވުމަށް އަޑުއެހުމެއް ތާވަލުކޮށްފަ އެވެ. އެހެންކަމުން މާދަމާ އޮންނާނީ މި މައްސަލައިގައި ބާއްވާ އެންމެ ފަހުގެ އަޑުއެހުން ކަމަށް ބެލެވެ އެވެ.\nއުއްތަމަ ފަނޑިޔާރުގެ ވަކީލުން ވިދާޅުވީ މާދަމާ އޮންނަ އަޑުއެހުމުގައި ހުކުމް އިއްވާނެ ކަމަށް ބެލެވޭ ކަމަށެވެ. އަދި "ދިގު ޝަރީއަތުގެ އަޑުއެހުމެއް" އޮންނާނެ ކަމަށް ބަލާފައި ތައްޔާރުވާނެ ކަމަށް ވިދާޅުވި އެވެ.\nއިތުރު ލިޔުންތައް ކުށްކުރުން ކްރިމިނަލް ކޯޓް ސުޕްރީމް ކޯޓް ޖުޑީޝަރީ ކުރީގެ ފަނޑިޔާރު އަލީ ހަމީދު ކުރީގެ އުއްތަމަ ފަނޑިޔާރު އަބްދުﷲ ސައީދު


UNSC ge gondeege massalaiga Shaheed ge khiyaal varah thafaathu | Mihaaru\nޑރ. އަހްމަދު ޝަހީދު: ސަލާމަތީ މަޖިލީހުގެ މެމްބަރުކަން ރާއްޖެއަށް ނުލިބުނު މައްސަލާގައި މި ސަރުކާރު ކުށްވެރި ނުކުރެވޭނެ ކަމަށް އޭނާ ވިދާޅުވޭ\nސަލާމަތީ މަޖިލީހުގެ ގޮނޑީގެ މައްސަލާގައި ޑރ. ޝަހީދުގެ ޚިޔާލު ވަރަށް ތަފާތު\n09 ޖޫން 2018 - 21:09 55 comments\nބައިނަލްއަގްވާމީ މުޖްތަމައުގެ ގޮވާލުންތަކާއި ނިންމުންތައް ސަރުކާރުން އަމަލު ނުކުރުމުގެ ނަތީޖާއެއްގެ ގޮތުން ބައިނަލްއަގްވާމީ މުޖްތަމައުގައި ރާއްޖޭގެ އަގު ވެއްޓިފައިވާ މިންވަރު ހާމަވާ ކަމަށް އިދިކޮޅު ފަރާތްތަކުން ދެކެ އެވެ. ބޮޑު އުއްމީދަކާ އެކު އޮތް ސަރުކާރަށް ކުރިމަތިވި އެ ނާކާމިޔާބީއާ ގުޅިގެން ސަރުކާރު މިހާތަނަށް ބުނެފައިވަނީ ދުނިޔޭގެ ސަލާމަތަށް މަސައްކަތް ކުރަން ކުދި ގައުމުތަކަށް ފުރުސަތު ނުލިބުމަކީ ހިތާމަ ކުރާ ކަމެއް ކަމަށެވެ. އަދި ގޮނޑި ނާމިޔާބު ނުވިޔަސް، ކުދި ގައުމުތަކުގެ ހައްގުގައި ރާއްޖެއިން ކުރާ މަސައްކަތް ހުއްޓާ ނުލާނެ ކަމަށް ސަރުކާރުން ބުނެފައިވެ އެވެ.\nއިދިކޮޅު ހުރިހާ ބޭފުޅުންގެ ބަހުގެ ހަމަލާތައް ސަރުކާރަށް އަމާޒު ކުރަމުން ދިޔަޔަސް، ކުރީގެ ފޮރިން މިނިސްޓަރު ޑރ. އަހުމަދު ޝަހީދުގެ ޚިޔާލު މިކަމުގައި ވަރަށް ތަފާތެވެ. އޭނާ ދެކެވަޑައިގަންނަވާ ގޮތުގައި ސަލާމަތީ މަޖިލީހުގެ މެމްބަރު ކަން ރާއްޖެ އަށް ލިބުނު ނަމަ އެއީ ރާއްޖެ އަށް ކުރިމަތިވާނެ ބަދުނަސީބެކެވެ. އޭނާ ކުރެއްވި ޓްވީޓެއްގައި ވަނީ ދުނިޔޭގައި އެތައް މައްސަލައެއް ބޮޑުވެފައިވާ ދަނޑިވަޅެއްގައި އެ ގޮނޑި ރާއް ޖެއަށް ލިބުނު ނަމަ، ވަރަށް ބޮޑެތި ގޮންޖެހުންތަކަކާ ރާއްޖެ އިން ކުރިމަތިލާން ޖެހޭނެ ކަމަށެވެ.\n"ވޯޓަކުން ބަލިވުމަށް ވުރެ ބޮޑު ބަދުނަސީބަކުން އަހަރުމެން މިވަނީ ސަލާމަތްވެފައި،" ކުރީގެ ރައީސް މައުމޫން އަބްދުލްގައްޔޫމާއި ކުރީގެ ރައީސް މުހައްމަދު ނަޝީދުގެ ވެރިކަމުގައި ވެސް ފޮރިން މިނިސްޓަރު ކަން ކުރެއްވި ޝަހީދު ރޭ ކުރެއްވި ޓްވީޓްގައި ވެ އެވެ.\nSitting in UNSC in these troubled global times cud have been very bad for Maldives.We have been saved fromafate worse than losingavote.\n— Ahmed Shaheed (@ahmedshaheed) June 8, 2018\nޝަހީދު ކުރެއްވި އިތުރު ޓްވީޓެއްގައިވާ ގޮތުން، ވޯޓުގައި ބޮޑު ތަފާތަކުން ރާއްޖެ ބަލިވުމަކީ ރައީސް އަބްދުﷲ ޔާމީން ނުވަތަ މި ސަރުކާރުގެ ކުށެއް ވެސް ނޫނެވެ. އޭނާ ދެކެވަޑައިގަންނަވާ ގޮތުގައި އެކަމުގައި ގޯހީ ސަލާމަތީ މަޖިލީހުގެ މި ދައުރުގެ މެމްބަރު ކަމަށް ކުރިމަތިލާން 2008 ގައި އޭރުގެ ރައީސް މައުމޫންގެ ސަރުކާރުން ނިންމި ނިންމުމެވެ. އަދި އެފަދަ ޒިންމާދާރުކަން ކުޑަ ނިންމުމެއް ނިންމީ ކީއްވެގެންތޯ އޭރުގެ ވެރިން ޖަވާބުދާރީވާން ޖެހޭނެ ކަމަށް ޑރ. ޝަހީދު ވިދާޅުވެފައި ވެ އެވެ.\nއޭރު ފޮރިން މިނިސްޓަރަކަށް ހުންނެވީ، މިހާރު އިދިކޮޅު އެމްޑީޕީގައި އިސްކޮށް މަސައްކަތް ކުރައްވާ، ހެންވޭރު އުތުރު ދާއިރާގެ މެމްބަރު އަބްދުﷲ ޝާހިދެވެ.\n"މި ބައްޔާ ގުޅިގެން ރައީސް ޔާމީން ކުށްވެރި ކުރާކަށް އަޅުގަނޑުމެން ނުޖެހޭ. އެހެން މީހަކު ރައީސް ކަމުގައި ހުއްޓަސް ނިކުންނާނީ ހަމަ މި ނަތީޖާ،" އދ. ގެ ޚާއްސަ ރެޕަޓުއާއެއްގެ މަގާމުގައި ހުންނެވި ޝަހީދު ކުރެއްވި ޓްވީޓްގައިވެ އެވެ.\nAt the end of the day, this is not the fault of @PresidentYAG or @mshainee ; but that of the leaders who made this reckless bid in 2008!\nއދ. ގެ ސަލާމަތީ މަޖިލީހުގެ މެމްބަރުކަން ހޯދުމަށް ރާއްޖެ އިން ހުށަހެޅިއިރު 2008 ގައި ފޮރިން މިނިސްޓަރަކަށް ހުންނެވި ޝާހިދު ރޭ ކުރެއްވި ޓުވީޓެއްގައި ވިދާޅުވީ، އެ ހުށަހެޅުން ހުށަހެޅުއްވުމަކީ އޭނާ ފަޚުރުވެރިވާ ކަމެއް ކަމަށެވެ. އަދި އިއްޔެގެ ވޯޓުގައި ރާއްޖެ އަށް 46 ވޯޓު ލިބުމަކީ ބައިނަލްއަގްވާމީ ދުނިޔޭގައި މި ސަރުކާރުން ރާއްޖެ ގެންގޮސްފައިވާ ދަރަޖަ ވަރަށް ރަނގަޅެއް އެނގޭ ކަމެއް ކަމަށް އޭނާ ވިދާޅުވި އެވެ.\nގައުމުތަކުގެ މެދުގައި އެންމެ ވާދަވެރިކަން ބޮޑު ސަލާމަތީ މަޖިލީހަކީ 15 މެމްބަރުންގެ މައްޗަށް އެކުލެވޭ ކައުންސިލެކެވެ. އޭގެ ތެރެއިން ތިބޭ 10 މެމްބަރުންނަކީ ދުނިޔޭގެ އެކި ސަރަހައްދުތަކުން ދެ އަހަރުގެ މުއްދަތަކަށް އިންތިޚާބުކުރާ މެމްބަރުންނެވެ. ބާކީ ތިބޭ ފަސް މެމްބަރުންނަކީ ދާއިމީ މެމްބަރުންނެވެ. ދާއިމީ މެެމްބަރުންނަކީ ދުނިޔޭގެ ބޮޑެތި ބާރުތައް ކަމަށްވާ އެމެރިކާ އާއި ރަޝިއާ އާއި ޗައިނާގެ އިތުރުން އިނގިރޭސިވިލާތް އަދި ފްރާންސެވެ.\nސަލާމަތީ މަޖިލީހަކީ ގައުމުތަކާ ދެކޮޅަށް އިގްތިސާދީ ނުވަތަ އަސްކަރީ ފިޔަވަޅުތައް އެޅުމާއި ދުނިޔޭގެ ސުލްހައާ ގުޅޭ ނިންމުންތައް ނިންމުމުގެ ބާރު އޮންނަ އދ. ގެ ހަމައެކަނި ގުނަވަނެވެ. އެ މަޖިލީހުގައި ވޯޓު ދިނުމާއި ބަސް ބުނުމުގެ ހައްގު އެ މަޖިލީހުގައި ހިމެނޭ ވަގުތީ މެމްބަރުންނަށް ވެސް އޮންނާނެ އެވެ. އެކަމަކު އެ މަޖިލީހަށް ހުށަހެޅޭ ގަރާރުތައް ވީޓޯކޮށް، ބޭރުކޮށްލުމުގެ ބާރެއް ވަގުތީ މެމްބަރުންނަކަށް ނުލިބޭނެ އެވެ. ވީޓޯ ބާރަކީ ހަމައެކަނި ދާއިމީ ފަސް މެމްބަރުންނަށް އޮންނަ ބާރެކެވެ.\nއިތުރު ލިޔުންތައް އ.ދ. އދ ސަލާމަތީ މަޖިލިސް ޑރ. އަހުމަދު ޝަހީދު ޑިޕްލޮމެޓިކް ގުޅުން ރާއްޖެ-އ.ދ ސަރުކާރު ރައީސް މައުމޫން އަބްދުލްގައްޔޫމް ޑިޕްލޮމެސީ ރާއްޖޭގެ ޚާރިޖީ ސިޔާސަތު ޑިޕްލޮމެޓުން އަބްދުﷲ ޝާހިދު، ފޮރިން މިނިސްޓަރު


Bar council ge exco ah noorubaan inthihaabu vehje\nގާނޫނީ ވަކީލު ނޫރުބާން ފަހުމީ -- ފޮޓޯ: ޕެންޝަން އޮފީސް\nބާ ކައުންސިލްގެ އެގްޒެކެޓިވް ކޮމެޓީ (އެކްސްކޯ) އިން ހުސްވެފައިވާ މެންބަރު ކަމުގެ މަގާމަށް ގާނޫނީ ވަކީލު ނޫރުބާން ފަހުމީ އިންތިހާބު ކޮށްފި އެވެ.\nއިލެކްޝަންސް ކޮމިޝަން (އީސީ) އިން އިއުލާން ކުރި މިއަދުގެ ވޯޓުގެ ނަތީޖާގައިވާ ގޮތުން އެ މަގާމު ކާމިޔާބު ކުރެއްވި ނޫރުބާނަށް 101 ވޯޓު ވަނީ ލިބިވަޑައިިގެންފަ އެވެ. އޭނާއާ ވާދަކުރެއްވި އަބްދުލްސަލާމް އާރިފަށް ލިބިވަޑައިގަތީ 97 ވޯޓެވެ. ބާ ކައުންސިލްގެ ހުސްވެފައިވާ މަގާމަށް ކުރިމަތިލެއްވީ ދެ ބޭފުޅުން އެކަންޏެވެ.\nބާ ކައުންސިލްގެ އެކްސްކޯއިން މެންބަރެއްގެ މަގާމު ހުސްވީ ކުރިން އެ ކައުންސިލްގެ މެންބަރު ކަމުގައި ހުންނެވި އައިޝާ ޝަޖޫން މަގާމުން އިސްތިއުފާ ދެއްވުމުންނެވެ. އައިޝާ ޝުޖޫން ބާ ކައުންސިލް އިން އިސްތިއުފާ ދެއްވީ ސުޕްރީމް ކޯޓުގެ ފަނޑިޔާރު ކަމަށް އޭނާ އައްޔަން ކުރެއްވުމުންނެވެ.\nމިއަދު ހެނދުނު 9:00 އިން ފެށިގެން 3:00 ގެ ނިޔަލަށް ކުރިއަށް ގެންދިޔަ ބާ ކައުންސިލްގެ އިންތިހާބުގައި 695 ގާނޫނީ ވަކީލަކަށް ވޯޓް ލުމުގެ ހައްގު ލިބިގެންވެ އެވެ.\nގާނޫނީ ވަކީލުންގެ ހުރިހާ ކަމެއް ރެގިއުލޭޓް ކުރާ މުއައްސަސާއެއްގެ ގޮތުގައި މި އަހަރު އުފެއްދި ބާ ކައުންސިލްގެ އެކްސްކޯގައި ތިއްބަވަނީ އެ ކޮމިޓީގެ ރައީސް އާއި ނައިބު ރައީސް އާއި ހަ މެންބަރުންގެ އިތުރުން ބަންޑާރަ ނައިބެެވެ. ބަންޑާރަ ނައިބު ފިޔަވައި ދެން ހުރި މަގާމުތަކަށް މީހުން ހޮވަނީ ގާނޫނީ ވަކީލުންގެ މެދުގައި ނަގާ ސިއްރު ވޯޓަކުންނެވެ.\nބާ ކައުންސިލްގެ ރައީސަކީ ގާނޫނީ ވަކީލު މައުމޫން ހަމީދެވެ. ނައިބު ރައީސަކީ ކުރީގެ އެޓާނީ ޖެނެރަލް އަބްދުﷲ މުއިއްޒެވެ. ދެން އެ ކޮމިޓީގައި މިހާރު ތިއްބަވާ މެންބަރުންނަކީ ކުރީގެ ޕްރޮސިކިއުޓާ ޖެނަރަލް އަހުމަދު މުއިއްޒާއި މަކުނުދޫ ދާއިރާގެ ކުރީގެ މެންބަރު އަނާރާ ނައިމާއި އެމްޑީޕީގެ ސެކްރެޓްރީ ޖެނަރަލް އަނަސް އަބްދުލް ސައްތާރާއި މުހައްމަދު ފައިސަލާއި މުހައްމަދު އަސީލް ހަސަން އެވެ.\nއިލެކްޝަންސް ކޮމިޝަން ގާނޫނީ ވަކީލުން ބާ ކައުންސިލް


ކޯވިޑަށް ފަރުވާ ހޯދާމީހުންގެ މައުލޫމާތު އެއްކުރުމަށް ހާއްސަ ނިޒާމެއް ކޯވިޑަށް ފަރުވާ ހޯދާމީހުންގެ މައުލޫމާތު އެއްކުރުމަށް ހާއްސަ ނިޒާމެއް\nކޯވިޑަށް ފަރުވާ ހޯދާމީހުންގެ މައުލޫމާތު އެއްކުރުމަށް ހާއްސަ ނިޒާމެއް\nކޯވިޑްކެއަރ-19 ލޯންޗް ކުރުމުގެ ރަސްމިއްޔާތުގައި ހެލްތް މިނިސްޓަރ ވާހަކަދައްކަވަނީ. ފޮޓޯ : ހެލްތް މިނިސްޓްރީ\nކޯވިޑްކެއަރ-19 ލޯންޗް ކުރުމުގެ ރަސްމިއްޔާތުގެ ތެރެއިން. ފޮޓޯ : ހެލްތް މިނިސްޓްރީ\nކޯވިޑް-19 ގެ ބަލިޖެހި ފަރުވާ ހޯދަމުންދާ މީހުންގެ މައުލޫމާތު ސިއްހީ ހިދުމަތްތެރިންގެ މެދުގައި ފަސޭހަކަމާއެކު ހިއްސާކުރުމަށް ހާއްސަ އޮންލައިން ނިޒާމެއް އައިޖީއެމްއެޗްއިން ތައާރަފްކޮށްފިއެވެ. ކޯވިޑްކެއަރ-19 ގެ ނަމުގައި ލޯންޗްކޮށްފައިވާ މި ނިޒާމަކީ އައިޖީއެމްއެޗުން އިސްނެގުމާއި އެކު މިނިސްޓްރީ އޮފް ހެލްތާއި ހެލްތް ޕްރޮޓެކްޝަން އެޖެންސީ (އެޗްޕީއޭ) ގުޅިގެން ގާއިމްކުރި ނިޒާމެކެވެ.\nރާއްޖޭގެ ކޮންމެ ހިސާބަކުންވެސް ކޯވިޑް-19 އަށް އެއްވެސް މީހަކަށް ފަރުވާދެމުންދާނަމަ އެމީހެއްގެ ހުރިހާ ތަފްސީލެއް މި ނިޒާމުގައި ރައްކާކުރެއެވެ. އޭގެތެރޭގައި އެމީހާ ފަރުވާ ހޯދަމުން އަންނަ އެހެން ބަލިތަކާއި ބެހޭ މައުލޫމާތުތައްވެސް މި ނިޒާމުގައި ރައްކާކުރެއެވެ. އަދި މި ނިޒާމްގެ ތެރެއިން އެ ތަފްސީލުތައް ރާއްޖޭގެ ކޮންމެ ސަރަހަދެއްގައި ހުރި ޑޮކްޓަރަަކަށްވެސް ބަލާލެވޭނެއެވެ.\nކޯވިޑްކެއަރ-19 އިފްތިތާހުކުރުމުގެ ރަސްމިއްޔާތުގައި ވާހަކަ ދައްކަވަމުން ހެލްތް މިނިސްޓަރ އަބްދުﷲ އަމީން ވިދާޅުވީ މި ބައްޔަށް ފަރުވާދިނުމަށް ރާއްޖޭގެ އެކި ސަރަހއްދުތައް ތައްޔާރުވެފައިވާއިރު މިފަދަ ނިޒާމެެއް ޤާއިމުވުމުން ބަލީގައި ފަރުވާ ހޯދަމުންދާ ފަރާތްތަކަށް ދެވޭ ފަރުވާގެ ފެންވަރު ރަގަނޅުކުރުމަށް މަގުފަހިވެގެންދާނެކަމަށެވެ. އަދި މިއީ ސިއްހީ ހިދުމަތް ދޭ ތަންތަނުގެ ހިންގުން އިތުރަށް ހަރުދަނާ ކުރުމަށް ލިބޭ ފުރުސަތެއް ކަމަށާއި މި ނިޒާމުގެ ފައިދާ ކޯވިޑް-19 ގެ ފަހުންވެސް ވަރަށް ބޮޑަށް ކުރާނެކަމުގެ ޔަޤީންކަން އެބައޮތްކަމަށް މިނިސްޓަރ ވިދާޅުވިއެވެ.\nކޯވިޑް ބަލީގެ ރާއްޖޭގެ ހާލަތާއި ގުޅޭ އެންމެ ފަހުގެ މައުލޫމާތުތައްވެސް ބަލާލެވޭނެ ވެބްސައިޓެއް ހެލްތް މިނިސްޓްރީ ވަނީ ތައާރަފުކޮށްފައެވެ. ކޯވިޑް ހެލްތް ޑޭޝް ބޯޑުގެ ނަމުގައި ބޭނުންކުރަމުން އަންނަ މި ސައިޓުން ރާއްޖެއިން މި ބަލި ޖެހިފައިވާ މީހުންނާއި އެމީހުންގެ އުމުރު ފުރާގެ އިތުރުން ބަލި ޖެހުނު ދުވަހާއި ރަނގަޅުވި ތާރީހްވެސް ބަލާލެވެއެވެ.\nކޯވިޑް-19 : ޕޮޒިޓިވްވި ދިވެހިންގެ އަދަދު މިއަދުވެސް 50އިން މަތީގައި\nފާއިތުވި 50 އަހަރުގެ ހެލްތު މިނިސްޓަރުންނާއި ޕަބްލިކް ހެލްތު ޑީޖީއިންނާ މަޖިލީހުން ބައްދަލުކުރަނީ


Musaara Bodukohdhinun Edhi America Ge 30000 Teacharun Muzahara Ah Nikumehje - Vaguthu\nމުސާރަ ބޮޑުކޮށްދިނުން އެދި އެމެރިކާގެ 30000 ޓީޗަރުން މުޒާހަރާއަށް ނިކުމެއްޖެ\nއެމެރިކާގެ ދެވަނަ އަށް އެންމެ ގިނަ ޓީޗަރުން މަސައްކަތް ކުރަމުން އަންނަ ލޮސްއެޖެންލިސް އާއި ކެލިފޯނިއާގެ 30000 ޓީޗަރުން މަސައްކަތް ހުއްޓާލާ، މުސާރަ ބޮޑުކޮށްދިނުން އެދި މުޒާހަރާއަށް ނިކުމެއްޖެއެވެ.\nމިއީ ފާއިތުވި 30 އަހަރު ތެރޭގައި އެމެރިކާގެ ޓީޗަރުން އިހްތިޖާޖެއް ކުރާ ފުރަތަމަ ފަހަރެވެ. ޓީޗަރުން މަސައްކަތް ހުއްޓާލުމުން އެކަމުގެ އަސަރު ބައި މިލިއަން ކިޔަވާ ކުދިންނަށް ކުރާނެ ކަމަށް ރިޕޯޓްތައް ބުނެއެވެ.\nއިއްޔެ ވާރޭ ވެހެމުން ދަނިކޮށް ލޮސް އެންޖެލިސްގެ މަގުތަކަށް ޓީޗަރުންނާއި ޔޫނިއަންގެ އެކްޓިވިސްޓުން ނިކުމެ ވަނީ ޓީޗަރުންގެ މުސާރަ ބޮޑުކޮށް ދިނުމަށް ސަރަހައްދީ ސަރުކާރަށާއި މައި ސަރުކާރަށް ގޮވާލާފައެވެ. ޓީޗަރުން ޑިމާންޑް ކުރަމުން ދަނީ މިހާރު ޓީޗަރުންނަށް ލިބޭ މުސާރައަށް ވުރެ 6.5 އިންސައްތައިގެ ކުރިއެރުމެއް ޓީޗަރުންގެ މުސާރައަށް އިތުރު ކޮށްދިނުމަށެވެ.\nމުސާރަ ބޮޑުކޮށްދިނުމުގެ އިތުރުން ސްކޫލްތަކަށް ލައިބްރޭރިއަނުންނާއި، ކައުންސިލަރުންނާއި ސަޕޯޓް ސްޓާފުން ހަމަކޮށްދިނުމަށް ވެސް ޓީޗަރުން ވަނީ ގޮވާލާފައެވެ.\nޓީޗަރުން ފަށާފައިވާ އިހްތިޖާޖަށް ތާއިދު ކުރާކަމަށް އިދިކޮޅު ޑިމޮކްރަޓިކް ޕާޓީ އިން ވަނީ ބުނެފައެވެ. ސެނެޓްގެ ތެރެއިން ޓީޗަރުންގެ ކަންބޮޑުވުންތަކަށް ހައްލެއް ހޯދުމަށް މަސައްކަތް ކުރާނެ ކަމަށް ސެނެޓްގެ ޑިމޮކްރަޓިކް ޕާޓީގެ މެންބަރުން ވަނީ ބުނެފައެވެ.\nފާއިތުވި އަހަރުތަކުގައި އެމެރިކާ ސަރުކާރުން ސަރުކާރު ސްކޫލްތަކަށް އެކަށީގެންވާ ބަޖެޓެއް ނުދޭ ކަމަށް ބުނެ ތައުލީމީ ދާއިރާގައި މަސައްކަތް ކުރާ ފަރާތްތަކުން އަންނަނީ ޝަކުވާ ކުރަމުންނެވެ. ނަމަވެސް އެފަރާތްތަކުގެ ޝަކުވާތަކަށް ސަރުކާރުން މާބޮޑު ސަމާލުކަމެއް ނުދެއެވެ.\nއެމެރިކާގެ ތައުލީމީ ދާއިރާގައި މަސައްކަތް ކުރާ ފަރާތްތަކުން ބުނާ ގޮތުގައި ސަރުކާރުން ދަނީ ތައުލީމީ ދާއިރާއަށް ވަރަށް ބޮޑަށް އިހުމާލުވަމުންނެވެ. މިކަމުގެ ސަބަބުން އެމެރިކާ އަށް ކައިރި މުސްތަގުބަލެއްގައި ގެއްލުންތައް ލިބެންފަށާނެ ކަމަށް ވެސް ތައުލީމީ ދާއިރާގައި މަސައްކަތް ކުރާ ފަރާތްތަކުން ބުނެއެވެ.\nޖެނުއަރީ 15, 2019 08:52\nމިއައް ވުރެން މާމުހިއްމު ވެނިޒުއޭލާ ގެ ވެރިކަން ވެއްޓުން. ޖޯކުމެރިކާ


Flyme in bainlagvaamee dhathuruthah fashaifi | Mihaaru\nފްލައިމީގެ ބޯޓަކަށް ފެނުގެ ސެލިއުޓާއެކު މަރުހަބާ ކިޔަނީ-- ފޮޓޯ: ނިޝާން އަލީ/މިހާރު\n04 ސެޕްޓެމްބަރ 2020 - 17:49 24 comments\nވިލާ އެއާގެ މެނޭޖިން ޑިރެކްޓަރު އަބްދުﷲ ނާޝިދު "މިހާރު" އަށް މިއަދު ވިދާޅުވީ ބައިނަލްއަގްވާމީ ދަތުރުތައް ފެށުމަށް އެ ކުންފުނިން މަސައްކަތް ކުރާތާ އަހަރަކަށް ވުރެ ގިނަ ދުވަސް ފަހުން ހުއްދަ ލިބުމާ އެކު، ސްރީ ލަންކާގެ ކޮލަމްބޯ އަށް ޗާޓަރު ދަތުރެއް ކޮށްފައިވާ ކަމަށެވެ.\nބައިނަލްއަގްވާމީ ދަތުރުތައް ފަށަން ބޭނުންވާ އެއާ އޮޕަރޭޓިން ސެޓްފިކެޓް (އޭއޯސީ) ވިލާ އެއާ އަށް ލިބުނީ އިއްޔެ އެވެ.\nވިލާ އެއާ އިން ބުނީ، ބައިނަލްއަގްވާމީ ފުރަތަމަ ދަތުރު ކޮލަމްބޯގެ ބަންޑާރަނައިކެ އިންޓަނޭޝަނަލް އެއާޕޯޓަށް މިއަދު ކުރި ނަމަވެސް ކުރިމަގުގައި އެއާލައިން އުދުހޭނީ އެ ގައުމުގެ ރަތުމަލަނާ އެއާޕޯޓަށް ކަމަށެވެ. ލަންކާގެ ބޯޑަރު ހުޅުވާލުމާއެކު ޕެސެންޖާ ދަތުރުތައް އެ އެއާޕޯޓަށް ފަށާނެ ކަމަށް ނާޝިދު ވިދާޅުވި އެވެ.\n"މި މަސައްކަތުގައި އަޅުގަނޑުމެން އުޅޭތާ ވަރަށް ގިނަ ދުވަސް ވެއްޖެ. މިއަދު ފުރަތަމަ ދަތުރު ފެށުމަކީ މުޅި ކުންފުންޏަށް ވެސް ލިބުނު އުފަލެއް. މީގެ ސަބަބުން ރާއްޖޭން ކޮލަމްބޯ އަށް ދާ މީހުންނަށް އިތުރު ފަސޭހަތަކެއް ވާނެ،" ނާޝިދު ވިދާޅުވި އެވެ.\nލަންކާގެ އިތުރުން އިންޑިއާ އަށް ވެސް ދަތުރުތައް ފެށުމަށް ފްލައިމީން މަސައްކަތް ކުރެ އެވެ. އެހެންވެ، އަންނަ ނޮވެމްބަރު މަަހު މާލެެ އާއި އިންޑިއާއާ ދެމެދުގެ ދަތުރުތައް ފެށޭވަރު ވާނެ ކަމަށް ވިލާ އެއާ އިން ބުނެ އެވެ.\nބައިނަލްއަގްވާމީ ދަތުރުތަކުގައި މިހާރު އުދުހެނީ ވިލާ އެއާ އިން އެތެރޭގެ އުދުހުންތަކަށް ވެސް ބޭނުންކުރާ އޭޓީއާރު ފްލައިޓުތަކެވެ. ނަމަވެސް އަންނަ އަހަރު ބޮޑެތި ބޯޓުތައް ގެންނާނެ ކަމަށް ނާޝިދު ވިދާޅުވި އެވެ.\nއޭނާ ވިދާޅުވި ގޮތުގައި، ވެލާނާ އިންޓަނޭޝަނަލް އެއާޕޯޓުގެ އިތުރުން މާމިގިލި އަދި ގަން އިންޓަނޭޝަނަލް އެއާޕޯޓުން ވެސް ފްލައިމީން ބައިނަލްއަގުވާމީ ދަތުރުތައް ކުރާނެ އެވެ.\n"އަޅުގަނޑުމެން ބޭނުންވަނީ ރަށާ ވީހާ ވެސް ގާތުން ފުރުމުގެ ފުރުސަތު ދޭން. ރާއްޖޭގެ އެހެން އިންޓަނޭޝަނަލް އެއާޕޯޓުތަކުން އަޅުގަނޑުމެންގެ ދަތުރުތައް ފެށުމުން ބޭރަށް ދާން ކޮންމެހެން މާލެ އަންނަން ނުޖެހޭނެ،" ނާޝިދު ވިދާޅުވި އެވެ.\nފްލައިމީން ރާއްޖޭގައި އެންމެ ފުރަތަމަ ދަތުރުތައް ފެށީ 2011 ގަ އެވެ. މިހާތަނަށް އެ ކުންފުނިން ވަނީ 2.3 މިލިއަން ފަސިންޖަރުންނަށް ހިދުމަތް ދީފަ އެވެ. މިހާރު އެއީ ބޭރުގެ ފްްލައިޓުތައް ގެނެސް މަރާމާތު ކުރުމުގެ ހުއްދަ ވެސް ލިބިފައިވާ ކުންފުންޏެކެވެ.\nއިތުރު ލިޔުންތައް ކޮލަމްބޯ ފްލައި މީ އިންޓަނޭޝަނަލް ފްލައިޓްތައް ވައިގެ ދަތުރުފަތުރު ވިލާ އެއާ ސްރީ ލަންކާ ރާއްޖެ-ލަންކާ


ރައްޔިތުންގެ މަޖިލީހުގެ ހޯމަ ދުވަހުގެ ޖަލްސާ\nއަލިފުށި ދާއިރާގެ މެމްބަރު މުހައްމަދު ރަޝީދު ހުސައިން\nބިލަތްދޫ ދާއިރާގެ މެމްބަރު އަހުމަދު މުބީން\n27 ފެބްރުއަރީ 2017 | ހޯމަ 14:08\nސަރުކާރު ހިންގާ މައި ޕާޓީ ޕީޕީއެމްއަށް މަޖުބޫރުކޮށްގެން މެމްބަރުން އިތުރު ކުރަމުންދާ ކަމަށްބުނެ ރައްޔިތުންގެ މަޖިލީހަށް އެމްޑީޕީގެ މެމްބަރު މުހައްމަދު ފަލާހު ހުށަހެޅި ގަރާރު މަޖިލީހަށް ބަލައި ނުގަތުމަށް 38 މެމްބަރުންގެ އަޣްލަބިއްޔަތުން ފާސްކޮށްފި، އެ ގަރާރު މަޖިލީޙަށް ބަލައިގަތުމަށް ވޯޓު ދެއްވީ 20 މެމްބަރުން. ވަކިގޮތަކަށް ވޯޓް ދެއްވަން ބޭނުންނުވާ ތިން މެމްބަރުން ތިއްބެވި.\nއެވޯޓަށްފަހު މަޖިލީހުގެ މިއަދުގެ ޖަލްސާ ނިންމާލައިފި.\n27 ފެބްރުއަރީ 2017 | ހޯމަ 17:13\nމި ގަރާރަށް ވަރަށް ބޮޑަށް ތާއީދު ކުރަން. މިހާރު އޮފީހަށް ވަދެވެން އޮތީވެސް ޕީޕީއެމަށް ސޮއިކޮށްފަ. މޭޒުމަތީގައި އޮންނަނީ ޕީޕީއެމްގެ ފޯމް. މިއީ ކަންކަން ހުރި ހާލަތު މިހާރު.\n27 ފެބްރުއަރީ 2017 | ހޯމަ 13:12\nމިކަލަ ކިތައްމެ ގަރާރެއް މަޖިލީހަށް ވެއްދިޔަސް ފަރުވާލެއްނެތް. ރައީސް ޔާމީނަކީ މި ކަހަލަ ގަރާރުތަކަށް ޖެހިލުންވާނެ ބޭފުޅެއް ނޫން. ފ. އަތޮޅު ތަރައްގީއަށް ރައީސް ޔާމީން ކުރައްވާ ކަންކަން އެގޮތުގައި ކުރިއަށްދާނެ.\nހިންނަވަރު ދާއިރާގެ މެމްބަރު އިބްރާހީމް މުހައްމަދު ސޯލިހު\nވަކި ޕާޓީއަކަށް ސަރުކާރު މުވައްޒަފުންނާއި ސަރުކާރު ކުންފުނިތަކުގެ މުވައްޒަފުން ވައްދާކަމީ ހަގީގަތެއް. މިއީ ވަރަށް ހިތާމަކުރާކަމެެއް. އެއްވެސް މީހަކަށް މަޖުބޫރުކޮށްގެން ޕާޓީއަކަށް ވެއްދިގެންނުވާނެ. ސަރުކާރު ކުންފުނިތަކަށް މީހުން ވައްދަމުން ވައްދަމުންގޮސް މުވައްޒަފުން އިށީންނާނެ ތަނެއްވެސް ނެތް ސޮއި ކުރުމަށްފަހު ގެއަށް ދާ މުވައްޒަފުންވެސް އެބައުޅޭ. މިއީ ސިޔާސީ ބޭނުމަށް ސަރުކާރުން ހިންގާ ޖަރީމާއެއް. މަޖިލީހުގެ މާލިއްޔަތު ކޮމެޓީގައި އެބައޮތް، ސަރުކާރަށް ނިސްބަތްވާ މެމްބަރަކު ހުށަހަޅުއްވާފައިވާ މައްސަލައެއް. އެމްޕީއެލްއަށް އިންތިހާއަށް މުވައްޒަފުން ވައްދާ އެތަން ބޮއްސުންލާފައިވާތީ. މިއީ ކަންބޮޑުވާކަމެއް.\n27 ފެބްރުއަރީ 2017 | ހޯމަ 11:49\nމާފަންނު މެދުދާއިރާގެ މެމްބަރު އަސްމާ ރަޝީދު\nޕީޕީއެމުން މަޖުބޫރު ކޮށްގެން ޕާޓީއަށް މެމްބަރުން އިތުރެއް ނުކުރަން. އަޅުގަނޑުމެން ބުނެގެނެއް ނޫން ރައްޔިތުން ޕީޕީއެމަށް ވަންނަނީ. ރައްޔިތުން ޕީޕީއެމަށް ރުހޭތީ، މި ސަރުކާރަށް ރުހޭތީ ވައްނަނީ.\nހެންވޭރު އުތުރު ދާއިރާގެ މެމްބަރު އަބްދުﷲ ޝާހިދު\nސަރުކާރު މުވައްޒަފުންނާއި ސަރުކާރު ކުންފުނިތަކުގައި އުޅޭ މުވައްޒަފުންނަށް ހިތްހަމަޖެހިގެން ވާޒީފާ އަދާކުރެވޭނެ މާހައުލެއް ނެތި ކިހިނެއްތީ މަސައްކަތް ކުރާނީ. ރާއްޖެ ތަރައްގީ ކުރާނީ. ދައުކަތުގެ އެކި އިދާރާތަކުގައި ވަޒީފާ އަދާކުރަމުންދިޔަ ތަޖުރިބާ ހުރި ތައުލީމީ ބޭފުޅުން ވަޒީފާތަކުން ވަނީ ވަކިކޮށްފަ. މިސަރުކާރާ ފުކުރުތަފާތު ވުމުން ކަމަށްވާތީ. މިއީ ވަރަށް ދެރަކަމެއް.\n27 ފެބްރުއަރީ 2017 | ހޯމަ 11:38\nނިލަންދޫ ދާއިރާގެ މެމްބަރު އަބްދުﷲ ހަލީލު\nމިއަދު މިފެންނަ މަންޒަރަކީ އިދިކޮޅު ފަރާތްތަކުން ފަހަތުން ދުވެގެންވެސް އަތު ނުޖެހިގެން އުޅޭތަން. އެމްޑީޕީ ޗެއާރޕާސަން ވޯޓްގައި އަޅުގަނޑުގެ ދާއިރާގެ އެއްވެސް ރަށަކުން ވޯޓެއް ދީފައެއް ނުވޭ. މިއަދު ފެންނަމުންދާ މަންޒަރަކީ އެމްޑީޕީގެ އެންމެ ވަރުގަދަ ދާއިރާތަކުގެ ތާއީދު ނެތިގެންދާތަން.\n27 ފެބްރުއަރީ 2017 | ހޯމަ 11:37\nވައިކަރަދޫ ދާއިރާގެ މެމްބަރު މުހައްމަދު ނާޒިމް\nޝަހުގެ އެލިސްޓަށް އެމްއެމްޕީއާރުސީގެ 1.22 ބިލިއަން ރުފިޔާގެ ވައްކަން ހިމަނާލި ނަމަ ރަނގަޅުވީސް. ޕީޕީއެމް އެތެރޭގައި އިންތިހާބެއް ބޭއްވިޔަސް މީހުންނެއް ނުވޭ. ވޯޓުވެސް ދެނީ ފުޓްބޯލަ މެޗަކުން ނިކުންނަ އަދަދެއް ސްކޯއެއް. ހޮސްޕިޓަލްގެ އެމްބިއުލެންސް ޑްރައިވަރު ޕީޕީއެމަށް ސޮއި ނުކުރުމުން ވަޒީފާއިން ކަނޑަލި، އެގޮތަށް ވަރަށް ގިނަ އަދަދެއްގެ ބަޔަކު ވަނީ ވަޒީފާއިން ކަނޑާލާފަ. މުވައްޒަފުންނަށް ބިރު ދައްކަމުންދަނީ.\nފުވައްމުލަކު އުތުރު ދާއިރާގެ މެމްބަރު އަލީ ޝާހު\nއަޅުގަނޑުމެންގެ ރައީސަކަށް ނެތް ތަރުކޭސް ކުޅޭނެ ވަގުތެއް. ޑައިވިނަށް ދާކަށް ވަގުތެއްނެތް. ރައީސް އުޅުއްވަނީ ރައްޔިތުންނަށް ތަރައްގީ ހޯދާދިނުމުގައި ބުރަކޮށް. އެކަން ރާއްޖޭގެ ހުރިހާ ކަންކޮޅުތަކުން އެފެންނަނީ. ހޮސްޕިޓަލްތަކާއި ސްކޫލްތަކާއި ބަނދަރުތަކާއި ބިންތަކާއި އެކިއެކި އުމްރާނީ ތަރައްގީގެ މަޝްރޫއުތައް ހިންގާ ނިންމާފައިވޭ، މިހާރުވެސް އެދަނީ އެމަސައްކަތްތައް ކުރަމުން. ރައްޔިތުން ހިތުން ރުހުމުން ޕީޕީއެމަށް ވަންނަނީ.\nމިގަރާރަށް ވަރަށް ބޮޑަށް ތާއީދު ކުރަން. މިސަރުކާރަށް އެނގެންޖެހޭ ކަމަކީ ގަދަ ބާރުން ލޯތްބެއް ނުހީދޭނެކަން. ޖަލްސާއޮންނަތައް ވަށައިގެން ދާ ޖެހިނަމަވެސް ރައްޔިތުންގެ ލޯތްބެއް ނުލިބޭނެ. ޖަލްސާގެ ދާގަނޑު މަތިން މީހުން ނިކުތީމަ ގޮނޑިޔާލާ ބިޑި އަޅުަން ދެން އަންގާތަން ފެންނާނީ. މިއީ ގަދަބާރު ސަރުކާރުން ހިންގާ ޖަރީމާއެއް.\n27 ފެބްރުއަރީ 2017 | ހޯމަ 11:19\nފޭދޫ ދާއިރާގެ މެމްބަރު އިބްރާހީމްދީދީ\nމުޅީ ރާއްޖެއިން މިފެންނަނީ ރައީސް ޔާމިން ގެންނެވި ތަރައްގީ. އެހެންވީމާ ރައްޔިތުން މިސަރުކާރަށް ތާއީދު ކުރާނެ. ސަރުކާރު ހިންގާ ޕާޓިއަށް ސޮއިވެސް ކުރާނެ. ރައްޔިތުންނަށް ވަޒީފާލިބި ތަރައްގީ ލިބޭތީ ރައްޔިތުން ތިބީ ހިތްހަމަ ޖެހިފަ. އިދިކޮޅު ފަރާތްތަކަށް ހަޖަމެއް ނުވާނެ. ރައީސް ޔާމީން ވެރިކަމަށް ވަޑައިގެންނެވީ ތިޔަބޭފުޅުންނާ ވާދަ ކުރައްވާފަ. ވައުދުތައް ވެވަޑައިގެން. އެވައުދުތައް ފުއްދަމުން ރައީސް ޔާމީން އެގެންދަވަނީ.\nމަޖިލީހުގެ ތަޅުމުގައި ހަމަނުޖެހުން ހިނގައިފި\nމުހައްމަދު އިސްލާމާއީލް ވާހަކަ ދައްކަވަމުން ދަނިކޮށް މަޖިލީޙުގެ ޖަލްސާކުރާ މާލަމުގައި އަޑުގަދަވެ، ހަމަނުޖެހުން ހިނގުމުން މަޖިލީހުގެ ލައިވް ފީޑް ކަނޑާލައިފި.\n27 ފެބްރުއަރީ 2017 | ހޯމަ 10:33\nހޯރަފުށި ދާއިރާގެ މެމްބަރު މުހައްމަދު އިސްމާއީލް\nމި ސަރުކާރުން ކަންކަން ކުރަނީ ރަނގަޅަށް، ރައްޔިތުންނަށް ފައިދާވާ ގޮތަށް. ރައީސް ނަޝީދުގެ ސަރުކާރުން ރައްޔިތުންވީ އަނިޔާ. އެހެންވީމާ ރައްޔިތުން ޕީޕީއެމަށް ވަންނާނެ. ހުރިހާ އަނިޔާވެރި އަމަލެއް ހިންގާފައިވަނީ އެމްޑީޕީގެ ސަރުކާރުން.\nހިތަދޫ ދެކުނު ދާއިރާގެ މެމްބަރު އަލީ ނިޒާރު\nފުލުހުންނާ ސިފައިން ބޭނުންކޮށްގެން ބަޣާވާތެއް ހިންގާ މުޅި ރާއްޖެ މިވަނީ ހަލާކުކޮށްފަ. ރާއްޖެ ޓީވީ ރޯކޮށްލުމާއި ފެންފޯއްރުއްތަށް ކެނޑިއިރު ވީކަމެއް ނެތް. ސިޔާސީ ބޭފުޅުންނަށް ހުކުމް ކޮށް، އަނިޔާ ކުރަމުން އެދަނީ. ޒިނޭގެ ތުހުމަތު ކުރެވޭ ފަނޑިޔާރަކު މުޅި ޖުޑިޝަރީގެ ފަނޑިޔާރުންގެ އިސްބޭފުޅަކަށް މިވަނި ހަމަޖައްސާފަ. ފަޅުތަކާއި ރަށްތަށް ވިއްކަމުން އެދަނީ ރައްޔިތުންނަށް ވާނުވާވެސް އަންގާނުލާ. އެ ހުރިހާ ކަމެއް މިސަރުކާރުން އެދަނީ ކުރަމުން. މިއީ ވަރަށް އަނިޔާވެރި ސަރުކާރެއް.\nފޮނަދޫ ދާއިރާގެ މެމްބަރު އަބްދުއްރަހީމް އަބްދުﷲ\nމިއީ ވަރަށް ތާރީހީ ދުވަހެއް. އިދިކޮޅު އެމްޑީޕީން ގަބޫލު ކޮށްފި. އެންމެ ވަރުގަދަ އަދި ގުނަ މެމްބަރުން ތިބީ ޕީޕީއެމްގަ ކަމަށް އެމްޑީޕީން ގަބޫލް ކޮށްފި. އަޅުގަނޑުމެންގެ ޕާޓިއަކީ ހުޅުވިފައިވާ ޕާޓީއެއް. މެޑަމް ފާތުން އަކީ ލާމަސީލު ނަމޫނާއެއް. ހިތްވަރުގަދަ ކެރޭ ކަނބަލެއް. މިސަރަހައްދުގަ ވެސް ނެތް އެވަރުގެ ފަސްޓްލޭޑީއެއް. ކޮށްޓެއްގައި ޖަލްސާ ބާއްވަނީ ކޮންބައެއްކަން ރައްޔިތުންނަށް އެނގޭ. އާރޓިފިޝަލް ބީޗްކައިރީ ކޮށްޓެއްގެ ތެރޭގައި ޖަލްސާ ބާއްވަމުންދަނީ އެމްޑީޕީން.\nމަޖުބޫރުކޮށްގެން ސިޔާސީ ޕާޓީއަށް މެމްބަރުން ވެއްދުމަކީ ވަރަށް ދެރަކަމެއް. އެކަން އެއްވެސް ބަޔަކު އެއްވެސް ސިޔާސީ ޕާޓިއަކުން ކޮށްގެން ނުވާނެ. މި މަޖިލީހުގެ މެމްބަރުންވެސް ހީވަނީ އެހެންފަދަ ކަމެއްހެން. ޒުވާބުކޮށް އެކަކު އަނެކަކު ގަޔައް އަތްލާ ހިސާބަށް ކަންކަން އެބަދޭ. މިއީ ވަރަށް ހިތާމަހުރި ކަމެއް.\nމިލަންދޫ ދާއިރާގެ މެމްބަރު ހަސަން މުފީދު އަބްދުލްގާދިރު\nމިސަރުކާރުން އަދި ޕީޕީއެމުން މަޖުބޫރު ކޮށްގެން ރައްޔިތުން ޕީޕީއެމަށް ނުވައްދާނެ، ރައްޔިތުން ހިތުން ރުހުމުން ޕީޕީއެމަށް ވަނުމަކީ އެއީ ސަރުޚާރުގެ އަދި ޕީޕީއެމްގެ މައްސަލައެއް ނޫން. ރައްޔިތުން ޕީޕީއެމަށް ސޮއިކުރަނީ އެ މީހުން ބޭނުންވެގެން. މަޖުބުރު ކޮށްގެންނެއް ނޫން.\n27 ފެބްރުއަރީ 2017 | ހޯމަ 10:34\nކިނބިދޫ ދާއިރާގެ މެމްބަރު އަބްދުﷲ ރިޔާޒު\nމިސަރުކާރުން ދަނީ އިންތިހާއަށް ވަޒީފާއަށް ބިރު ދައްކަމުން. ރައްޔިތުންނަށް ބިރު ދައްކަމުން. މިއީ ސަރުކާރަށް ތާއިދު ނެތީމާ، ތާއީދު އޮތްކަން ދައްކަން ކުރާމެއް. ނުރުހިއްޖިއްޔާ ވަޒީފާ ބަދަލުކޮށްފާނެ، ވަޒީފާއެއް މީހަކަށް ދޭން ބޭނުމިއްޔާ އަލަށް މަގާމެއް އުފައްދާފަނަމަވެސް ވަޒީފަ ދީފާނެ. ނުރުހެއްޏާ ވަޒީފާއިން ކަނޑާލަފާނެ. ޖަލްސާތައްވެސް ބާއްވަނީ ވެސް މުވައްޒަފުންނަށް އެޖަލްސާއަށް ދިއުމަށް މަޖުބުރު ކޮށްގެން.\nމައްޗަންގޮޅި އުތުރު ދާއިރާގެ މެމްބަރު މާރިއާ އަހުމަދުދީދީ\nމިގަރާރަށް ތާއީދު ކުރަން. ރައީސް ޔާމީން ގެންދަވަނީ އިންތިހާއަށް ރައްޔިތުންނަށް ބިރު ދައްކަމުން. އިސްލާމްދީނާ ހިލާފު ގިނަ ވާހަކަފުޅުތައް ވެސް ދައްކަވަމުން. ޕީޕީއެމްގެ ރައީސް އެކަހެރިކޮށްފަ، މަޖިލީހުގެ ޕީޕީއެމް މެމްބަރުންނަށް އެވަނީ ބިރު ދައްކާފަ. ޕީޕީއެމް މަޖިލީސް މެމްބަރުން ތިބީ ރައީސް ޔާމީން ކޯފާވެދާނެ ވާހަކައެއް ދެއްކިދާނެ ކަމަށްޓަކައި ބިރުން.\nމާފަންނު ދެކުނު ދާއިރާގެ މެމްބަރު އަބްދުﷲ ރިފާއު\nމިއީ އެމްޑީޕީ މިކިޔާ ބައިގަނޑު މަޖިލީހަށް ހުށަހަޅައިގެން އުޅޭ ބޮޑު ޖޯކެއް. ޕީޕީއެމަށް މެމްބަރުން ވަންނަނީ ރުހުމުން. ރައްޔިތުން މިހާރުވެސް ބުނަމުންއެދަނީ މިހުރިއްޔޭ ފޯމުތައް. ރައްޔިތުން ތިބީ ޕީޕީއެމަށް ވަންނަން ކެތްމަދުވެފަ. ރައްޔިތުންނަށް އެނގޭ މިސަރުކާރުން ރާއްޖެ ތަރައްގީ ކުރަމުންދާކަން. އެއޮޓީ ބްރިޖް ކުރިއަތް އޮތްތާނގައި ރައްޔިތުން ހުޅުލެއަށް ދާނީ ހިނގާލާފަ.\n27 ފެބްރުއަރީ 2017 | ހޯމަ 09:53\nކެންދޫ ދާއިރާގެ މެމްބަރު އަލީ ހުސައިން\nކޮންމެ ދުވަހަކު އެތައްހާސް މެމްބަރުން ސޮއި ކުރާ ކަމަށްބުނާއިރު، މެމްބަރުންގެ އަދަދެއް ވެސް ނޭނގޭ. މިފެންނަނީ މަޖުބޫރު ކޮށްގެން މެމްބަރުން އިތުރުކުރާތަން. މިސަރުކާރު ފެއިލްވެފައިވާކަން ވަރަށް ސާފުކޮށް ފެނޭ.\n27 ފެބްރުއަރީ 2017 | ހޯމަ 09:47\nއައްޑޫ މީދޫ ދާއީރާގެ މެމްބަރު ރޮޒައިނާ އާދަމް\nމިނިވަން މުއައްސާތައް ސަރުކާރުގެ މުށުތެރެއަށްލާ، ސުޕްރީޕްކޯޓު ވެސް މުށުތެރެއަށްލައިގެން ވެސް ނުފުދިގެން އުޅޭތަން މިފެންނަނީ. ޖަލްސާއެއް ބޭއްވިޔަސް ސަރުކާރުގެ ވެރިންނާއި މިނިވަން މުއައްސަސާތަކުގެ ވެރިން ބައިވެރިވުމަށް މަޖުބޫރުކޮށް، ނުވިތާކަށް ސަރުކާރުން ކުންފުނިތަކުގެ މުވައްޒަފުންނަށް މަޖުބޫރު ކުރާތަން. ޖަލްސާ ކުރާތަނުގެ ވަށައިގެން ދާޖަހައިގެން ބޭއްވިއިރުވެސް ވީކަމެއް ނެތް.\nމިއީ މިނިވަންކަން އޮތް ރާއްޖެއެއް ނޫން. ރައްޔިތުން ތިބީ އަޅުވެތިކަމެއްގަ.\n27 ފެބްރުއަރީ 2017 | ހޯމަ 09:46\nގެމަނަފުށި ދާއިރާގެ މެމްބަރު ޖަމީލު އުސްމާނު\nމި ސަރުކާރުން ގެންދަނީ ތަރައްގީގެ ގިނަ މަޝްރޫއުތަކެއް ރާއްޖޭގެ އެކިކަންކޮޅުތަކުގައި ހިންގަމުން. އެހެންވީމާ ރައްޔިތުން ޕީޕީއެމަށް ވަންނާނެ. އެމްޑީޕީން މެމްބަރުން ވެސް މަދުވާނެ. އެއީ ސަރުކާރުން މަޖުބޫރުކޮށްގެން ވާކަމެއް ނޫން. ރައްޔިތުން ގަބޫލް ކުރޭ މިސަރުކާރު. ޕީޕީއެމަށް ރައްޔިތުންނަށް ވަންނަނީ އެމީހުން ބޭނުންވާތީ. ތަރައްގީ ބޭނުންވާތީ.\nމިސަރުކާރުންވަނީ ގިނަ ވަޒީފާތައް ޒުވާނުންނަށް ހޯދާދީފަ. ގިނަ ބިޔަ ބޮޑެތި ޕްރޮޖެކްޓްތައް އެކި ރަށްރަށުގައި ދަނީ ހިންގަމުން. ޒުވާނުންނަށް ވަރަށް ބޮޑު އިސްކަމެއް ދީގެން ގނަ ކަންކަން މިސަރުކާރުން ދަނީ ކުރަމުން. މެޑަމް ފާތުން އަކީ މި ސަރަހައްދުގައި ހުރި އެންމެ ކުޅަދާނަ އެންމެ ހީވާގި ބޭފުޅާ.\nފާލާހު: މިގަރާރަކީ ސަރުކާރުގެ އިދާރާތަކާއި ސަރުކާރުގެ ކުންފުނިތަކުގެ މުވައްޒަފުންނަށް މަޖުބޫރު ކުރުވައިގެން، ޕީޕީއެމްއަށް ސޮއި ކުރުވުމާއި ޕީޕީއެމްއިން ބާއްވާ ޖަލްސާތަކާއި އިވެންޓްތަކުގައި އެ މުވައްޒަފުން ބައިވެރިވުމަށް މަޖުބޫރު ކުރުވާތީ މަޖިލީހުގެ ސަމާލު ކަމަށް ގެނައުމަށް ހުށަހަޅާ ގަރާރެއް.\nމި ގަރާރުގެ މަގްސަދަކީ، ސަރުކާރުގެ އިސްވެރިންނާއި ރައީސް އަބްދުﷲ ޔާމީންގެ ޕީޕީއެމް ފެކްޝަނުގެ އިސްވެރިން ހިންގަމުންދާ ގާނޫނާ ހިލާފު އަދި ރާއްޖެ ބައިވެރިވެފައިވާ ބައިނަލް އަގްވާމީ މުއާހަދާތަކާވެސް ހިލާހު ކަމެއް ކަމަށްވާތީ އެކަން ހުއްޓުވުން.\n27 ފެބްރުއަރީ 2017 | ހޯމަ 09:45\nމަޖިލީހުގެ ރިޔާސަތުގައި އިންނެވީ މަޖިލީޙުގެ ރައީސް އަބްދުﷲ މަސީހު މުހައްމަދު.\nއިބްތިދާއީ ބަހުސް ކުރުމަށްޓަކައި މާފަންނު ހުޅަނގު ދާއިރާގެ މެމްބަރު މުހައްމަދު ފަލާހު ހަށަހަޅުއްވާ ގަރާރު އެށަހެޅުން. ގަރާރު ހުށަހަޅުއްވާ ދެއްވީ ފަލާހް.\nރައްޔިތުންގެ މަޖިލީޙުގެ މިއަދުގެ ޖަލްސާއަކީ މަޖިލީހުގެ މިއަހަރުގެ ފުރަތަމަ ދައުރުގެ އަށްވަނަ ޖަލްސާ އެވެ.\nމިއަދުގެ ޖަލްސާގެ އެޖެންޑާގައި ވަނީ ސަރުކާރު ހިންގާ މައި ޕާޓީ ޕީޕީއެމްއަށް މަޖުބޫރުކޮށްގެން މެމްބަރުން އިތުރު ކުރަމުންދާ ކަމަށްބުނެ ރައްޔިތުންގެ މަޖިލީހަށް ހުށަހެޅި ގަރާރަށް ބަހުސް ކުރުމެވެ.\nއެގަރާރު މަޖިލީހަށް ހުށަހަޅުއްވާފައި ވަނީ އިދިކޮޅު އެމްޑީޕީގެ ޕާލަމެންޓްރީ ގްރޫޕްގެ މާފަންނު ހުޅަނގު ދާއިރާގެ މެމްބަރު މުހައްމަދު ފަލާހު އެވެ.\nމި ގަރާރުގެ އިތުރުން އިތުރު ކަމެއް ކަމޖިލީޙުގައި މިއަދުގެ ޖަލްސާގައި އެޖެންޑާ ކޮށްފައެއް ނުވެއެވެ.\n27 ފެބްރުއަރީ 2017 | ހޯމަ 09:08\nރައްޔިތުންގެ މަޖިލީހުގެ ޖަލްސާ\n5 ފެބްރުއަރީ 2017 | އާދީއްތަ 21:44


Thimaavesheege mahsala thakugai nameh gai kollaa joorimanaa ekun nufudheyne: Wadde | Jazeera\tތިމާވެށީގެ މައްސަލަތަކުގައި ނަމެއްގައި ކޮށްލާ ޖުރުމަނާއަކުން ނުފުދޭނެ: ވައްޑެ - Jazeera\nތިމާވެށީގެ މައްސަލަތަކުގައި ނަމެއްގައި ކޮށްލާ ޖުރުމަނާއަކުން ނުފުދޭނެ: ވައްޑެ\nއަބްދުﷲ ނަސީރު އިބްރާހިމް January 22, 2021 420 views0\nކ. ހިންމަފުއްޓާއި ގިލި ލަންކާ ފުށި ރިސޯޓާއި ދެމެދުގައި އޮންނަ ފިނޮޅަކަށް އެ ރިސޯޓުގައި މަސައްކަތްކުރާ މުވައްޒަފުންތަކެއް ގެއްލުންދިން ކަމަށް ބުނާ މައްސަލައަކީ ވަރަށް ބޮޑު މައްސަލައެއް ކަމަށާއި، އެފަދަ މައްސަލަތަކުގައި ކޮށްލާ ޖުރުމަނާއަކުން ނުފުދޭނެކަމަށް ރައްޔިތުންގެ މަޖިލީހުގެ އުނގޫފާރު ދާއިރާގެ މެމްބަރު މުހައްމަދު ވަހީދު (ވައްޑެ) ވިދަޅުވެއްޖެ އެވެ.\nޖަޒީރާއަށް އެނގިފައިވާގޮތުގައި ފިނޮޅުގެ މިލްކު ވެރިކަން ރިސޯޓުގައި ނޯންނައިރު، އެ ރިސޯޓުން މިގޮތަށް އަމަލު ކޮށްފައިވަނީ ފިނޮޅަށް ޕިކްނިކް އާންމު ރައްޔިތުން ދިއުން ހުއްޓުވުމަށްޓަކަ އެވެ. ރިސޯޓުގެ ޖެނެރަލް މެނޭޖަރު ހިމެނޭހެން ބަޔަކު ގޮސް ކޯރުކަނޑާ ފިނޮޅު ހަލާކު ކުރާ ކަމުގެ މައުލޫމާތު ލިބިގެން އެކަން ކ. ހިންމަފުށީ ކައުންސިލާއި ރަށު ރައްޔިތުން ގުޅިގެން ވަނީ ހުއްޓުވާފައެވެ.\nއެ މައްސަލާގައި ކުރެއްވި ޓުވީޓެއްގައި ވައްޑެ ވިދާޅުވީ އެއީ ވަރަށް ބޮޑު ޖަރީމާއެއްކަމަށެވެ. އަދި އެއީ ބޮޑު ޖިނާއީ ކުށެއްކަމަށް އޭނާ ވިދާޅުވި އެވެ.\nވައްޑެ ވިދާޅުވީ މިފަދަ ކަންކަން ތަކުރާރުވިޔަ ނުދިނުމަށް، މިކަން ހިންގުވި ފަރާތްތަކާ މިކަމުގައި ބައިވެރިވި ފަރާތްތަކުގެ މައްސަލަ ފުރިހަމައަށް ތަހުގީގުކުރެވި، ޝަރީޢަތްކުރެވި ހަރުކަށި އަދަބު ދެވެން ޖެހޭނެކަމަށެވެ. އަދި ނަމެއްގައި ކޮށްލާ ޖުރުމަނާއަކުން ނުފުދޭނެކަމަށް ވިދާޅުވެ މައްސަލާގައި ވަނީ ހިތްހަމަނުޖެހުން ފާޅުކުރައްވާފަ އެވެ.\nމިއީ ވަރަށް ބޮޑު ޖަރީމާއެއް. ބޮޑު ޖިނާއީ ކުށެއް. މިފަދަ ކަންކަން ތަކުރާރުވިޔަ ނުދިނުމަށް، މިކަން ހިންގުވި ފަރާތްތަކާ މިކަމުގައި ބައިވެރިވި ފަރާތްތަކުގެ މައްސަލަ ފުރިހަމައަށް ތަހުގީގުކުރެވި، ޝަރީޢަތްކުރެވި ހަރުކަށި އަދަބު ދެވެން ޖެހޭނެ. ނަމެއްގައި ކޮށްލާ ޖުރުމަނާއަކުން ނުފުދޭނެ. https://t.co/IuC50Hyyvs\n— Waddey (@waddey_) January 22, 2021\nފިނޮޅު ފަދަ އެއްވެސް މާހައުލަކަށް ބަދަލެއް ގެނެވޭނީ އެކަމަށް އީޕީއޭއިން އެކަމަށް ހުއްދަ ދިނުމުންނެވެ. އަދި ހުއްދަ އާއި ނުލާ އެފަދަ ތަނަކަށް ބަދަލު ގެނެސްފި ނަމަ ޖޫރިމަނާކުރެވޭނެއެވެ.


vnews - Amazon aai Walmart ge hanguraama India ah\nއެމޭޒަންއާއި ވޮލްމާޓްގެ ހަނގުރާމަ އިންޑިއާ އަށް\nފްލިޕްކާޓްއަކީ އިންޑިއާގެ އެންމެ ބޮޑު އެއް އޮންލައިން ރީޓެއިލް ވިޔަފާރި\nއެމެރިކާގެ މަޝްހޫރު ދެ ނަން ކަމަށްވާ އެމޭޒަން އަދި ވޮލްމާޓްއަކީ ވަރަށް ބޮޑު ދެ ވާދަވެރިންނެވެ.\nދުނިޔޭގެ އެކި ކަންކޮޅުތަކަށް ވިޔަފާރި ފުޅާކުރަން މި ދެކުންފުނިން ކުރަމުންދާ ހަނގުރާމަ މިހާރު މިވަނީ އިންޑިއާ އާއި ހަމައަށް އައިސްފަ އެވެ. އިންޑިއާގެ އޮންލައިން ރީޓެއިލް ވިޔަފާރިކުރާ އެންމެ ބޮޑު ކުންފުނި ކަމަށްވާ ފްލިޕްކާޓްގެ ހިއްސާ ގަތުމަށް މި ދެ ކުންފުނިވެސް ތިބީ ފެންބޮވައިގެންފަ އެވެ.\nފްލިޕްކާޓްގެ ހިއްސާ ގަތުމަށް އެމޭޒަން އަދި ވޮލްމާޓުންވެސް ހުށަހެޅުންތައް ހުށަހަޅާފައިވާއިރު، މިކަމުގައި ވޮލްމާޓުން ކާމިޔާބީ ހޯދަމުން އަންނަ ކަމަށް ގަބޫލުކުރެވެ އެވެ.\nވޮލްމާޓުން ފްލިޕްކާޓްގެ ހިއްސާ ގަތުމަށް މަސައްކަތް ފަށާފައިވަނީ 2016 ވަނަ އަހަރު ކަމަށް ރިޕޯޓްތައް ބުނެ އެވެ. ނަމަވެސް މިކަން ހަގީގަތަކަށް ވާން އުޅޭކަމުގެ ހަބަރު ރޮއިޓާސްއިން ހާމަކުރީ ދާދިފަހުންނެވެ.\nފްލިޕްކާޓްގެ ބޮޑު ބައެއް ގަތުމަށް ވޮލްމާޓުން މިހާރު އޮތީ ތައްޔާރަށް ކަމަށާއި، ކުރިއަށް އޮތް ހަފްތާގެ ތެރޭގައި މިކަމަށް ގޮތެއް ނިމޭނެ ކަމަށް ރޮއިޓާސްއިން ބުނެ އެވެ. ފްލިޕްކާޓް އަދި ވޮލްމާޓުން ވަނީ މިކަމާއި މެދު އަދި ވަކި އެއްޗެއް ހާމަކުރަން ބޭނުން ނޫން ކަމަށް ބުނެފަ އެެވެ. މިވިޔަފާރީގައި އެމޭޒަންއަށް ވެސް އަދިވެސް ފުރުސަތު އެބައޮތެވެ.\nއެމޭޒަންއިން އިންޑިއާގެ ބާޒާރުގައި އެތަކެއް ބިލިއަން އެމެރިކާ ޑޮލަރެއް އިންވެސްޓްކޮށްފައިވާއިރު، ވޮލްމާޓަށްވުރެ ބޮޑު އަގެއް ހުށަހަޅައިގެން ފްލިޕްކާޓްގެ ހިއްސާ ގަތުމުގެ ފުރުސަތު އެމެމޭޒަންއަށް އެބައޮތެވެ. ވޮލްމާޓާއިއެކު ދައްކަމުންދާ ވާހަކަތައް މެދުކަނޑާލުމަށް އެދި އެމޭޒަންއިން ފްލިޕްކާޓްއަށް ދެ ބިލިޔަން އެމެރިކާ ޑޮލަރު ހުށަހަޅާފައިވާ ކަމަށްވެސް ބައެއް ރިޕޯޓްތައް ބުނެ އެވެ. އެމޭޒަން އަދި ވޮލްމާޓުންވެސް ގަބޫލުކުރާ ގޮތުގައި ފްލިޕްކާޓްއަކީ 20 ބިލިއަން ޑޮލަރުގެ އަގުހުރި ކުންފުންޏެކެވެ.\nއިންޑިއާގައި ސްމާޓްފޯންތަކާއި އިންޓަނެޓުގެ ހިދުމަތް އާންމުވުމާއި ގުޅިގެން، އެ ގައުމުގެ އީ-ކޮމާސް ވިޔަފާރި ބާޒާރުގެ އަގު 2026 ވަނަ އަހަރުގެ ކުރިން 200 ބިލިއަން އެމެރިކާ ޑޮލަރަށް އަރާނެ ކަމަށް މި ދާއިރާގެ މާހިރުން ގަބޫލުކުރެއެވެ.\nއިންޑިއާގައި ވިޔަފާރި ފުޅާކުރުމަށް އެމޭޒަންއިން މިހާރުވެސް ގެންދަނީ ގިނަ މަސައްކަތްތަކެއް ކުރަމުންނެވެ. އެމޭޒަންގެ "އެމޭޒަން ޕްރައިމް ވީޑިއޯ" އަދި މިޔުޒިކް ހިދުމަތަކީ މިހާރުވެސް އިންޑިއާގައި ބޮޑު ތަރުހީބެއް ހޯދަމުން އަންނަ ހިދުމަތެކެވެ.


Ras Online - ސްރީލަންކާގެ އިދިކޮޅު ޕާޓީން އާބޮޑުވަޒީރަށް ތާއީދު ނުކުރާނެކަމަށް ބުނެފި\nސްރީލަންކާގެ އިދިކޮޅު ޕާޓީން އާބޮޑުވަޒީރަށް ތާއީދު ނުކުރާނެކަމަށް ބުނެފި\nމާޝާ މިދުހަތު 13 މޭ 2022 - 10:47\nސްރީލަންކާގެ ބޮޑުވަޒީރު ކަމުގެ މަގާމާ ރަނިލް ވިކްރަމަސިންގ ހަވާލުވެވަޑައިގެންނެވުމަށް ހުވާ ކުރެއްވުން.\nސްރީލަންކާގެ ސަރުކާރާ އިދިކޮޅު ޕާޓީ، އެސްޖޭބީއިން އެގައުމުގެ އާބޮޑުވަޒީރަށް ތާއީދު ނުކުރާނެކަމަށް ހާމަކޮށްފިއެވެ.\nސްރީލަންކާގެ ގާނޫނު ހަދާ މަޖިލީހަށް ނާއިބު ރައީސެއް ހޮވުމާ ބެހޭގޮތުން ވާހަކަ ދައްކަވަމުން އެސްޖޭބީގެ ޖެނެރަލް ސެކްރެޓަރީ ރަންޖިތު މަޑުއްމަ ވަނީ އެސްޖޭބީއިން ސްރީލަންކާގެ އާބޮޑުވަޒީރު، ރަނިލް ވިކިރަމަސިންގ އަށް ތާއީދު ނުކުރާނެކަމަށް ހާމަކޮށްފައެވެ. ނަމަވެސް އާބޮޑުވަޒީރަށް ތާއީދު ނުކުރާނެ ސަބަބެއް ހާމަކޮށްފައެއް ނުވެއެވެ.\nހަމަނުޖެހުންތަކެއްގެ ތެރޭގައި އޮތް ސްރީލަންކާގެ ބޮޑުވަޒީރު ކަމުގެ މަގާމާ ރަނިލް ވިކްރަމަސިންގ ހަވާލުވެވަޑައިގެންފައިވަނީ އިއްޔެގެ ވަގުތެއްގައެވެ. ރަނިލް ބޮޑުވަޒީރުކަމުގެ މަގާމާ ހަވާލުވެވަޑައިގެންފައިވަނީ މަޖިލީހުގެ އަގުލަބިއްޔަތު އޮތް ރާޖަޕަކްސަގެ އެސްއެލްޕީޕީން ތާއީދުލިބިވަޑައިގެންނެވެ.


Kula Olhunu hedumaa eku viyafaari mekuhah jahaalaifi\nކުލަ އޮޅުނު ހެދުމާއެކު ވިޔަފާރި މެކުހަށް ޖަހާލައިފި\nއެ ހެދުމުގައި ހުރި ކުލައެއް ޔަގީންނުވެގެން މުޅި ދުނިޔެ އޭގެ އަވާގައި ޖެހުމުން މި ހެދުން އުފެއްދި ކުންފުނި، ރޯމަން އޮރިޖިނަލްސްގެ ވިޔަފާރި އިސާހިތަކު 347 ޕަސެންޓް މައްޗަށް ޖެހިލައިފި އެވެ.\nޓްވިޓާ ހޭޝްޓެގް "ދަ ޑްރެސް" އާ އެކު އެ ނަމުގައި މަޝްހޫރުވެފައިވާ ލޭސް މެޓީރިއަލްގެ މި ހެދުން ވިއްކާ އަގަކީ 77.13 އެމެރިކާ ޑޮލަރެވެ. މިދިޔަ ބުރާސްފަތި ދުވަހު އަންހެނަކު މީގެ ހެދުމެއްގެ ފޮޓޯއެއް ސޯޝަލް މީޑިއާ އަށް ލައި އޭގެ ކުލައާ ބެހޭ ގޮތުން ސުވާލުކޮށްލުމާ އެކު މި ހެދުން ވަނީ އޭގެ "ޖާދުވީ ކުލައިން" މުޅި ދުނިޔެ އަޅުވެތިކޮށްފަ އެވެ.\nރޯމަން އޮރިޖިނަލްސް އިން ބުނެފައި ވަނީ ހެދުމުގެ ވާހަކަ ސޯޝަލް މީޑިއާގައި އެނބުރިގެން ދިއުމުން އެންމެ ގިނަ މީހުން އެމީހުންގެ ފިހާރަތަކަށް ޒިޔާރަތްކުރަމުން ދަނީ އެ ހެދުމުގެ އަސްލު ކުލަ ދެނެގަތުމުގެ ބޭނުމުގައި ކަމަށެވެ. ނަމަވެސް ހެދުން ގަންނަ މީހުންނާއި ހެދުމުގެ އަސްލު ކުލަ ބަލާލުމަށް ޒިޔާރަތްކުރާ މީހުންނާ އެކު ކުންފުނީގެ ވިޔަފާރި ވަނީ ނިކަން މައްޗަށް ޖެހިލައިފައި ކަމަށެވެ.\nއެއީ މި ހެދުމާ އެކު ރޯމަން އޮރިޖިނަލްސްގެ އެހެން ފެޝަންތަކަށާއި އުފެއްދުންތަކަށް ވެސް އާންމުން މިހާރު ޝައުގުވެރިވަމުންދާތީ އެވެ.\nމި ހެދުމެއްގެ ފޮޓޯތަކެއް ސޯޝަލް މީޑިއާގައި ދައުރުވާން ފެށިތާ ބައިގަޑިއެއްހާ އިރުތެރޭގައި، ރޯމަން އޮރިޖިނަލްސްގެ ވެބްސައިޓްގައި ވިއްކަން ހުރި މި ވައްތަރުގެ 300 ހެދުން ވެސް ވަނީ ވިކި ހުސްވެފަ އެވެ. ކުންފުނިން ބުނެފައި ވަނީ ހެދުމަށް އިތުރު އޯޑަރުތައް ވެސް ލިބެމުންދާ ކަމަށެވެ.\nކޮންމެއަކަސް މި ހެދުމެއްގެ ފޯރިގަދަވެގެން ގޮސްފައިވާއިރު ފާހަގަކޮށްލަން ޖެހެނީ، ހެދުމުގައި ހުރި ކަމަށް އެންމެ ގިނަ މީހުން ބުނަމުން ދިޔަ ރަން ކުލަ އާއި ހުދު ކުލައިގެ ރޮނގު ދެމި ހެދުމެއް މި މަރުކާގެ ދަށުގައި ނުވެސް ނެތް ކަމެވެ. ހިޔާލު ތަފާތުވެގެން އުޅޭ "ދަ ޑްރެސް" ގެ އަސްލު ކުލައަކީ ވެސް ކަޅާއި ނުލެވެ.\nރޯމަން އޮރިޖިނަލްސް އިން ދެން ވިއްކަނީ ރަތާއި ފިޔާތޮށި އަދި ހުދު ކުލައިގެ މީގެ ހެދުމެވެ.


BPT ge gothugai Dhaulatah7million ah vure gina rufiyaa dhakkan jehijje BPT ge gothugai Dhaulatah7million ah vure gina rufiyaa dhakkan jehijje\nބީޕީޓީގެ ގޮތުގައި7މިލިއަނަށްވުރެ ގިނަ ރުފިޔާ ދައުލަތަށް ދައްކަންޖެހިއްޖެ\nސިވިލް ކޯޓް ހުންނަ ޖަސްޓިސް ބިލްޑިންގް- ސިވިލް ކޯޓުން ވަނީ ބްލޫ ލެގޫންގެ މައްޗަށް ބީޕީޓީގެ ގޮތުގައި7މިލިއަނަށްވުރެ ގިނަ ރުފިޔާ ދެއްކުމަށް ހުކުމްކޮށްފައި.\nބްލޫ ލެގޫން އިންވެސްޓްމަންޓުން ބީޕީޓީގެ ގޮތުގައި ދައުލަތަށް7މިލިއަނަށްވުރެ ގިނަ ރުފިޔާ ދެއްކުމަށް ސިވިލްކޯޓުން ހުކުމްކޮށްފިއެވެ.\nސިވިލްކޯޓުން ބްލޫ ލެގޫން އިންވެސްޓްމަންޓްގެ މައްޗަށް މިގޮތަށް ހުކުމްކޮށްފައިވަނީ، ދައުލަތައް ދައްކަންޖެހޭ ޓެކްސް ނުދައްކައިގެން ދައުލަތުގެ ޓެކްސް އިދާރާއިން ސިވިލްކޯޓަށް ހުށަހެޅި މައްސަލައިގެ ހުކުމްގައެވެ.\nސިވިލްކޯޓުން ބްލޫ ލެގޫން އިންވެސްޓްމަންޓުން މައްޗަށް ޙުކުމް ކޮށްފައިވަނީ، ބީ.ޕީ.ޓީގެ ގޮތުގައި 486,020 ޑޮލަރާއި، އަދި އެއާއިގުޅޭ ޖޫރިމަނާއާއި އިންޓްރެސްޓުގެ ގޮތުގައި 45,250 ރުފިޔާ4މަސްދުވަހުގެ ތެރޭގައި ދައްކާ ޚަލާޞް ކުރުމަށެވެ.\nބްލޫ ލެގޫން އިންވެސްޓްމަންޓުން ބީޕީޓީގެ ގޮތުގައި ދައުލަތައް ދައްކަންޖެހޭކަމަށް ކޯޓުން ކަނޑައަޅާފައިވާ 486،020 އަކީ ދިވެހި ފައިސާއިން ބަލާނަމަ ގާތްގަނޑަކަށް 7.5 މިލިއަން ރުފިޔާއެވެ. އެހެންކަމުން ޖޫރިމަނާއާއި އެކު ޖުމްލަ 7.5 މިލިއަން ރުފިޔާ އެކުންފުނިން ދައުލަތަށް ދައްކަންޖެހެއެވެ.\nމީރާއިން ގެންދަނީ ދައުލަތައް ޓެކްސް ނުދައްކާ ކުންފުނިތަކުގެ މައްސަލަތައް ހަމަޖެހިފައިވާ އުސޫލުގެ ދަށުން ކޯޓަށް ވައްދަމުންނެވެ.


galehiri: ޙާޖީބަންޑާރައިންގެ ދަރިކަލުން އިބްރާހީމް ފާމުލަދޭރިކިލެގެފާނު\nޙާޖީބަންޑާރައިންގެ ދަރިކަލުން އިބްރާހީމް ފާމުލަދޭރިކިލެގެފާނު\nޙާޖީބަންޑާރައިންގެ އިބުރާހީމް ފާމުލަދޭރި ކިލެގެފާނުގެ ދަރިކަނބަލުން ޢާއިޝާދީދީގެ ދޮންދީދީ (ފާޠިމާދީދީ)އާއި ތުއްކަލާދީދީ (މުޙައްމަދުދީދީ)އަށްވުރެ، ފާމުލަދޭރި ކިލެގެފާނުގެ ހިމިތީ ބަނޑުގެ ބޭފުޅުން ވަރަށްބޮޑަށް ހަގެވެ. އަދި ޢާއިޝާދީދީގެ ޙަސަންދީދީއާއި އަޙުމަދުދީދީއަށް ވުރެ ކިލެގެފާނުގެ އެންމެހަނގު އަނބިކަނބަލުން މިސްކިތްމަގު އެދުރުގޭ މަރިޔަމް މަނިކުފާނު، ގާތްގަނޑަކަށް ހަޔެއްކައަހަރު ވަރު ހަގެވެ. ކިލެގެފާނުގެ ހިމިތީ އަނބިކަނބަލަކީ ކިލެގެފާނު ސިލުވާނުކުރުމަށް އުޅުމާއި އަރުވާލެއްވި ދަތުރުފުޅުގައި އެކަންކަމުގެ ކުރިން މާލޭގައި ކައިވެނިކުރެއްވި ބޭފުޅެކެވެ. ހިމިއްޗަށް ވަޑައިގެން ނޫނެވެ.\nއިބުރާހީމް ފާމުލަދޭރި ކިލެގެފާނު އަވަހާރަވީ 1828 ނުވަތަ 1829މ. ގައެއް ނޫނެވެ. މި އަހަރުތަކުގައި ރަސްކަމުގައި ހުންނެވީ އައްސުލްޠާނު މުޙައްމަދު މުޢީނުއްދީން (އެއްވަނަ)އެވެ. މުޢީނުއްދީނުގެ ދަރިކަލުން އައްސުލްޠާނު މުޙައްމަދު ޢިމާދުއްދީން (ހަތަރުވަނަ)ގެ ދަރިކަލުން ޙަސަން ޢިއްޒުއްދީން (ލޯފަން މަނިއްޕުޅު)ގެ ލޯފުޅުގެ އާލާސްކަންފުޅަށް ބޭސް ފަރުވާކުރެއްވުމަށްޓަކައި އެ ދުވަސްވަރުގެ މޮޅު ބޭސްވެރި ވައުރުލު (ވާރުލޫ، ނުވަތަ ހުޅުވާރުލޫ)ގެ މަޝްހޫރު ބޭސްވެރި ވައުރުލު ދިހަރޭގޭ ދޮން ޢަލިމަނިކު މުލަކުގައި ހުންނަވަނިކޮށް މާލެ ގެންދެވި އެވެ. ދޮން ޢަލިމަނިކު އޭރު މުލަކުގައި ހުންނެވީ ފާމުލަދޭރި ކިލެގެފާނުގެ ބޭސްކޮޅަކަށެވެ. ދޮން ޢަލިމަނިކު ބަލައި ވައުރުލުއަށް ދިޔަ ރަސްކަމުގެ ފަރާތުގެ އޮޑި ވައުރުލުއަށް ދިޔުމުން ދޮން ޢަލިމަނިކު ހުންނެވީ ކިލެގެފާނުގެ ބޭސްކޮޅަކަށް މުލަކުގައި ކަމަށް އެނގުމުން މުލަކަށް ދިޔައީއެވެ.\nއެފަހަރު ދޮން ޢަލިމަނިކު މާލެ ވަޑައިގެން ރަސްގެފާނުގެ މަނިއްޕުޅަށް ބޭސް ފަރުވާ ކުރެއްވުމުން މަނިއްޕުޅުގެ ލޯފުޅަށް ކޮންމެވެސްވަރެއްގެ ލުޔެއް ލިބިވަޑައިގަތެވެ. މުސްކުޅި ބަންޑާރައިން އެކަމާއި އުފާފުޅުވެ ދޮން ޢަލިމަނިކަށް ބަންޑާރައިން ކޮށްދެއްވާނީ ކޮންކަމެއްތޯ ވިދާޅުވީމާ އެއްވެސްކަމެއް ބޭނުންނޫންކަމަށް ދޮން ޢަލިމަނިކު ދެންނެވި އެވެ. ނަމަވެސް ކޮންމެވެސްކަމެއް ކޮށްދެއްވުމަށް ކޮންމެހެން ބަންޑާރައިން ބޭނުންފުޅުވެ، ދޮން ޢަލިމަނިކަށް ކޮށްދެއްވި ކަންކަމުގެތެރޭގައި ދޮން ޢަލިމަނިކުގެ އަނބި ޙައްވާއަށް ކަނބުލޭގެކަން ދެއްވުމާއި ހަ ހިރު އެޅި ލިބާސް ލެއްވުމާއި ފައިވާނަށް އެރުއްވުމާއި އަދި ކުޑަ ނެގުމުގެ ހުއްދަ އެ ކަނބުލޭގެފާނަށް ދެއްވުން ހިމެނެއެވެ. މި ކަންކަމަކީ އެދުވަސްވަރު ރަސްގެފާނުގެ ހުއްދަ ލިބިގެން ނޫނީ ކުރުން މުޅީން މަނާ ކަންކަމެވެ. ކޮށްފިނަމަ ކުށްވެރިވާނެ އެވެ.\nމި ދަތުރުގެ ފަހުންވެސް ދޮން ޢަލިމަނިކު ފުވައްމުލަކަށް ދުރުވެ ކިލެގެފާނަށް ބޭސްފަރުވާ ކުރެއްވި އެވެ. އޭރު ކިލެގެފާނުގެ އުމުރުފުޅުން ގާތްގަޑަކަށް 80 ގެ މައްޗަށް ހިނގައިދާނެކަމަށް ފެނެއެވެ. އޭގެ އަނެއް އަހަރު ރަދުންގެ ދަރިކަލުން މަނިއްޕުޅުގެ ބޭސްފަރުވާއަށް ދޮން ޢަލިމަނިކު ފުވައްމުލަކުން މާލެ ވަޑައިގެން އުޅުއްވަނިކޮށް ކިލެގެފާނު އަވަހާރަވީ ޚަބަރު މާލެއަށް ލިބުނެވެ. އެ ފަހަރު ދޮން ޢަލިމަނިކު އެނބުރި މުލަކަށް ދުރުވީ ފުވައްމުލަކުގެ ވާރުވެރިކަމާއި ޙަވާލު ވެވަޑައިގެންނެވެ. ދޮން މަނިކު އަވަހާރަވީމާ އޭނާގެ ދަރިކަލުން ދޮންމަނިކު (ފަހުން މުޙައްމަދު ހިރިހަމައިދި ކަލޭގެފާނު)އަށް ކަލޭގެފާނު އަވަހާރަވުމުން އޭނާގެ ދަރިކަލުން ޢަލިދީދީއަށް، މީނާ އަވަހާރަވުމުން މީނާގެ ކޮއްކޮ ޙަސަންދީދީއަށް، މުލަކުގެ ވާރުވެރިކަން ދެއްވަމުން ގެންދެވި އެވެ. 1920 ވަނަ އަހަރު އެޗް.ސީ.ޕީ ބެލް މުލަކަށް ޒިޔާރަތްކުރެއްވި އިރު ވާރުވެރިއަކީ ޢަލިދީދީ އެވެ. މިއީ ވައުރުލު ދޮން ޢަލިމަނިކާގެ ޚިދުމަތުގެ އަގު ވަޒަންކުރެއްވުމަށް މާލޭގެ ރަސްކަމުގެ ފަރާތުން އެބޭފުޅުންނަށް ދެއްވަމުން ގެންދެވި ޚާއްޞަ ޢިނާޔަތެކެވެ. މި ކަމާއެކުމެ މި ހުރިހާ ބޭފުޅުންނަކީވެސް މަޤާމާއި އެކަށީގެންވާ ޢިލްމުވެރި ޤާބިލް ބޭފުޅުންނެވެ. އެގޮތުން މީހަކަށް ބުނެވޭނޭ އެއްޗެއް ނެތެވެ. މުލަކު އަތޮޅު ކައުންސިލްގެ މިހާރުގެ ރައީސަކީވެސް މި ޢާއިލާގެ ބޭފުޅެކެވެ.\nޢިމާދުއްދީން (ހަތަރުވަނަ) ރަސްކަމަށް ވަޑައިގަތީ ކިލެގެފާނުގެ ޢުމުރުފުޅުން ގާތްގަނޑަކަށް 62 އަހަރު ހާ ތާގައެވެ. ކިލެގެފާނު އަވަހާރަވީ ޢިމާދުއްދީން (ހަތަރުވަނަ)ގެ ރަސްކަމުގައި ކިލެގެފާނުގެ ޢުމުރުފުޅުން 90 އަހަރާ ގާތްކުރާ، ނުވަތަ 90 އަށް ވުރެ މަތީ ޢުމުރުފުޅެއްގައެވެ.\nލިޔުންތެރިންގެ ގުޅުމުގައި ލިޔުއްވާފައިވާ ސިލުވާނެއް ކުރުމަށް އުޅުނީ އިބުރާހީމް ފާމުލަދޭރި ކިލެގެފާނުގެ ހިމިތީ ބަނޑުގެ ބޭފުޅެއްގެ ނޫނެވެ. އިބުރާހީމް ފާމުލަދޭރި ކިލެގެފާނުގެއެވެ. އަރުވާލީވެސް އެކިލެގެފާނެވެ.\nއަޅުގަނޑު މާލެ ދިޔަ ދަތުރެއްގައި ބޮޑުގަލުގޭ މޫސާދީދީގެ ދަރިކަލުން ޞަލާޙުއްދީންގެ ދަރިކަލުން އިބްރާހީމް ޝިހާބާއި، އަދި މޫސާދީދީގެ ޢަބުދުﷲދީދީގެ ދަރިކަލުން ޝައިޚު ޖަމީލުދީދީ ވެސް، ކިލެގެފާނަށް ކުރަން އުޅުނު ސިލުވާނު ޙާދިޘާގެ ވާހަކަފުޅު އަޅުގަނޑާއި ދައްކަވައިފައިވެއެވެ. ޝިހާބާއި ޖަމީލުދީދީއާއި ދެބޭފުޅުންނަކީ ދިޔަމިގިލީ ދަރިކޮޅަށްވެސް ނިސްބަތްވާ ދެބޭފުޅުންނެވެ.\nކިލެގެފާނުގެ ސިލުވާނާއި އަރުވާލުމުގެ ވާހަކައަކީ ދެކުނުގެ ތިން އަތޮޅުގައި އެދުވަސްވަރުން ފެށިގެން ފަހަކާ ޖެހެންދެން ގިނަ ބަޔަކަށް އެނގޭ އެމީހުން ދައްކައި އުޅުނު ވާހަކައެކެވެ. ކިލެގެފާނުގެ ބޭފުޅުންގެތެރެއިން 16 ބޭފުޅުންނަކީ ފުވައްމުލަކުގެ ބޭފުޅުންނެވެ. މިހެންވުމުން އެބޭފުޅުންގެ ފަރާތްޕުޅުންވެސް މި ވާހަކަ ދައްކަމުން ނަގުލުވަމުން ގޮސްފައިވެއެވެ. އެބޭފުޅުންގެ ބައްޕަ އެވާހަކަ އެހެންމީހުންގެ ގާތުގައިވެސް ދެއްކެވި އަޑު އެބޭފުޅުން އައްސަވައި އަދި އެބޭފުޅުންވެސް އެވާހަކަ އެބޭފުޅުންގެ ޢާއިލާގެ އެދުވަސްވަރުގެ ބޭފުޅުންގެ އަރިހުގައި ވިދާޅުވެފައި ވެއެވެ.\nކިލެގެފާނުގެ ބެރިމަގު އާމިނާދީގެ ޢަލިދީދީގެ ކަތްދާދީދީއަކީ އަޅުގަނޑުގެ މަންމަ މަރިޔަމްދީދީގެ މަންމައެވެ. މާމަ ކަތްދާދީދީ މިގޮތަށް މިވާހަކަ ދެއްކެވި އަޑު އަޅުގަނޑުވެސް އެހީމެވެ. މާމަ އަޑުއެއްސެވީ އޭނާގެ މުންނަ އާމިނާދީދީ ދައްކަވާ އަޑެވެ. އާމިނާދީދީ އޭނާގެ ބައްޕަ ކިލެގެފާނުގެ އަރިހުގައި އިންނަވަނިކޮށް އެކި ދުވަހު އެކި ބޭފުޅުންގެ އަރިހުގައި މިވާހަކަ އޭނާގެ ބައްޕަ ކިލެގެފާނު ދެއްކެވި އަޑުވެސް އާމިނާދީދީ އެއްސެވިއެވެ. އަޅުގަނޑުގެ މާމަ ކަތްދާދީގެ މާމަގެ މާމައަކީ ކިލެގެފާނުގެ ޢާއިޝާދީދީއެވެ. މިމަގުންވެސް މިވާހަކަ މާމަ އަޑު އެއްސެވި އެވެ.\nޙާޖީ ބަންޑާރައިން ޝަހީދުކުޅަ ކަންތައް ހިންގި ބަޔަކު އެ ކަމެއް ކުރި ނަމަވެސް ޙާޖީ ބަންޑާރައިންގެ ހުންނެވި ހަމައެކަނި ބޭފުޅާއަށް ކިލެގެކަން ދެއްވުމަށްފަހު ޙަސަންނޫރައްދީނު (އެއްވަނަ) ރަސްގެފާނުގެ ދަރިފަސްކޮޅުން ހިނގަމުންދިޔަ ދިގު ރަސްކަމުގައި އެސިލުވާނެއްގައި ނޫނީ ކިލެގެފާނު އަވަހާރަވުމާއި ހަމައަށްވެސް ކިލެގެފާނަށް ދުއްތުރާލެއް ފަޟީޙަތެއް ކުރިމަތި ވެވަޑައިނުގަނެއެވެ. އަދި ކަކާގޭ ބޭފުޅުންގެ ފަރާތްޕުޅުން ކިލެގެފާނަށް ނުހަނު ގާތްކަން ބާއްވަވަމުން ގެންދަވާފައިވެއެވެ. އެއްވެސް ފަރާތަކުން ޢާއިލީ ނުތަނަވަސްކަމެއް އުފައްދަވާފައި ނުވެއެވެ. އަތިރީގޭ އިބްރާހީމް ދޮށިމޭނާކިލެގެފާނު ހުޅުދުއަށް އަރުވާލެއްވި ދުވަސްވަރަކީ ކިލެގެފާނުގެ ޢާއިޝާދީދީގެ އަޙުމަދުދީދީއާއި ޙަސަންދީދީގެ އެންމެ އާރާއި ބާރުގައި އެ ރަށުގައި ތިއްބެވި އިރެވެ. މި ދެބޭފުޅުންވެސް ދޮށިމޭނާކިލެގެފާނާއި ނުހަނު ބޮޑަށް ގާތްކަން ބޭއްވެވި އެވެ.\nކޮންމެވެސް ބަޔެއްގެ ނުބައިކަމުން މާލޭގައި ހިންގި ކިލެގެފާނު ފަޟީޙަތްކުރުމުގެ ނުބައި ރޭވުމުގައި ވަކި ބޭފުޅަކަށްޓަކައި ޙާޖީ ބަންޑާރައިންގެ ކިލެގެފާނު ދުވަސްކޮޅެއްގައި އަރުވައިލައިފައި ހުންނެވި ނަމަވެސް އެ ދުވަސްވަރުގެ ރަސްގެފާނަކީ ވެސް ކިލެގެފާނަށް ރަނގަޅު ބޭފުޅެކެވެ.\nލިޔުއްވީ: ޢަލިދީދީ ވިދުވަރުގެ، ޏ. ފުވައްމުލައް


ގެރިގުޔަކީ ކޮވިޑުގެ ފަރުވާއެއް ނޫން: ޑޮކްޓަރުން\nކޮވިޑުން ރައްކާތެރިވުމަށްޓަކައި ބައެއް މީހުން ގެރީގެ ނަޖިހުން ފެންވަރާ\nޑޮކްޓަރުން ބުނަނީ މިކަމުގެ ސަބަބުން އިތުރު ބަލިމަޑުކަމެއް ފެށިދާނެ ކަމަށް\n11 މެއި 2021 | އަންގާރަ 14:43\nއިންޑިޔާގެ ފްރަންޓް ލައިން ސިއްހީ އެހީތެރިޔަކު ގެރީގެ ނަޖިހުން ފަރުވާ ލިބިގަންނަނީ: ގެރިގުޔަކީ ހުރިހާ ބައްޔެއްގެ ޝިފާއެއް ކަމަށް ވަރަށް ގިނަބަޔަކު ގަބޫލުކުރޭ\nގެރިގުޔަކީ ކޮވިޑު ބަލީގެ ބޭހެއް ނޫންކަމަށް ބުނެ އެތަކެއްޗާ ގާތް ނުވުމަށް އިންޑިޔާގެ ޑޮކްޓަރުން އިންޒާރު ދީފިއެވެ.\nޑޮކްޓަރުން ބުނެފައިވަނީ ގެރިގުޔަކީ ކޮވިޑަށްވެސް އަދި އެހެން ބައްޔަކަށްވެސް ޝިފާލިބޭ ކަހަލަ ތާސީރެއް އެކުލެވޭ އެއްޗެއްކަން ސައިންސުގެ ހޯދުމަކުން ސާބިތުވެފައިނުވާ ކަމަށެވެ. ކޮވިޑުން ސަލާމަތްވުމުގެ ނަމުގައި ގެރިގުއި ބޭނުން ކުރުމަކީ ހީވެސް ނުކުރާ ޒާތުގެ އެހެން ބަލިބަލި މީސްތަކުންގެ ތެރޭގައި ފެތުރިގެން ދިއުމަށް ހުޅުވޭ ދޮރަކަށް ވެދާނެ ކަމަށް ޑޮކްޓަރުން ބުނެއެވެ.\nކޮވިޑް ބަލިން ޝިފާ ހޯދުމަށާއި ކޮވިޑުން ސަލާމަތްވެގެން ހުރުމަށްޓަކައި ގެރިގުޔާއި ގެރީގެ ކުޑަކަމުދާތަކެތި ގައިގައި އުނގުޅުމާއި އެއިން ފެންވެރުމުގެ އާދަ އިންޑިޔާގައި މިވަގުތު އެންމެ ބޮޑީ ގުޖަރާތު ސްޓޭޓްގައެވެ. އެއީ ބޮޑުވަޒީރު ނަރެންދުރަ މޯދީ ނިސްބަތްވެވަޑައިގަންނަވާ ސްޓޭޓެވެ. ހިންދޫންގެ ދީނުގައި ގެރިޔަކީ ދިރުންތަކާއި ސިއްހަތުގެ ރަމްޒެވެ. އެހެންވެގެން ހެޔޮނަސީބާއި ރައްކާތެރިކަން ލިބިގަތުމަށްޓަކައި ގެރިގުޔާއި ގެރީގެ ކުޑަކަމުދާތަކެތި ގެދޮރާއި ގައިގައި އުނގުޅުމަކީ ހިންދޫންގެ ތެރޭގައި އެތައް ހާސް އަހަރަކަށް ދެމިގެން އައިސްފައިވާ އީމާނެކެވެ.\nގެރިގުޔާއި ގެރީގެ ކުޑަކަމުދާތަކެތިން ފެންވެރުމަށްޓަކައި ވަރަށް ގިނަބަޔަކު މިހާރު ތިބެނީ ގެރިކޮށިކޮށީގެ ވަށައިގެން ކިޔޫގައެވެ. އެންމެ ފުރަތަމަ ގެރީގެ ދެ ވައްތަރުގެ ނަޖިސް ގައިގައި އުނގުޅުމަށްފަހު އެތަކެތި ހިކެންދެން ތިބެނީ އަވީގައެވެ. އެއަށްފަހު ގެރީގެ ކިރުން އެތަކެތި ދޮވެލަނީއެވެ. އެކަން ކުރެވުނީމާ ކޮވިޑުންވެސް ސަލާމަތްވީއެވެ. ވައިރަހަކަށް ދެން އެމީހަކާ ގާތެއް ނުވެވޭނެއެވެ. މިއީ މިކަމަށް އީމާންވާ މީހުން ގަބޫލުކުރާ ގޮތެވެ.\nމިއާދަ ހުއްޓުވުމަށްޓަކައި އިންޑިޔާގެ އެތެރެއާއި ބޭރުން ޑޮކްޓަރުންނާއި ސައިންޓިސްޓުން ވަނީ އިންޒާރުތަކެއް ދީފައެވެ. އެ އިންޒާރުގައި ބުނެފައިވަނީ ކޮވިޑުން ސަލާމަތްވެފައިވާ ކަމުގެ އިހުސާސަކީ ނަގުލީ އިހުސާސެއް ކަމަށާއި އެއީ ކޮވިޑު ޖެހުމުގެ ފުރުސަތަށް މަގުފަހިވާ އިހުސާސެއް ކަމަށެވެ. ގެރީގެ ނަޖިހަކީ ގަސްކާނާގެ ގޮތުގައި ނޫނީ އެއްވެސް ކަމަކަށް ބޭނުންކުރުން އެދެވިގެންވާ އެއްޗެއް ނޫންކަމަށާއި މި ނަޖިސް ބޭނުން ކުރާނަމަ ކޮރޯނާޔަށް ވުރެ މާ ނުރައްކާތެރި ބަލިބަލިވެސް ޖަނަވާރުންގެ ކިބައިން އިންސާނުންނަށް ނަގުލުވުމުގެ ބިރު އޮތް ކަމަށް ބުނެއެވެ.\nކަމާއިބެހޭ މާހިރުން މިގޮތަށް އިންޒާރު ދިނަސް ކޮވިޑާ ދެކޮޅަށް ކުރެވޭ މަސައްކަތުގެ ކުރީ ސަފުގައި ހިމެނޭ ބައެއް ޑޮކްޓަރުންނާއި ޓެކްނީޝަނުންނާއި ފާމަސިސްޓުން ކަހަލަ މީހުންވެސް ގެރީގެ ދެ ވައްތަރު ނަޖިސް ގިރައިގެން އެއިން ފެންވަރައިގެން ރައްކާތެރިކަން ލިބިއްޖެ ކަމަށް ހީކޮށްގެން އުޅެތެވެ. އެކަހަލަ ބައެއް މީހުންނަށް އަލުން ކޮވިޑު ޖެހިގެން ފުރާނަވެސް ގެއްލިފައިވެއެވެ. އެކަމަކުވެސް އާއްމުންގެ ތެރެއިން މިއާދަ ހުއްޓޭ ގޮތެއް ނުވެއެވެ.


އަހަންނަށް ސުވަރުގޭގައި ސިނގިރޭޓު ބޯން ލިބޭނެ ހެއްޔެވެ؟! – Ilm\nއަހަންނަށް ސުވަރުގޭގައި ސިނގިރޭޓު ބޯން ލިބޭނެ ހެއްޔެވެ؟!\nސިނގިރޭޓު ބުއިމަކީ އަޅުގަނޑުމެންގެ ތެރެއިން ވަރަށްގިނަ މީހުން ކުރަމުން ގެންދާ މުޑުދާރު ގޯސް ޢަމަލެކެވެ. އޭގެ ނުރައްކާތެރިކަމާއި ގެއްލުން އެނގޭއިރުވެސް އެނުބައި އާދައާއި ދުރަށް ދިއުން ވެފައިވަނީ އުނދަގޫ އަދި ވުމަށް ވުރެ ނުވުން ގާތްކަމަކަށެވެ. ބައެއް މީހުން ސިނގިރޭޓުގެ އަވާގައި ޖެހިފައިވަނީ ހީވެސް ނުކުރާވަރަށެވެ.\nއެއްފަހަރަކު ޢިލްމުވެރިއަކު ސިނގިރޭޓު ބުއިމުގެ ނުރައްކާތެރިކަމާއި އެކަމުގައި ހުރި ގެއްލުން ބަޔާންކޮށް އެއީ ކުރަން ހެޔޮވާވަރުގެ ކަމެއްނޫންކަން ބަޔާންކޮށްދިނުމުން ޒުވާނަކު ބުންޏެވެ.\n“އަހަރެން މިދުނިޔޭގައި ސިނގިރޭޓު ބުއިން ހުއްޓާލައިފިނަމަ ސުވަރުގޭގައި އަހަންނަށް ސިނގިރޭޓު ބޯން ލިބޭނެ ހެއްޔެވެ؟”\nޢިލްމުވެރިޔާ ވަރަށް ފުންކޮށް މިސުވާލަށް ދޭނެ ރަނގަޅު ޖަވާބަކާއި ދޭތެރޭ ވިސްނާލިއެވެ. އަދި ވިދާޅުވިއެވެ.\n“ސުވަރުގޭގައި ސިނގިރޭޓު ބޯން ބޭނުން ވަނީ ދޯއެވެ؟! ތިކަން ތިގޮތަށް ކުރަން ވިސްނާއިރު ވަރަށް ބޮޑު މައްސަލައެއް އެބަ ދިމާވެއެވެ. ސިނގިރޭޓު ރޯކުރަން އަލިފާން ބޭނުންވާނެ ނޫން ހެއްޔެވެ؟ އަލިފާން ހުންނާނީ ނަރަކައިގައެވެ!”\nމިއީ ބައެއް މީހުން ސިނގިރޭޓު ބުއިމަށް ދެވިހިފާފައިވާ މިންވަރެވެ. އަޅުގަނޑުމެންގެ ތެރޭގައިވެސް ޙާލަތު ހުރީ ހަމަ މިފަދަ ގޮތަކަށެވެ. ސިނގިރޭޓުގެ އަގު މިހާ މަތިވެގެންދާއިރުވެސް އެންމެ ނިކަމެތި މީހާއަށްވެސް އެކަން ހުއްޓޭކަށް ނެތެވެ. ސިނގިރޭޓު ފޮށީގެ ބޭރުގައި އެއީ “ޢުމުރު ކުރުވާ އެއްޗެއް” ކަމަށާއި އެ ބޯމީހުންގެ “ދަރިން ޢައިބުވުމުގެ ފުރުޞަތު ބޮޑުކަމަށާއި” އަދި ސިނގިރޭޓު ބުއިމުން “ކެންސަރުޖެހުމުގެ ފުރުޞަތު ބޮޑުކަމަށް” ބޮޑު އަކުރުން ފަވާފައި ވާއިރުވެސް އެކަން ހުއްޓާލުމަކީ ވަރަށް ވެސް އުނދަގޫ ކަމެކެވެ.\nލޮބުވެތި އަޚުންނާއި އުޚުތުންނެވެ! ސިނގިރޭޓާއި ދުންފަތުގެ އަވާގައި ޖެހިފައިވާ އެންމެހާ ބޭފުޅުންނެވެ! ވިސްނާށެވެ!\nމާތްﷲ ވަނީ އެންމެހާ ޠާހިރު އެއްޗެއް ކެއުމާއި ބުއިން ޙަލާލުކުރައްވާފައެވެ. އަދި ހަޑި މުޑުދާރު ނަޖިސް ތަކެތި ޙަރާމްކުރައްވާފައެވެ. ދުންފަތާއި ސިނގިރޭޓަކީ ހަޑި މުޑުދާރު އެއްޗެކެވެ. އަދި އޭގެ ސަބަބުން އެތައް ގެއްލުމެއް އެތަކެތި ބޭނުންކުރާ މީހާއަށާއި އަނެކުންނަށް ލިބޭ އެއްޗެކެވެ. މާތް ﷲ ވަޙީ ކުރެެއްވިއެވެ. “وَلَا تُلْقُوا بِأَيْدِيكُمْ إِلَى التَّهْلُكَةِ ۛ وَأَحْسِنُوا ۛ” (ސޫރަތުލް ބަޤަރާ 195)\nމާނައީ: “އަދި ތިޔަބައިމީހުންގެ އަތްތަކުން ތިޔަބައިމީހުންގެ نفس ތައް ހަލާކުގެ ތެރެޔަށް އެއްލާނުލާށެވެ!”\nއަދި ރަސޫލޫﷲ ﷺ ޙަދީޘްކުރެއްވިއެވެ. ( لا ضَرَرَ ولا ضِرارَ ) رواه الحاكم (2 / 57 – 58)\nމާނައީ: “ގެއްލުން ދިނުމެއްވެސް ގެއްލުން ލިބިގަތުމެއްވެސް ނުވެއެވެ.”


Champion Liverpool Balikoh Chelsea Gadha Hatharakah - Vaguthu\nލަނޑުޖެހުމަށް ފަހު ޗެލްސީ ކުޅުންތެރިން އުފާފާޅުކުރަނީ\nއިނގިރޭސި ޕްރިމިއަރ ލީގުގައި އެންމެފަހުގެ ޗެމްޕިއަން ލިވަޕޫލް ބަލިކޮށް ގަދަ ހަަތަރަކަށް ޗެލްސީ ޖެހިލައިފިއެވެ.\nލިވަޕޫލްގެ ދަނޑުގައި ކުޅުނު މި މެޗު ޗެލްސީ ކާމިޔާބުކޮށްފަިއވަނީ 1-0 ގެ ނަތީޖާއަކުންނެވެ. މިއީ ލިވަޕޫލްގެ ދަނޑުގައި ޖެހިޖެހިގެން އެ ޓީމު ބަލިވި ފަސްވަނަ މެޗެވެ. މިއީ އަމިއްލަ ދަނޑުގައި ޖެހިޖެހިގެން އެ ފަސް މެޗުން ބަލިވި ފުރަތަމަ ފަހަރެވެ..\nމި ބައްޔާއެކު ލިވަޕޫލް ވަނީ ތާވަލުގެ ހަތްވަނައަށް ސޮއްސާލާފައެވެ. އެ ޓީމު ހަތްވަނަައިގައި އޮތީ ކުޅުނު 27 މެޗުން ލިބުނު 43 ޕޮއިންޓާއެކު އެވެ. އެންމެ ކައިރިން ހަވަނައިގައި ވެސްޓް ހޭމް އޮތީ އެއް މެޗު މަދުން ކުޅެ ޗެލްސީއަށްވުރެ ދެ ޕޮއިންޓު އިތުރަށް ލިބިގެންނެވެ. މި މޮޅާއެކު ހަތަރުވަނައިގައި ޗެލްސީ އޮތީ ކުޅުނު 27 މެޗުން ލިބުނު 47 ޕޮއިންޓާއެކު އެވެ.\nމެޗުގައި ޗެލްސީގެ ހަމައެކަނި ލަނޑު ޖަހާފައިވަނީ ފުރަތަމަ ހާފުގެ ކުޅުން ނިމެން ތިން މިނެޓަށް ވެފައިވަނިކޮށެވެ. މި ލަނޑު އެންގޯލޯ ކާންޓޭގެ އެހީއާއެކު ކާމިޔާބުކޮށްދިނީ މޭސަން މައުންޓް އެވެ. މި ލަނޑުގެ ކުރިން މެޗުގެ 24 ވަނަ މިނެޓުގައި ޓިމޯ ވާނާ ވެސް ލަނޑެއް ޖެހިއެވެ. ނަމަވެސް ރެފްރީ ނިންމީ އެއީ އޮފްސައިޑް ލަނޑެއްގެ ގޮތުގައެވެ.\nމިވަގުތު ލީގުގައި އެންމެ ރަނގަޅު ފޯމެއްގައި އޮތް އެއް ޓީމަކީ ޗެލްސީއެވެ. އެ ޓީމުގެ ކޯޗުކަމާއި ޓުޗެލް ހަވާލުވިފަހުން މިހާތަނަށް އަދި އެ ޓީމު މެޗަކުން ބަލިވެފައެއް ނުވެއެވެ. އަނެއްކޮޅުން ލިވަޕޫލް އޮތީ ނާޒުކު ފައްތަރެއްގައެވެ. އެ ޓީމުގެ ކޯޗު ކްލޮޕް ބުނީ މިއީ ރަނގަޅުކުރަން ޖެހޭ ކަމެއް ކަމަށާއި މިގޮތުގައި ކުރިޔަށްދާ ނަމަ ބޮޑެތި ގެއްލުންތަކެއް ވާނެ ކަމަށެވެ.\nލީގުގައި ޗެލްސީ އެންމެ އަވަހަށް ދެން މެޗެއް ކުޅޭނީ އަންނަ ހޯމަދުވަހުއެވެ. ޗެލްސީގެ ދަނޑުގައި ކުޅޭ މި މެޗުގައި ބައްދަލުކުރާނީ އެވަޓަން އާއެވެ. އަދި ލީގުގައި ޖެހިޖެހިގެން ހަ މެޗުން ބަލިނުވެ ސަލާމަތްވުމަށް އަންނަ އާދީއްތަ ދުވަހު ލިވަޕޫލް ކުޅޭނީ ފުލަމް އާއި ދެކޮޅަށެވެ.


Biden Covid relief bill thasdheegu kuravvaifi\nބައިޑަން 1.9 ޓްރިލިއަން ޑޮލަރުގެ ކޮވިޑް ރިލީފް ބިލް ތަސްދީގު ކުރައްވައިފި\nއެމެރިކާގެ ރައީސް ޖޯ ބައިޑަން: ކޮވިޑް ރިލީފް ބިލް މިހާރު ވަނީ ސޮއި ކުރައްވައި ތަސްދީ ގުކުރައްވާފައި\nއެމެރިކާގެ ރައީސް ޖޯ ބައިޑަން 1.9 ޓްރިލިއަން ޑޮަލަރުގެ ކޮވިޑް ރިލީފް ބިލް ސޮއި ކުރައްވައި ތަސްދީގު ކުރައްވައިފި އެވެ. މިއީ ކޮވިޑާ ހެދި ހިތްވަރު ގެއްލިފައިވާ އެމެރިކާގެ އިގްދިސޯތު ތާޒާ ކުރުމަށް އުންމީދެއް ކަމަށް ބުނެވޭ ބިލެކެވެ. ވައިޓް ހައުސްގައި އޮތް ސޮއި ކުރުމުގެ ރަސްމިއްޔާތު އެމެރިކާ ނެޓްވޯކްތަކުން ވަނީ ވަގުތުން ގެނެސްދީފަ އެވެ.\nބައިޑަން ވިދާޅުވީ މިއީ އެމެރިކާގެ މައިބަދަ އަލުން ކޮޅަށްޖެހުމަށް ކުރެވޭ ތާރީހީ މަސައްކަތެއް ކަމަށެވެ. އަދި ހިތްވަރު އާކޮށް އަލުން ފަށައިގަތުމަށް އެންމެހައި ފަރުދުންނަށް ލިބޭ ފުރުސަތެއް ކަމަށެވެ.\nއެމެރިކާގެ ސެނެޓުން މިބިލް ފާސް ކޮށްފައި ވަނީ ވަރަށް ހަނި ގޮތަކަށެވެ. ގާނޫނު ހަދާ މަޖިލީހުގައި ޕާޓީ ފިކުރަށް ބައިއަޅައި ކުރި ދިގު ބަހުސަށް ފަހު ބިލް ފާސްކޮށްފައި ވަނީ 50-49 އިން، ރިޕަބްލިކަންގެ އެއްވެސް އެހީއަކާ ނުލަ އެވެ.\nކޮވިޑް ރިލީފް ބިލަކީ ކޮވިޑާ ގުޅިގެން އެމެރިކާ ރައްޔިތުންނަށް ދިމާވެފައިވާ މާލީ ދަތިތަކަށް އެހީތެރިކަން ފޯރު ކޮށްދިނުމަށް ކަނޑައެޅި ފައިސާގެ ޕެކޭޖެކެވެ. މި ބިލުގައި ވަކިވަކި ފަރުދުންނަށް 1،400 ޑޮލަރު ދިނުމަށް ވަނީ ކަނޑައަޅާފަ އެެވެ. އަދި ސްޓޭޓްތައް، މުނިސިޕަލްޓީތައް، ސްކޫލްތަކާއި ކުދިވިޔަފާރި އަދި ވެކްސިން ފޯރު ކޮށްދިނުމަށް ބިލިއަނުން ހޭދަ ކުރަން ވަނީ ކަނޑައަޅާފަ އެވެ.\nބިލް ތަސްދީގު ކުރެއްވުމާއެކު ޖޯ ބައިޑަންގެ ސަރުކާރަށް ތާއީދުކުރާ މީހުން އަންނަނީ އުފާފާޅުކޮށް ސަރުކާރަށް ލިބުނު ވަރަށް ބޮޑު ކާމިޔާބެއް ކަމަށް ބުނަމުންނެވެ. ސަރުކާރު ހިންގުމުގައި އިސްކޮށް ތިއްބެވި އޮފިޝަލުން ބޭނުންވި ގޮތަށް މާޗް 14 އިގެ ކުރިން ބިލް ފާސް ކުރެވުމަކީ ކުރެވުނު ބުރަ އަދި ކާމިޔާބު މަސައްކަތަކަށް ވަނީވެފަ އެވެ.\nއެމެރިކާ ކޮވިޑް-19 ކޮވިޑާ ގުޅޭ ހިޔާނާތްތައް + ޖޯ ބައިޑަން


ރަޝިއާގެ ސްޕުޓްނިކް-ވީ ވެކްސިން ރާއްޖޭގައި ބޭނުން ކުރަން ހުއްދަ ދީފި - Voice of Meedhoo\nރަޝިއާގެ ސްޕުޓްނިކް-ވީ ވެކްސިން ރާއްޖޭގައި ބޭނުން ...\nރަޝިއާގެ ސްޕުޓްނިކް-ވީ ވެކްސިންރާއްޖޭގައި ބޭނުން ކުރުމުގެ ހުއްދަ މޯލްޑިވްސް ފުޑް އެންޑް ޑްރަގް އޮތޯރިޓީ (އެމްއެފްޑީއޭ) އިން ދިފި އެވެ.\nރާއްޖޭގައި ކޯވިޑް-19 އަށް ވެކްސިން ދޭން ފެށީ މިދިޔަ ފެބްރުއަރީ އެއް ވަނަ ދުވަހު އެވެ. މިހާރު ކޯވިޑް-19 އަށް ރާއްޖޭގައި ތިންވެކްސިނެއްދަނީ ދެމުންނެވެ. އެއީ ސިނޮފާމް ވެކްސިންގެ އިތުރަށް ކޮވިޝީލް ވެކްސިނާއި ފައިޒާ ވެކްސިނެވެ.\nއެ އޮތޯރިޓީއިން ދެންމެ ނެރުނު ނޫސްބަޔާނެއްގައި ބުނެފައިވަނީ، ރަޝިއާގެ އުފެއްދުމެއް ކަމަށްވާ “ސްޕްޓްނިކް 5” ވެކްސިން ރާއްޖޭގައި ބޭނުން ކުރުމުގެ ހުއްދަ މިއަދުން ފެށިގެން ދީފައިވާ ކަމަށެވެ.\nމި ހުއްދަ ދީފައިވާނީ މިހާރު އޮތް ޙާލަތަށް ރިޢާޔަތްކޮށް “ރެސްޓްރިކްޓެޑް ޔޫސް އިން އިމަޖެންސީ ސިޗުއޭޝަން” ގައި ބޭނުން ކުރުމަށާއި، އުމުރުން 18 (އަށާރަ) އަހަރުން މަތީ މީހުންނަށް ވެކްސިން ޖެހުމަށް ކަމަށް އެމްއެފްޑީސީގެ ނޫސްބަޔާނުގައި ބުނެފައި ވެއެވެ.\nމި ނޫސްބަޔާނުގައި އިތުރަށް ބުނެފައިވަނީ، ދިވެހިރާއްޖޭގައި މި ވެކްސިން ބޭނުންކުރުމުގެ ހުއްދަ ދީފައިވާނީ، މިކަމުގައި ފުރިހަމަ ކުރަންޖެހޭ އެންމެހައި ލިޔެކިޔުންތައް ފުރިހަމަ ކުރުމަށްފަހު ބަލަންޖެހޭ ޓެކްނިކަލް ކަންކަން ފުރިހަމައަށް ބަލައި ދިރާސާކޮށް އަދި މި އޮތޯރިޓީއަށް ފަންނީ ލަފާދޭ ނޭޝަނަލް ފާރމަސޫޓިކަލް ބޯޑުގެ ލަފަޔާ މަޝްވަރާއާ އެކުގައި ކަމަށެވެ.\n“ސްޕްޓްނިކް 5” މިވެކްސިން އުފައްދަނީ ރަޝިއާގެ ކުންފުންޏެއް ކަމަށްވާ “ދަ ގަމާލޭޔާ ނޭޝަނަލް ސެންޓަރ އޮފް އެޕިޑާރމަލޮޖީ އެންޑް މައިކްރޯބައޮލޮޖީ” އިންނެވެ. އަދި މިވެކްސިންއަކީ 66 ގައުމެއްގައި މިހާރުވެސް އެމަޖެންސީ ޔޫސް އެޕްރޫވަލް ލިބި އަދި ބޭނުންކުރަމުންދާ ވެކްސިނެކެވެ. މިވެކްސިން ބަހައްޓަންޖެހެނީ 18 ° C- ގެ ފިނިހޫނުމިނެއްގައެވެ.\nމިއަދަކީ ބައިނަލް އަގުވާމީ ނަރުހުންގެ ދުވަސް: ނަރުގުންގެ އާދޭސް ގޭގައި މަޑުކޮށްލަދީ\nފިޝަރީޒް މިނިސްޓަރ ޒަހާގެ އިތުބާރު ނެތްކަމުގެ ވޯޓަކަށް ދާކަހަލަ އިޝާރާތެއް ރައީސް ނަޝީދު ކުރައްވައިފި\nފިޝަރީޒް މިނިސްޓަރ ޒަހާ ވަހީދުގެ އިތުބާރު ނެތްކަމުގެ ވޯޓަކަށް ދާކަހަލަ އިޝާރާތެއް ރައްޔިތުންގެ މަޖްލިސްގެ ރައީސް އަދި ކުރީގެ ...


Tharahgeege hurihaa mashroou eh India aa eku kuraa nama minivankan gelleyne: Adhurey | Mihaaru\nތަރައްގީގެ ހުރިހާ މަޝްރޫއެއް އިންޑިއާއާ އެކު ހިންގާ ނަމަ މިނިވަންކަން ގެއްލޭނެ: އަދުރޭ\n26 ސެޕްޓެމްބަރ 2020 - 21:47\nއިދިކޮޅު ޕީޕީއެމްގެ ހަރުގޭގައި ބޭއްވި ހާއްސަ ޖަލްސާގައި އަބްދުއްރަހީމް ވިދާޅުވީ، ރާއްޖެ ތަރައްގީ ކުރުމާ ދެކޮޅު ނަހަދާ ކަމަށާއި ބޭނުން ވަނީ ވެސް ރާއްޖެ އިތުރަށް ތަރައްގީކުރަން ކަމަށެވެ. ނަމަވެސް ގިނަ މަޝްރޫއުތައް އިންޑިއާއާ އެކު ހިންގުމުން ރާއްޖޭގެ މިނިވަންކަން ގެއްލޭނެ ކަމަށް އަބްދުއްރަހީމް ވިދާޅުވި އެވެ. އަދި އިންޑިއާ މެދުވެރިކޮށް ރާއްޖޭގައި ތަރައްގީގެ ގިނަ މަޝްރޫއުތައް ހިންގުމާ އިދިކޮޅުން ދެކޮޅު ހަދަނީ އެހެންވެ ކަމަށް އަބްދުއްރަހީމް ވިދާޅުވި އެވެ.\nމިއަދު ބޭއްވި ހާއްސަ ޖަލްސާގައި ޕީއެންސީގެ ނައިބު ރައީސް އިބްރާހިމް ޝުޖާއު ވާހަކަ ދައްކަވަނީ -- ފޮޓޯ: އަހުމަދު އަވްޝަން އިލްޔާސް/ މިހާރު\nޕީޕީއެމް/ޕީއެންސީ ކޯލިޝަނުގެ ގިނަ އިސްވެރިންތަކެއް ބައިވެރިވި މި ޖަލްސާގައި، އިންޑިއާގެ ކޮޗިން އާއި ހދ. ކުޅުދުއްފުއްޓާ ދެމެދު މިއަދު ފެށި ކާގޯ ފެރީގެ ހިދުމަތަށް ވެސް ފާޑުކިޔެވެ. ކާގޯ ފެރިއާއެކު، ސަރުކާރު އެދޭ ފަދަ ބޮޑު ތަރައްގީއެއް ބޮޑުތިލަދުންމައްޗަށް ނުލިބޭނެ ކަމަށް ވެސް އިދިކޮޅު ކޯލިޝަނުން ބުނެ އެވެ.\n"އަޅުގަނޑުމެންނެއް ކަންބޮޑެއް ނުވޭ އުތުރަށް ތަރައްގީ އަތުވެދާނެތީއެއް. ހަނިމާދޫގައި އިންޓަނޭޝަނަލް އެއާޕޯޓެއް ހަދާފާނެތީ އަޅުގަނޑުމެނެއް ކަންބޮޑެއް ނުވޭ. އަޅުގަނޑުމެންނަށް ރަނަގަޅީ ދިވެހި ރާއްޖެއަށް ތަރައްގީ އައިއްޔާ،" އަބްދުއްރަހީމް ވިދާޅުވި އެވެ.\nއިންޑިއާއާ ގުޅިގެން ގިނަ ރަށްރަށުގައި ހިންގާ މަޝްރޫއުތަކަކީ އެ ގައުމަށް "ވިއްކާލައިގެން" ކުރިއަށް ގެންދާ މަޝްރޫއުތަކެއް ކަމަށް އަބްދުއްރަހީމް ތުހުމަތުކުރެއްވި އެވެ.\nCochin in 500 ton ge mudhalaa eku cargo boat Kulhudhuffuttah athuvejje\n"އަޅުގަނޑުމެންގެ އިގްތިސާދުގެ ހުރިހާ ބާރުތަކެއް އިންޑިއާގެ ބެލުމުގެ ދަށަށް އެބަދޭ. އަޅުގަނޑުމެންގެ ވިޔަފާރީގެ ގިނަ ބާރުތަކެއް އިންޑިއާގެ ބާރުގެ ދަށަށް އެބަދޭ. އަޅުގަނޑުމެންގެ އިގްތިސާދުގެ ބޮޑު ބައެއް އެމީހުންގެ ތަރިކައިގެ ބަޔަކަށް އެބަވޭ،" ފޮނަދޫ ދާއިރާގެ ކުރީގެ މެމްބަރު ވިދާޅުވި އެވެ.\n"އަޅުގަނޑުމެންގެ އާމްދަނީ އިން ލިބޭ ބޮޑު އެއްޗެއް އެ މީހުންގެ އެއްޗަކަށް އެބަވޭ. މި ހުރިހާ ކަމެއް ވާ އިރު މިނިވަންކަމެއް ނުގެއްލެޔޭ، އަޅުވެތިަމެއް ނުވެޔޭ ބުނީމާ އަޅުގަނޑުމެން ކިހިނެތްތޯ އެކަން ގަބޫލުކުރާނީ؟."\nމިކަމަށް އިދިކޮޅުން ދެކޮޅު ހަދާ ކަމަށާއި މި މަސައްކަތަކީ ގައުމީ މަސައްކަތެއް ކަމަށް އަބްދުއްރަހީމް ވިދާޅުވި އެވެ. އަދި މި ކަމުގައި ދެމި ތިބޭނެ ކަަމަށާއި މީގެ ފަހުން ކޮންމެ ދުވަހެއްގެ ހަވީރު 4:00 ގައި ޕީޕީއެމްގެ ހަރުގޭގައި އިންޑިއާގެ ނުފޫޒު ރާއްޖެ އަށް ފޯރުވުމާ ދެކޮޅަށް އަޑުއުފުލަން ޖަލްސާ ބާއްވާނެ ކަމަށް އަބްދުއްރަހީމް ވިދާޅުވި އެވެ.\nއިންޑިއާ އިން ރާއްޖޭގައި ތަރައްގީގެ ގިނަ މަޝްރޫއުތަކެއް ހިންގާތީ އިދިކޮޅުން ފާޑުކިޔާއިރު، ކުރީގެ ރައީސް އަބްދުﷲ ޔާމީންގެ ސަރުކާރުގައި އެންމެ ބޮޑަށް ގުޅުން ބަދަހިކުރީ ޗައިނާއާ އެވެ. އޭރުގެ އިދިކޮޅު ފަރާތްތަކުން އަދި މިހާރު ސަރުކާރު ހިންގާ ކޯލިޝަންގެ މައި ޕާޓީ އެމްޑީޕީން އެކަމާ ދެކޮޅަށް އޭރު ވާހަކަ ދެއްކިއިރު، ޕީޕީއެމް އޮތީ ހިމޭނުން ޗައިނާއާ އެއްކޮޅުގަ އެވެ.\nކޮވިޑް-19ގެ މި ބަލިމަޑުކަމުގެ ދުވަސްވަރުގައި ވެސް ކޮޗިންއާ ދެމެދު އޮތް ގުޅުން ބަދަހި ކުރަން ކޮޗިން ފެރީގެ މަޝްރޫއު އަވަސް އަރުވާލައިގެން ފެށި މައްސަލައަށް ވެސް އިިދކޮޅުން ފާޑުކިޔެވެ. އަދި ސައުދީ އަރަބިއްޔާގެ އެހީގައި މާލޭގައި އިމާރާތް ކޮށްފައިވާ ކިންގް ސަލްމާން މިސްކިތް އަދިވެސް ނުހުޅުވާތީ އެކަމަށް ފާޑު ކިޔެވެ.\nއަބްދުއްރަހީމްގެ އިތުރުން ޕީއެންސީގެ ނައިބު ރައީސް އިބްރާހިމް ޝުޖާއު އާއި ޕީޕީއެމްގެ ނައިބު ރައީސް ޑރ. މުހައްމަދު މުއިއްޒާއި އިދިކޮޅު ކޯލިޝަނުގެ ގިނަ އިސްވެރިންތަކެއް ވެސް ވާހަކަ ދެއްކެވި އެވެ\nއިންޑިއާ ރާއްޖެ-އިންޑިއާ ކުރީގެ މެމްބަރު އަބްދުއްރަހީމް އަބްދުﷲ ޕީޕީއެމް/ޕީއެންސީ އިއްތިހާދު އިދިކޮޅު ފަރާތްތައް ޕީޕީއެމް ޕީޕަލްސް ނެޝަނަލް ކޮންގްރެސް\n70 ކޮމެންޓް, 85 ރިއެކްޝަންސް\nމިޤައުމަގެ ޙަޔާތުގައިވެސް ޚިޔާނާތްތެރި ނުވާ މިންވަރަށް ބޮޑެތި ޚިޔާނާތްވެފައިވާ ބަޔަކާ މިޤައުމު ޙަވާލުކުރާކަށް ރަށްޔިތުން ތައްޔާރެއްނޫން އަދުރޭ ހީކުރަނީ ރަށްޔިތުން ހަދާން ނެތުނީކަމަށް ...\nމޯދީ ސަލާމް ބުނި ރަހީމްބޭ\nގައުމިއްޔަތުގެ ކާޑު ގެ އެޙީގަ ސަލާމަތްވޭނެކަމައް ދައުލަތުން ވައްކަން ކުރިމީހުން ޖެހިހިސާބު އެއްމެ ފަހުން ދިމަލެއްނުވި. ސަލާމް.\nގައުމިއްޔަތު ވިއްކާލައިގެން ވެރިކަމުގައި ތިބެވޭނެކަމަށް ބަޔަކު ޖެހި ހިސާބު އެބަ ބަރާބަރަށް ދިމާވޭ މިހާރު.\nއަލީ އީމަން މުޙައްމަދ\nކަދުރޭ ގެ ދުލާހެދި ގެއްލޭ އެއްޗެއް ގެއްލެނީ .\nރަނގަޅަށް ބަޔަކު ބަލައިފިއްޔާ އެގައުމުން އައި ބޯޓުންވެސް ގިނައިން ގެނެސްފައި ހުންނާނީ ތިޔަޕާޓީގެ މެމްބަރުންގެ ވިޔަފާރިތަކައް. އަދި މިމީހުން ޗުއްޓީއަށާއި ބޭސްފަރުވާއަށްވެސް ދާނީ އެތަނަށް. އެކަމަކު އެގައުމު އައުޓުނުވެގެން ތެޅިފޮޅެނީ. މިއުޅެނީ ކޮންމެވެސް އެހެން ކަމަކާއިގެން.\nމިސަރުކާރު ކިހާ ހެޔޮ. އަދުރޭމެންނަށް އެ ފައިދާކޮށްދެނީ. ކަލޭމެން ސަރުކާރު ހޮވި ކުދިންނަކަށް ފައިދާއެއް ނުކޮށްދޭ. ކަޑަވެގެން ތިހެން ކޮމެންޓްކުރެވޭހާވޭ އަސްލުވެސް.\nއަދުރޭ ތިމީހުން ބުނެގެން ފުރާޅުން ޓިނު ނަގައިގެން މީހުން ހައްޔަރުކުރި ޒަމާން މާޒީވެއްޖެ ؟ މިހާރު ރަށުމީހުންވެސް ތިތިބީ ބަލައިނުގަނެ؟\nމި އަދުރެ ބަންދު ނުކޮށް ބަހަައްޓާތީި ހައިރާން ވަމެވެ. ކޮންފަދަ ޖަރީމާތަކެއް ޔާމީން ދައުރުގަ ހިންގި މީހެއް މިއީ. ޜައީސް އިބޫ އަށް އަހަރެން ކުރި ތާއީދު މިހާރު އަނނުރާ ގެންދަނީމި. ޢެއްވެސް ކަމެއް ކުރެވޭތަނެއް ނުފެނޭ،\nއަދުރޭއާ މެދު ޒީރޯޓޮލެރެންސެއް ނޯވެއޭ ކަލޭމެންގެ ރައީސަކަށް.\nދައުލަތުގެ ފައިސާތައް ގެއްލުވާލި ބަޔަކައް ރާއްޖޭގެ މިނިވަންކަން ކިހިނެއްތޯ ހިމާޔަތް ކުރެވޭނީ މިހާރުވެސް ތިވާހަކަ ދައްކާ ހުރިހާ މީހުންނަކީވެސް ގުއިރޯނުގާ ޖެހިފާވާމީހުން ޙާއްސަކޮއް މިހާރުވެސް ޓިނުން ދަބަރުކެހުމައްޓަކާ ރެހެންދި ފުލެޓުން ދެއެޕާރޓް މަންޓް ގަނެލި ވާހަކަ އެބަދައްކާ ވީމާ ދަބަރު ކަހާނިމޭއިރު ޓިނުގަނޑް އޮންނާނީ ފޫގޮސްފާ ނޫންތޯ\nއަދުރޭގެ ކަންކަން މި ސަރުކާރުން ބަލަން ނުކެރިގެން ދެން އެއުޅެނީ ކީއްވެބާ؟ ކަލޭމެންނަށް އަދުރޭއާ ހެދި ތިވަރުވާއިރު ދައުލަތުގެ މުއައްސަސާއެއް ކަހާތަން ހިރުވާވެސް ނުލާ އަދުރޭއަށް ފިޔަވަޅު އަޅަން. ކޮންކަހަލަ ރައީސެއްތަ ހޮވައިގެން ތިއުޅެނީ؟\nއަދުރޭމެން ތިހުރިހާ ދޮގު ވާހަކަތައް ތިގޮތަށް ދެއްކުމުގެ ބޭނުމަކީ ރައިޔިތުންގެ ހިތުގައި ސަރުކާރަށް ނަފުރަތު އުފައްދާ ބަގާވާތަކަށް މާހައުލު ފައްކާ ކުރުން ދިވެހިންގެ ކޮން ހަރުމުދަލެއް އިންޑިއާއަށްދީގެން ތިއުޅެނީ ދިވެހިރާއްޖެއަށް ދުނިޔޭގެ އެތައްގައުމަކުން މުދާއުފުލާ ބޯޓުތައް އާދޭ ގައުމު އަޅުވެއްޗެއް ނުވޭ\nމޯދީ ބުނީ އެގައުމުގައި ވާވަރަށް މެތެމެޓިޝަނުން އެބައުޅެއޭ. ރާއްޖެއިން މީހަކު ގެންދާކަށް ބޭނުމެއް ނޫނޯ\nތިކަމެއް ނޭނގޭ. މިގައުމަށް އެތެރެވާ މޯދީ ގައުމުގެ ސިފައިންގެ އަދަދު ގުނަން ނޭނގި މިހާރު ތިބި އަދަދުވެސް ކިޔައިދޭން ނޭނގިގެން އުޅެނީ. އެކަމު ދެން މިގޯތި ކުދިން މިހާރު އެ އަދަދުތައް ބަލާކަށްވެސް ބޭނުމެއްނުވޭ. ތަންދޫރީ ހަދާ ކަހަލަ އެކި ތަކެތި އައިއްސިޔޯ ބޮޑު ބޯޓެއްގަ.


ލަންދޫގެ ކަރަންޓްގެހާލަތު ރަގަޅުކުރުމަށް ލަންދޫރައްޔިތުން ކުރަނީ ކޮންކަމެއް؟ | Landhooinfo\nލަންދޫގެ ކަރަންޓްގެހާލަތު ރަގަޅުކުރުމަށް ލަންދޫރައްޔިތުން ކުރަނީ ކޮންކަމެއް؟\nލަންދޫގެ ކަރަންޓް ގެ ހާލަތު މިހާރު ކަންބޮޑުވާމިންވަރަށް ދަށަށް ހިނގައްޖެއެވެ. ކޮންމެ ދުވަހަކު އެތައްފަހަރަކު އަދި ކޮންމެ ރެއަކުވެސް އެތައްފަހަރަކު މުޅިރަށުން ކަރަންޓް ކަނޑައިގެން މިދާ ދިއުމަކީ މިކަމުގެ ހެއްކެކެވެ. ގޭގޭގެ ޓީވީ ސީޑީޕްލެޔަރ އަދި ދޮންނަމެޝީން އައިސް އަލަމާރި ފަދަ އަގު ބޮޑެތި ތަކެތިވެސް މިހާރު މިދަނީ ކަރަންޓްގެ މައްސަލައިގާ ހަލާކުވަމުންނެވެ. ބޭނުންވާ މިންވަރަށް ކަރަންޓް ނުލިބި ދަށްވޯލްޓޭޖްގައި ހުރުމުގެ ސަބަބުން އެފަދަ ތަކެއްޗަށް ނުވެނުދާނޭ ގެއްލުންތައް މިހާރު މިދަނީ ވަމުންނެވެ.\nކަންތައް މިހިސާބަށް ގޮސްފައިވާއިރު މިކަމާ އަޅާލާނެ ހަމަ އެކަކުވެސް ލަންދޫއަކު މިހާރަކު ނެތޭ ބުނުމަކީ އަޅުގަނޑު ޤަބޫލުކުރާގޮތުގައި ދޮގެއްނޫނެވެ. ކައުންސިލް އިދާރާއިންނާއި، ހެލްތް ސެންޓަރުންނާއި، އަދި ސްކޫލުން ކަރަންޓް ކަނޑައިގެން މިދާ ދިޔުމުގައި ހަމަގައިމުވެސް އެތަންތާންގެ ވެރިންނާއި، އެކިވަރުގެ މުވައްޒަފުންނަށް އެވާ ދައްޗާއި އުދަނގޫ އާދައިގެ ދެރަނިކަމެތި ރައްޔިތުމީހާއަށްވެސް ހަމަ ކުރާނެއެވެ. ކޮންމެ ދުވަހަކު ތިންހަތަރު ފަހަރަށް ކަރަންޓް ކަނޑައިގެން ދާއިރުވެސް ހަމަ ތަށަށް ކިޔަނީ މަރިޔަނބޭވެސް ހީނުވާ ކަހަލައެވެ.\nއެމްޑީޕީގެ ސަރުކާރު ނުވެއްޓޭއިރު ހީވީ އެހެންފަދަ ކަމެއްވެގެން އުޅުނުހެންނެވެ. އިންޖީނުގޭ ދޮށަށް ނިކުމެ އިހްތިޖާޖް ކޮށް ބޮނޑިބަތްކާ އަދިއެވަރުން ނުވެގެން ޔުޓިލިޓީސް ކުންފުނީގެ އިސްވެރިންނަށް ގުޅާ ހަބޭހަށް ކޮޅުދޮށިން ދިނީވެސް ހަމަލަންދޫ ގެ ބައެއްމީހުންނެވެ. މިއަދު އެމީހުން ކޮބައިބާއޭ މިއީ އަޅުގަނޑުނޫނަސް މިކަމާޚިޔާލުކޮށް ވިސްނާ އެތައްބަޔަކު ކުރަމުން ގެންދާ ސުވާލެކެވެ.\nމިއަދު މިއޮތީ އެބުނާ ލާދީނީ ސަރުކާރު ވެއްޓިފައެވެ. އިއްތިހާދުގެ ވެރިކަން ފެށިފައެވެ. އަދި މިއުޅެނީ ވެރިކަން ބަދަލު ކުރުމުގައި އިސްކޮށް އުޅުނުބޭފުޅުންނަށް ހިންދަމާނުލެވިގެންނެވެ. އަންނިގެ ވެރިކަމުގައި އެއްކޮށްފާ ހުރި ބަނގުރަލާ ބިޔަރު ތައް އުކައި މުލިއާގެ އާއި ރައީސް އޮފީސްތެރި ސާފުތާހިރު ކުރުމުގެ މަސައްކަތުން އަވަދިނުވެގެންނެވެ.\nއެހެންކަމުން މިސަރުކާރުން އަދި ކަމެއް ކޮށްނުދެވިގެން އެވާހަކަ ދައްކާ ވަރެއް ނުވޭތާއެވެ. ރަށްރަށުގެ ކަރަންޓާ ނަރުދަމާ އަދި ބޯފެނުގެ މައްސަލަ ތައް ހައްލުކުރުމުގެ މަޝްރޫޢުތަކަކީ ބޮޑެތި އަދި ދުރާލާ ރޭވިގެން ނޫނީ ކުރިއަށް ނުގެންދެވޭނޭ މަޝްރޫޢުތަކެވެ.\nކަންމިހެން ހުރިނަމަވެސް ސަރުކާރުގެ އިސްމަޤާމްތަކުގައި މިއަދު ތިއްބެވި ގިނަވެރިންނަކީ އެކިގޮތްގޮތުން ލަންދުއާއި، ގުޅުންހުރި ބޭބޭފުޅުންނެވެ. ޕާޓީގެ ގުޅުމާއި، އާއިލީ ގުޅުމާއި، ދެކެފަރިތަ ރައްޓެހިކަމުގެ ގުޅުމާއިހަމައިންނެވެ. އެކަމުގެ ހެއްކަކީ ލަންދޫގެ އެންމެ އާދައިގެމީހާގެ ފޯންކޯލްތަކަށްވެސް މިދެންނެވި ބޭފުޅުން ޖަވާބުދާރީވުމެވެ. ލަންދޫރައްޔިތުން މިއަދު ބޭނުމީ ކޮންކޮން ކަންކަމެއްހޭ، އަދުސަރުކާރުމިއޮތީ ހުޅުވާލެވިފައޭ، އެބޭފުޅުން ވިދާޅުވާ ކަހަލައެވެ. ބޭނުމީހަމަ އެންމެ ކަމެކެވެ. އިސްވެ މިކަމާ އުޅޭނެ ރަސްމީ ފަރާތެކެވެ. އެކަމަށް ހަމަ އެންމެ އެކަށީގެންވާނީ ރަށުކައުންސިލް ތާއެވެ.\nޓެގްލަންދޫ ލަންދޫގެ ކަރަންޓްގެ ހާލަތު\nރަށު ހުރިހާ މީހުންވެސް އުޅެގެން ކަންކަން ރަނގަޅު ކުރެވޭނީ!!!\nlandhoo council idhaaraa vany coamaaga, Landhoo School vany MDP Jagaiyge Sathariyah vefa, Landhoo health centre vany Mandhooga, Landhoo Court vany Chuttyga , Dhen konbayaku ulhayny . hehehehe


Majilees Mi Gendhanee Thinoaheh Ge Faga'in, Goaheh Nuhingaane: Raees Nasheed - Vaguthu\nއައިޖީއެމްއެޗްގެ ކްލަސްޓާ ދަނީ ބޮޑުވަމުން، ކަންބޮޑުވުންތައް ދަނީ އިތުރުވަމުން - 21 މިނެޓް ކުރިން\nމަޖިލީސް މިގެންދަނީ ތިނޯހެއްގެ ފަގައިން ގެންދާ މިސާލުން ކަމަށާ ގޯހެއް ނުހިނގާނެކަމަށް ރައްޔިތުންގެ މަޖިލީހުގެ ރައީސް، މުޙައްމަދު ނަޝީދު ވިދާޅުވެއްޖެއެވެ.\nރައީސް ނަޝީދު މިފަދައިން ވިދާޅުވީ މަހިބަދޫ ދާއިރާގެ މެމްބަރު އަހުމަދު ތާރިގް، މަޖިލީހުގައި ކައުންސިލަރުންގެ ދައުރު ދިގުދަންމާލުމަށް ޤާނޫނު އަސާސީއަށް އިސްލާހު ގެންނަނީ ރަނގަޅަށްތޯ ސުވާލު އުފެއްދެވުމުން އެކަމަށް ޖަވާބުދެއްވަމުންނެވެ.\nތޯރިގް ވިދާޅުވީ ހުށަހަޅާފައިވާ ބިލަކަށް އިސްލާހު ހުށަހަޅާއިރު މަޖިލީހުން ބަލަން ޖެހެނީ މަޖިލިސް ޤަވާއިދުގެ 94 ވަނަ މާއްދާއަށްކަމަށެވެ.\nއެގޮތުން މަޖިލީސް ޤަވާއިދުގެ 93 ވަނަ މާއްދާގައި ބުނަނީ އިސްލާހު ހުށަހެޅޭނެ ގޮތް ބަޔާންކޮށްފައި ވާއިރު 94 ވަނަ މާއްދާގައި ބިލަކަށް ހުށަހެޅޭ އިސްލާހަކީ އެ އިސްލާހު ހުށަހެޅޭ މާއްދާ އާއި ގުޅުން ހުރި އިސްލާހަކަށް ވާން ވާނެކަމަށް ބަޔާން ކުރާކަމަށާ، 94 ވަނަ މާއްދާގެ (ހ)ގައި ބިލަކަށް ހުށަހެޅޭ އިސްލާހަކީ އެ އިސްލާހަކާއި ގުޅުން ހުރި އިސްލާހަކަށް ވާން ވާނެ ކަމަށް ބަޔާންކޮށްފައިވާކަމަށް އޭނާ ވިދާޅުވިއެވެ.\nއަދި މިހާރު މަޖިލީހަށް ބިލެތްދޫ ދާއިރާގެ މެމްބަރު ޤާނޫނު އަސާސީއަށް ހުށަހަޅުއްވާފައިވާ އިސްލާހުގައި ޤާނުނު އަސާސީގެ 231 ވަނަ މާއްދާގެ ނައްސަށް އިސްލާހު ހުށަހަޅާފައި ނުވާކަމަށް އޭނާ ވިދާޅުވިއެވެ.\n"ހަމައެކަނި ޤާނޫނުގެ4ވަނަ މާއްދާއަށް އިސްލާހު ހުށަހެޅީ. ޤާނޫނު އަސާސީގެ 231 ވަނަ މާއްދާގެ ނައްސަށް އިސްލާހު ހުށަހަޅާފައެއް ނުވޭ މިހާރަކު ޗެމްބަރަކު. އެހެންވީމަ މިހާރު ޗެމްބަރުގައި ނެތް މާއްދާއަކަށް އިސްލާހު ހުށަހަޅައިގެން ޤާނުނު އަސާސީގެ ނައްސަކަށް އިސްލާހެއް ހުށައެއް ނޭޅޭނެ. އަޅުގަނޑަށް ފެންނަނީ މިހާރު މިއޮތް ގޮތުން ކަމަށް ވެއްޖެ ނަމަ، މި ބިލު މިހާރު މިތަނުން ބާތިލްކުރުމަށްފަހު އާ ބިލެއް ހުށަހަޅައިގެން ޚާއްސަކޮށް އެމްޑީޕީ މެމްބަރުން ބޭނުންފުޅުވާ ގޮތަށް ކުރިއަށް ގެންދިއުން." އޭނާ ވިދާޅުވިއެވެ.\nތޯރިގްގެ އެ ވާހަކަތަކާއި ގުޅިގެން ރައީސް ނަޝިދު ވިދާޅުވީ މަޖިލިސް ޤަވާއިދުގެ 93 ވަނަ މާއްދާގައި، ކޮމިޓީއަކުން ބިލަކާއި މެދު ރިއާޔަތް ކުރުމަށް މަޖިލީހަށް ހުށަހެޅުމުން ހިނގާ ބަހުސްގެ ވަގުތުގައި އިސްލާހު ހުށަހެޅޭނެކަން ސާފުކޮށް އެނގެން އޮންނަކަމަށެވެ.\nއެގޮތުން ހުށަހަޅާ ބިލްގެ މާއްދާ ނުވަތަ އިބާރާތް އުނިކޮށް، އުނިކުރުމަށް ފަހު އޭގެ ބަދަލުގައި އާ މާއްދާއެއް ނުވަތަ އިބާރާތެއް އެއްކުރެވޭނެ ކަން ރައީސް ނަޝީދު ފާހަގަކުރެއްވިއެވެ.\n"އިއްޒަތްތެރި މެމްބަރު. އަޅުގަނޑު މިކަން މިގެންދަނީ ހަމަ ތިނޯހެއްގެ ފަގާއިން ގެންދާ މިސާލުގައި. އިރާދަކުރެއްވިއްޔާ މިޔަކު ގޯހެއް ހިނގައިގެން ނުދާނެ. އަދި މި އިޖުރާއަތްތަކަށާ ތަރުތީބުތަކަށާ ދިވެހިރާއްޖޭގެ ސިޔާސީ އަސްލަށާ ދިވެހިރާއްޖެއަށް ދިމާވެފައި މިއޮތް ހާލަތަށާ މި އެންމެ ކަންކަމަށް އިރާދަކުރެއްވިއްޔާ ބަލައިގެން ދިވެހިންނަށް އެންމެ ރަނގަޅު ގޮތަށް އިރާދަކުރެއްވިއްޔާ އަޅުގަނޑުމެން މިކަން މި ކުރިއަށް ގެންދަނީ" ރައީސް ނަޝީދު ވިދާޅުވިއެވެ.\nނޯޓް: ތިނޯހެއްގެ ފަގައިން ކަމެއް ކުރުމޭ ދިވެހިން ބުނެ އުޅެނީ ހަނި ދޭތެރެއަކުން ނުވަތަ ލިބޭ ކުޑަ ފުރުސަތަކުން ނުވަތަ ވަރަށް ދައްޗާއި ދަތީގައި ކަމެއް ކުރާކަން އެންގުމަށް ބޭނުން ކުރާ ބަހެއްގެ ގޮތުންނެވެ.\nމެއި 30, 2020 03:53\nހާދަ ފުރިހަމަ ބަހެކޭ ތި ވިދާޅުވީ. ދިވެހިބަސް ކިޔަވައިދޭންވެސް އަންނި. "ތިނޯހެއްގެ ފަގަ" އާބަހެއް ދަސްވީ. ބަލައްޗޭ އެންމެ ގިނައިން ބޭނުންކުރާނީ އިދިކޮޅު މީހުން\nމެއި 30, 2020 05:41\nމީހާ ކިތަންމެ ގޯހަސް "ތިނޯހެއްގެ ފަގަ" އެބަހަކީ ރަނގަޅު ދިވެހި ބަހެއް.\nމެއި 30, 2020 15:50\nއަންނި ސުކުރިއްޔާ. ރީތި ބަހެއް. މީހާވެސް ރަނގަޅު. އެއްއޮޑިން ދަތުރު ކޮށްލައިފިއްޔާ ދެނެއް އެހެން އޮޑި އަކުން ދަތުރެއް ނުކުރާނެ. ގައިމެއްނު.\nމެއި 30, 2020 09:14\nއިދިކޮޅު މީހުން ރަށްވެހި ތަރައްގީ ޖަހާފައި މާ ސިންގާ ފޮތެއް ނެރުނީމާ ކިރިޔާ މަނިއްޕުޅަށް ރަށްވެރި ކިޔަން އެނގުނީ. އަދި މޮޅުކޮށްލާނަމޭ ހިތައި ކީ ރަށްވެހި ފަތިސް. މިވެސް މާމޮޅު އެއްޗަކަށް ހަދައިގެން ތިޔަ އުޅެނީ. ފަތިހުގެ މާނައަކީ ކަމެއް ވާން އުޅޭ ކަމުގެ ކޮޅުމަތި ކިރިޔާ ދައްކާލުން. އާ ދުވަހެއް ފެށޭން އުޅޭކަމުގެ ކޮޅުމަތި. ދެން އޮންނާނީ ފަޖުރުގެ ތަރި އެރުމާއި އިރުއެރުމާ ދެމެދު ކަމަށް. ރަށްވެހި ފަތިސް އޭ ބުނީމާ އެބުނެވެނީ ރަށުގެ އަހުލުވެރިންނަށް އާދުވަހެއް ފެށޭން އެބައުޅެއޭ، ނުވަތަ ކަމެއް ވާން އުޅޭކަމުގެ ކޮޅުމަތި ކިރިޔާ ދައްކާލަނީއޭ. ރަށްވެރިކަމުގެ ފަތިސް އައިތާ މިހާރު ފަންސާސް އެތައް އަހަރެއް ވެއްޖެ. ރަށްވެރިކަމުގެ ފަތިސް ގެނައި މީހުން ދުނިޔެ ދޫކޮށްފި. އެ ޝިޢާރުގެ ދަށުން އެތައް ކަމެއް ރަށްރަށުގައި ކޮށް ތަރައްޤީ ކޮށްފި. މިވަރަށް ގަމާރު ވެފައި ތިބޭ މީހުން ކިޔާ އެއްޗެއް މީހަކު ކިޔަސް ކިޔާނީ މަލާމާތަށް ނުވަތަ ފުރައްސާރައަށް. މާމޮޅު އެއްޗެކޭ ހީކޮށް ދަންނަ މީހަކު ކިޔައެއް ނޫޅޭނެ. ވާލުސޮރާއި ޔަހުޔާއާއި ބޮޑާބެގެ ވާހަކަވެސް މީހުން ދައްކައިއުޅޭ. އެއީކީ މާމޮޅުވެގެން މީހުން ދައްކައިއުޅޭ ވާހަކަތަކެއް ނޫން.\nމެއި 30, 2020 04:09\nތިނޯހެއްގެ ފަގައިންގެންދާތީތާ ގަވާއިދާ ޚިލާފަށް ކަލޯ ކޮވިޑަށް ޓެސްޓުކުރީ ތިޔަމަޖިލިސްގޯތިތެރޭގައި، ބާރުއޮތީމާ ކުރީނޫންތޯ ޓީވީންދެއްކި. ކީއްވެ މަޖިލިސްރައީސް ވިޔަސް ޓެސްޓް ކުރެވެންޖެހޭނީ އޭނާއުޅޭގެއެއްގައި ނުވަތަ ގ.ކެނެރީގޭގައިނޫންތޯ\nމެއި 30, 2020 04:35\nމެއި 30, 2020 05:28\nމަޖިލީހުގެ މެންބަރުންނަށް ދޭންޖެހޭ ޗުއްޓީތައްވެސް ހިފަހައްޓައިގެން މީނާގެ އަމިއްލަ މައްސަލަތައްބަލާ ބޮޑުކޯޓަކަށް މަޖިލީސްހަދައިގެން ކައުންސިލަރުންގެ ބިލް ފޮރުވާފައި ވަގުތުކުޑަތަންވަންދެން ބޭއްވީ ތީ ޚުދުމުޚްތާރު ވެރިކަމެއް\nމެއި 30, 2020 05:48\nމަޖިލީހައް އޮތީ ފައިންއެރިފައޭ ކީއްވެތޯ ނުބުނީ.. ތަޅުންގަނޑުގެ ރައީސް\nމެއި 30, 2020 08:43\nކޮއްކޯ "ތިނޯހު ފަގައިން ދެމުން" މިބަހަކީ ހަކުރާގޭ ބޮޑުގޮނޑިއަށް އަރާ އެއިންނަ ކަފާލާތުޖަލުބޯއީ އަލަށް ބޭނުންކުރި ބަހެއްނޫން. އެއީ އަންޒަމާނުއްސުރެ ދިވެހިން ބޭނުންކުރަމުން އަންނަ ބަހެއް. އިދިކޮޅުމީހުން ކިޔަސް އެއްކޮޅު މީހުން ކިޔަސް އެއީ އެކަލޭގެ އަލަށް ހެދި ބަހަކަށް ނުވާނެ.\nމެއި 30, 2020 09:02\nހިތުން ތިމަންނާއަކީ ދިވެހިބަހާއި ދިވެހި ތާރީޚު ވަރަށް ރަނގަޅަށް ދަންނަ މީހެއް. ދިވެހިބަސް ނުދަންނަ ތާރީޚު ނުދަންނަ މީހުންނަށް ހީވާނެ މީނާ މިކިޔަނީ ހެޔޮކޮށޭ. އެކަމަކު ހަރާންފަދަ ކިޔާ އެއްޗެއް ބުނާ އެއްޗެއް ދުވަހަކު ދެކޮޅެއް ނުޖެހޭނެ. ދަންނަ މީހުން މިތިބެނީ އަބަދުވެސް ހޭންޖެހިފައި. ދަންނަ މީހުން ހޭން ފެށީމާ އެލެކްސް ކިޔާ އައިޑީއަކުން ތަރުޖަމާކޮށްފައި ދުނިޔެއަށް އުފަންވި އަދި ދުނިޔޭގައި ހުރި ހަމައެކަނި ގަލޮޅުބަހުރުވައިން ތަރުޖަމާކުރާ މީހާ ތަރުޖަމާކުރާނެ. މީނާއަށް ހީވަނީކަން ނޭނގެ. އަނގަމަތީގައި ފޮތިގަނޑެއް އެޅުމަށޭ ތިނޯހު ފަގައިން ދެމުމޭ ކިޔައި އުޅެނީ. އެންމެ ފަހުން ކުރި އާކަމަކީ އެއީ ވިއްޔާ. އެވެސް އަޅައިގެން ވާހަކަ ނުދެއްކިގެން ދޫއޮޅިގެން ކިޔުނު އެއްޗަކަށް ތިވެސް ހަދާނެ.\nމެއި 30, 2020 11:13\nމެއި 30, 2020 17:24\nމި އައްނި މީ ހަމަ ހިޔަޅެއް.\nމެއި 30, 2020 17:28\nމި އައްނި މީ ހަމަ ހިޔަޅެއް. އަބަދު ވާނުވާގަ.\nމެއި 30, 2020 17:33\nމަޖިލިސް ތިގެންދަނީ ތުންހިމަފުޅިއެއްގެ ފަޅަހިސާބުން ފެއްނަ އެއްޗެހި ހުއްނަގޮތަށް ވަރަށް ފުރިހަމަވާނެ\nމެއި 30, 2020 17:40\nތިނޯހުގެފަގައެއްނޫން މަޖިލީސްތިގެންދަނީ ގިރާއިސްތައްޓެއްގެމަތިން ނައްޓާލާފީމުން ކަލޭގެދުވަސްވެސްދިޔައީ ބެލްޓްއަޅުވާ؟!\nމެއި 30, 2020 20:27\nކިހާވަރަކަށް ހިގީމަތޯ ގޯސްވާނީ .ލޯކަލް ކައުންސިލްގެ ދަވްރު ދިގުކުރަން ގާނޫނެއް ފާސްކުރިއިރު މަޖިލިސް ގެ ބައެއް މެމްބަރުންނާ އާއްމުންވެސް ގޮވި ތިޔަ ބިލް ގާނޫނުއަސާސީއާ ހިލާފޭ އެކަމަކު ފާސްކޮށް ތަސްދީގު ކުރިފަހުން މިސަރުކާރުގެ އެޓަރނީޖެނެރަލް ވިދާޅުވީ ގާނޫނުއަސާސީއާ ހިލާފޭ.އަދިވެސް އެބިލްބާތިލެއް ނުކުރޭ..މަގާމުގެ މަސްއޫލިއްޔަތު އަދާކުރުމުގެ ގާބިލްކަމާ އިހްލާސްތެރިކަން ނެތްކަން މިވަރުން ސާބިތު ނުވޭބާ\nމެއި 30, 2020 20:33\nތިނޯހެއްގެ ފަގައިން ޖަމަލު ވަދެފުމަށް ދާނދެން ނަރަކައިން މިންޖުނުވާނެކަމަށް ރަސޫލާ ހަދީސް ކުރެއްވި\n-Surah Al-A'raf, Ayah 40


Kandu oyi giri: Zuvan masvrinnah misaaleh!\nކަނޑު އޮތް ގިރި\nކަނޑު އޮތް ގިރި: ޒުވާން މަސްވެރިންނަށް މިސާލެއް!\nކަނޑު އޮތް ގިރީގެ ޖެޓީން ކާރުހާނާއަށް މަސް ގެންދަނީ: މި ރަށުގެ މަސައްކަތުގައި ގިނައީ ޒުވާނުން -- ފޮޓޯ: އަވަސް\nމަލަމަތި ރީތީ ނޫނަސް މި އެރުނީ ހަމަ ރީތީ ރަށަކަށެވެ. މިފްކޯގެ ކަަނޑު އޮތް ގިރިއަށެވެ. މިރަށް ރީތި ނޫނީ ރަށުގެ އަނގަމަތީގައި ހަދާފައިވާ މިފްކޯގެ މަސް ބަންދުކުރާ ކާރުހާނާގެ އެހަރަ ބިޔަ އިމާރާތާ ހެދި އެވެ. އެކަމަކު ފަޅުން ވަދެގެން އަންނަ އިރު ކިރުކުލައިގެ ދޮންވެލި ފުންޏެއް އެއްފަރާތުން ފެންނާތީ ހިތްހަމަޖައްސާލެވުނެވެ. ކާރުހާނާ ހުރި ގޮތަށް ހުރެދާނެ ނޫންހެއްޔެވެ؟ އަހަރެން އައީ ހިތް ފުރެންދެން މަޖާކުރާށެވެ. ވެލިގަނޑުގައި ވަޅުލެވިގެން އޮންނާށެވެ. އެނގޭހާ ކުޅިވަރެއް ކުޅެ، އަތްފައި މަށާލައިގެން މާލެދާށެވެ. އެވަރު ފުދެ އެވެ.\nއެކަމަކު މިރަށަށް އާދެވުމުން މުޅީން އެހެނެއް ނުވި އެވެ. މިރަށުން އަހަރެމެނަށް މަރުހަބާކީ ހަސަން މުހައްމަދު މިރަށުގެ ވާހަކަ އާއި މަސައްކަތްތައް ކިޔައި ދޭން ފެށުމުން އަހަރެންގެ އެންޓަނާތައް ކްލިކް ވެއްޖެ އެވެ. އެއްކަލަ ކާރުހާނާ އަށް ވަންނަ ހިތްވެއްޖެ އެވެ. މަސައްކަތްތައް ބަލާލައި ކަނޑުއޮތްގިރީގެ މަސައްކަތްތަކާ ބެހޭ ގޮތުން ސުވާލުކުރާ ހިތްވެއްޖެ އެވެ.\nމި ރަށުގައި މަސައްކަތު މިއުޅޭ 200 އެއްހާ މީހުން ޝައުގުވެރި ކަމާއެކު މިއޮއް ކުރާ ބުރަ މަސައްކަތް ހާދަ ގިނަ އެވެ. އެމީހުން ހާއްދަ ހީވާތްގެވެ. ކަނޑުއޮތްގިރިން މި ދިމާވި ހަސަނަކީ އޭގެ މިސާލެކެވެ. އޭނާ ދެކޭ ގޮތުގައި ދިވެހި ޒުވާނުން މަސްވެރިކަމުގެ ދާއިރާއަށް ވަންނަން ލަދުގަންނަން ޖެހޭ ސަބަބެއް ނެތެވެ. އޭނާ ވެސް އެ މަސައްކަތް ކުރަނީ ކުރާ ހިތުންނެވެ. ޅަ އިރު މަސްބާނަން ހުރި ޝައުގެއްގެ ބޮޑުކަމުން، ބޮޑުވެ، މަސައްކަތް ކުރެވޭ ވަރުވުމުން މިފްކޯއަށް ވަދެ މި ކަނޑު އޮތް ގިރިއަށް އައީ އެވެ. މި ރަށުގައި ހުރިހާތަނަކަށް ބޯ ކޮށްޕައިގެން އޭނާ އުޅެވެނީ ވެސް މަސައްކަތަށް އޮންނަ ޝައުގެއްގެ ބޮޑު ކަމުންނެވެ. މި ރަށުން ފެންނަނީ މަސްވެރި ކަމަށް ދެވި ހިފާފައިވާ ޒުވާން އާބާދީ އެކެވެ.\nކަނޑު އޮތް ގިރީގައި ހުންނަ މިފްކޯގެ މަސް ބަންދު ކުރާ ފެކްޓަރީގައި މީހުން މަސައްކަތް ކުރަނީ -- ފޮޓޯ: އަވަސް\nނ. މިލަދޫއަށް އުފަންވި ނަމަވެސް ހަސަނަކީ މިހާރު ކަނޑުއޮތްގިރީގެ "މީހެ" ކެވެ. އާއިލާއާއި ދުރު ފަޅު ރަށެއްގައި މަސައްކަތް ކުރުން ބައެއް މީހުންނަށް ބުރަ ކަމަކަށް ވިޔަސް ހަސަނު ހުރީ ހިތްހަމަ ޖެހިގެންނެވެ. ކަނޑުއޮތްގިރި ކަހަލަ ރީތި ހަމަހިމޭން ރަށެއްގައި މަސައްކަތެއް ކޮށްލެވޭތީ އެވެ.\n"މި ރަށުގައި މަސައްކަތް ކުރާތާ މިވީ ތިން އަހަރު. ދުވަހަކުވެސް ފޫއްސެއް ނުވޭ. އަޅުގަނޑަކީ އަބަދުވެސް މަސްވެރިކަމުގެ ދާއިރާއަށް ވަންނަން ބޭނުންވި މީހެއް. އެހެންވީމަ ވަރަށް ހެޕީ. މި ރަށަށް ބަލާނަމަ މިއީ ހަމަ ބެސްޓް. މިތަން ދޫކޮށްފަ ދާން އެއްގޮތަކަށް ވެސް ނުވިސްނަން. ހިތަށް އަރާ މި ރަށް ދޫކޮށްފަ އެހެން ތަނެއްގަ އަހަންނަށް އުޅެވިދާނެ ބާއޭވެސް، ލިބޭ ހުސް ވަގުތުގައި މޫދާއި މަސްތަކާ އެކު އުޅޭނެ ފުރުސަތު މިނޫންތަނަކުން ނުލިބޭނެ،" ހަސަނުގެ ޖަވާބު ސީދާވެފައި ކުރެވެ.\nހަސަނު އަވަސް އަށް އިންޓަވިއު ދެނީ --\nމިފްކޯގެ "ލައިފްސްޓައިލް" ބާވަތްތައް ވެސް އުފައްދާ ކަނޑު އޮތް ގިރީގައި ސީނިއާ އޮފިސަރެއްގެ މަގާމުގައި ހަ އަހަރަށްވުރެ ގިނަ ދުވަސް ހޭދަކޮށްފައިވާ އެހެން މުވައްޒަފެއް ކަމަށްވާ ހުސައިން ޝިޔާމުގެ ވާހަކަވެސް ހުރީ މިފަދަ ގޮތަކަށެވެ. އޭނާ ދެކޭ ގޮތުގައި ކަނޑުއޮތްގިރި ވެފައިވަނީ ހަޔާތުގެ މުހިއްމު ބަޔަކަށެވެ. ބައެއް ފަހަރު އާއިލާއާ ވަކިން ހަފުތާއެއްހައި ދުވަސް ހޭދަކޮށްލާއިރު، އެރަށުގެ މަސައްކަތާއި މާހައުލާމެދު އޭނާގެ އެއްވެސް ޝަކުވާއެއް ނޯވެ އެވެ. އޮފީހުގައި ޝިޔާމްގެ މަސައްކަތަކީ މަހުގެ ހިސާބު ބެލެހެއްޓުމާއި، ޕްރޮޑަކްޓް ތަކަށް ލިބޭ އޯޑަރު ނެގުމާއި އެހެންވެސް އެފަދަ އިދާރީ ކަންކަން ކުރުމެވެ.\n"ވަރަށް ހިތްހަމަޖެހިގެން ވަރަށް ގުޅިގެން އެންމެންވެސް އުޅެނީ. ގިނަ ދޯނިތަކުގައި އުޅެނީ ވަރަށް ޒުވާން ކުދިން. ވަރަށް ފޯރިއާއެކު މި ރަށުގައި ވަރަށް މަޖާ ކުރަން، މި ލައިފް ހަމަ އޯކޭ،"\nކަނޑުއޮތްގިރީގައި މަސައްކަތް ކުރާ ހުސައިން ޝިޔާމް: ޝިޔާމް އެރަށުގައި ވަޒީފާ އަދާކުރާތާ ހަ އަހަރަށްވުރެ ގިނަ ދުވަސް ވެއްޖެ --\nއޮފީހުގެ މަސައްކަތަށް އަބަދުވެސް "އޮން ކޯލް"ގަ ހުންނަ ޔޫސުފް ހުސައިން އަކީ ކަނޑު އޮތް ގިރީގައި ހުރި މަސައްކަތުގެ ތަޖުރިބާއިން އެންމެ ފުންނާބު އުސް އެކަކަށްވާނެ އެވެ. އޭނާ އަކީ އެރަށުގެ އިންޖިނޭރެކެވެ. އެ ދާއިރާގައި އުޅޭތާ 30 އަހަރު ވެއްޖެ އެވެ. ކަނޑުއޮތްގިރީގައި އުޅޭތާ ހަތް އަހަރެވެ. މިފަ ބައިވަރު މުވައްޒަފުން މިރަށުގައި ޝައުގުވެރިކަމާއެކު މަސައްކަތުގައި އެބަ އުޅެ އެވެ.\nޔޫސުފްގެ އެންމެ ހާއްސަ ކަމަކީ ކޮބައިކަން އެނގޭހެއްޔެވެ؟ އޭނާ އަކީ އާދަވެ މަސްވެރިކަން ނުކުރެވުނަސް އެކަމާ ދުރުގައ އުޅެވޭ މީހެއް ނޫނެވެ. ތިރީސް އަހަރު ވަންދެން އިންޖީނާއި ކުޅުނީ ކައިރީގައި މަސް ބާނާ ދޮށިވެސް ބާއްވައިގެންނެވެ. މަސް ބޭނުމަކީ ޔޫސުފުގެ "ހޮބީ" އެވެ. އޭނާ ބުނާ ގޮތުން މަސްވެރިކަމަށް ލޯތްބެއް ނުދެވުނިއްޔާ އެއީ ފުރިހަމަ ދިވެއްސެއް ނޫނެވެ.\n"މިހެން އުޅޭތާ 31 އަހަރު ވީ. އެއީ އިންޖިން މަސައްކަތް، މިކަން ފެށީ ފެލިވަރުން. އެފަހުންވެސް އުޅުނީ މަސް ބޯޓް ފަހަރުގައި. އެހެން 15 ވަރަކަށް އަހަރު ހުންނާނީ އުޅެވިފައި މިހާރު މިރަށުގަ. އަބަދުވެސް މިލައިފާ މެދު ވަރަށް އުފާވޭ. ޒުވާން ކުދިންނަށް ބުންނަން ބޭނުން ވަނީ މަސްވެރިކަމަކީ ރަނގަޅު މަސައްކަތެކޭ. ގިނަ ދުވަހު އެއްތަނެއްގަ ހުންނާށޭ. ކުރިއަށް ދާނެއޭ،" ޔޫސުފް ބުންޏެވެ.\nޔޫސުފް އަވަސް އާ ވާހަކަ ދައްކަނީ --\nމަސްވެރިކަމުގެ ދާއިރާއަކީ ކުރިއަށްދާން ރަނގަޅު ދާއިރާއެކެވެ. ޒުވާނުން މި މަސައްކަތްތަކަށް އިސްކަންދޭންޖެހެ އެވެ. މި މަސައްކަތަށް ޝައުގުވެރިވާން އެބަޖެހެ އެވެ. މަސްވެރިކަމުގައ ޒުވާނުންނަށް އޮތް ބޮޑު ޖާގަ މި ކުޑަކުޑަ ކަނޑު އޮތް ގިރިން އެބަ ފެނެ އެވެ. މިހަރަ ބިޔަ ކާރުހާނާ އެވަނީ ޒުވާން ހިދުމަތްތެރިންނަށް ބޭނުންވެފައެވެ. އަންނާށެވެ.\nރަށް ވަށައި މަޑީގެ ލަޝްކަރެއް!\nބޮޑެތި އަދަދުތައް ދައުލަތަށް ބޮޑު ބުރަައަކަށް!\nއިންކުއަރީއަށް ފިޔަވަޅު އަޅާ ގޮތް އެނގެންޖެހޭ


Africa Ah Covid-19 Fethurijje Nama 10 Million Meehun Maruvedhaane - Vaguthu\nއެފްރިކާއަށް ނޮވެލް ކޮރޯނާވައިރަސް ކޮވިޑް-19 ފެތުރިއްޖެނަމަ 10 މިލިއަން މީހުން މަރުވެގެން ހިނގައިދާނެ ކަމުގެ އިންޒާރު މައިކްރޯސޮފްޓްގެ ބާނީ ބިލް ގޭޓްސް ދެއްވައިފިއެވެ.\nއެފްރިކާގެ ސިއްހީ ކަންތައްތަކަށް އަމިއްލަ ގޮތުން އެތައް ހޭދައެއް ކުރައްވާފައިވާ ގޭޓްސް މިހެން ވިދާޅުވީ އެމެރިކާގެ ސައިންސްވެރިންގެ ބައްދަލުވުމެއްގައި ވާހަކަފުޅު ދައްކަވަމުން މިދިޔަ ހުކުރު ދުވަހު އެވެ.\nމިސްރުގެ ގާހިރާ އިން ވައިރަސް އަށް މީހަކު ޕޮޒިޓިވްވިކަން އިއުލާން ކުރުމުގެ އިރުކޮޅެއް ކުރިން ގޭޓްސް ވިދާޅުވީ އެފްރިކާގެ ހާލަތު އޮތްގޮތުން އެފްރިކާގައި ވައިރަސް ފެތުރެން ފަށައިފިނަމަ ދެން ވައިރަސް ކޮންޓްރޯލް ކުރުން އެއީ ފަސޭހައިން ކުރެވޭނެ ކަމެއް ނޫން ކަމަށެވެ. އެފްރިކާގެ އިތުރުން ދެކުނު އޭޝިއާގެ ގައުމުތަކުގައި ވައިރަސް ފެތުރުނަސް ނުރައްކާތެރިކަން ބޮޑުވާނެ ކަމަށް ގޭޓްސް ވިދާޅުވިއެވެ.\n"އަޅުގަނޑުމެންގެ ކުރިމަތީގައި މިއޮތީ ވަރަށް ބޮޑު ގޮންޖެހުމެއް. އަޅުގަނޑުމެންނަށް އެބައެނގޭ ވަސީލަތްތައް ހުރި މިންވަރު. އެފްރިކާގައި ބަލި ފެތުރެން ފަށައިފިނަމަ ދެން ކުރިމަތިވެދާނެ ކަންތައްތައް އަންދާސާ ކުރެވިދާނެ. އެފަދަ ހާލަތެއް ކުރިމަތިވެއްޖެނަމަ ދިހަ ވަރަކަށް މިލިއަން މީހުން މަރުވެގެން ދިއުން ގާތް." ގޭޓްސް ވިދާޅުވިއެވެ.\nގޭޓްސް ވިދާޅުވީ ބައްޔެއް ދުނިޔޭގައި މިފަދަ ގޮތަކަށް ފެތުރިގެން ހިނގައިދާނެ ކަމަށް ބަލައި އަދިވެސް އެކަށީގެންވާ މިންވަރާއި ގާތައް ވެސް ދުނިޔެ ތައްޔާރެއް ނުވެއެވެ.\n"ބައްޔަށް ޓެސްޓް ކުރެވޭނެ ވަސީލަތްތައް ތަރައްޤީ ކުރުން އިތުރު ކުރަން އެބަޖެހޭ." ގޭޓްސް ވިދާޅުވިއެވެ.\nގޭޓްސް އާއި އޭނާގެ އަނބިކަނބަލުން މެލިންޑާގެ ފައުންޑޭޝަނުން ވަނީ ކޮވިޑް-19 އާއި ހަނގުރާމަ ކުރުމަށް 100 މިލިއަން އެމެރިކާ ޑޮަލރު މިހާރު ވެސް ހަދިޔާ ކޮށްފައެވެ.\nކޮވިޑް-19 ގެ ސަބަބުން އެފްރިކާ އިން 10 މިލިއަން މީހުން މަރުވެދާނެ ކަމަށް ގޭޓްސް ވިދާޅުވިއިރު ޑަބްލިއުއެޗްއޯ އިން ވެސް ވަނީ އެކަށީގެންވާ ސިއްހީ ޚިދުމަތްތަކެއް ލިބެން ނެތް ގައުމުތަކުގައި ބަލި ފެތުރިއްޖެނަމަ ނުރައްކާތެރިކަން ވަރަށް ބޮޑުވެގެން ހިނގައިދާނެ ކަމުގެ އިންޒާރު މީގެ ކުރިން ދީފައެވެ.\nފެބުރުއަރީ 16, 2020 10:06\nބިލްގޭޓްސް އަކަށް ނޭނގޭނެ. އެރަށުގައި ގުނޫތު ކިޔަން ފަށާ އަވަހަށް\nފެބުރުއަރީ 16, 2020 17:49\nގުނޫތުކިއުމަށް ޑިސްލައިކް ކުރުން އަދި މާގޯސްދޯ. މިފަދަ މުސީބާތްތަކުން ސަލާމާތް ވުމަށް ގުނޫތު ކިއުމަށް ވަނީ އަންގަވާފައި، އަދި އެގޮތަށް އަމަލު ކުރައްވަވާފައިވެސް އެބަހުރި.\nބައްޔަށް ބޭސް ފަރުވާ ހޯދުމަށް އިސްލާމްދީނުގައި ބާރު އަޅުއްވައެވެ.\nމީހަކު ގުނޫތު ކިޔަންބުނެފަ ކޮމެންޓު ކުރީމަ އެއައް ޑިސްލައިކު ދޭއިރު ގުނޫތަކީ ކިހާވަރުގެ އެއްޗެއްކަން އަގޭތަ...ގުނޫތުގެ ހުރި މާތްކަމާެި މަތިވެރިކަން ނޭގެނީތަ.... މާތްﷲ އަޅަމެންގެ ފާފަ ފުއްސަވައި ތެދުމަގު ދައްކަވާށި...އާމީން.


Bhansali Aaeku Masaikaiy Kuran Libumakee Huvafeneh Haqeeqathakah vun: Sara\nސަންޖޭ ލީލާ ބަންސާލީ އާއި ސާރާ އަލީ ހާން--\nބަންސާލީއާއެކު މަސައްކަތް ކުރުމަކީ ހުވަފެނެއް ހަގީގަތަކަށް ވުން: ސާރާ\nބޮލީވުޑުގެ ކާމިޔާބު ޑައިރެކްޓަރު ސަންޖޭ ލީލާ ބަންސާލީއާއެކު މަސައްކަތް ކުރަން ލިބިއްޖެ ނަމަ އެފުރުސަތު ގަބޫލުކުރާނެ ކަމަށާއި އެއީ ހުވަފެނެއް ހަގީގަތަށް ވުން ކަމަށް މިމަހުގެ ކުރީކޮޅު ބޮލީވުޑަށް ތައާރަފުވި ސާރާ އަލީ ހާން ބުނެފި އެވެ.\nއަބީޝޭކް ކަޕޫރު ޑައިރެކްޓުކޮށް ނެރުނު ފިލްމު "ކެދާނަތު" އިން ސާރާ ބޮލީވުޑަށް ތައާރަފުވިއިރު އެފިލްމުގައި ސާރާ ދައްކުވައިދީފައިވާ ކުޅަދާނަ އެކްޓިން ގިނަ ބަޔަކަށް ކަމުގޮސްފައިވެއެވެ. އަދި އޭނާގެ ދެވަނަ މަސައްކަތް، "ސިމްބާ" މިމަހުގެ ފަހުކޮޅު ނެރޭއިރު މިހާރު ސާރާ އުޅެމުން އަންނަނީ ފިލްމުގެ ޕްރޮމޯޝަނުގައި އަވަދި ނެތިއެވެ.\nއިންޑިއާގެ ނޫހަކަށް ދިން އިންޓަވިއުއެއްގައި ސާރާ ބުނީ، ބަންސާލީއާއެކު ތާރީހީ ޑްރާމާއެއް ކުޅެން ވަރަށް ބޮޑަށް ބޭނުންވާ ކަމަށެވެ. ތާރީހަށް ލޯބިކުރާ ސާރާ ބުނީ، އިންޑިއާއަކީ ވަރުގަދަ ތާރީހެއް އޮންނަ ގައުމެއް ކަމަށެވެ. އަދި ތާރީހީ ހާދިސާތަކަށް ހަދާ ފިލްމުތަކުގައި މަސައްކަތް ކުރަން ޝައުގުވެރިކަން ހުންނަ ކަމަށެވެ.\nބަންސާލީއަކީ މިވަގުތު ބޮލީވުޑުގައި ހުރި އެންމެ ކުޅަދާނަ އެއް ޑައިރެކްޓަރެވެ. އޭނާއާއެކު މަސައްކަތް ކުރަން ގިނަ ތަރިންތަކެއް ބޭނުންވެއެވެ. ބަންސާލީ އެންމެ ބޮޑަށް ހާއްސައީ ތާރީހީ ބޮޑެތި ހާދިސާތަކުގެ މައްޗަށް ފިލްމު އުފެއްދުމަށެވެ. އެގޮތުން އޭނާ ވަނީ "ބާޖިރާއޯ މަސްތާނީ" އާއި "ޕަދްމާވަތު" ފަދަ ފިލްމުތައް ޑައިރެކްޓުކޮށް އިންޑިއާގެ ފިލްމީ ދާއިރާއަށް ބޮޑު އިންގިލާބެއް ގެނެސްފައެވެ.\nނިއުޔޯކުގައި ހުންނަ ކޮލަމްބިއާ ޔުނިވާސިޓީން ޕޮލިޓިކަލް ސައިންސް އިން މަތީ ތައުލީމު ހާސިލުކޮށްފައިވާ ސާރާގެ އެންމެ ފިލްމެއް މިހާތަނަށް ނެރެފައި ވީނަމަވެސް އެންމެ ފިލްމަކުން އޭނާ ވަނީ ގިނަ ބައެއްގެ ލޯބި ހޯދާފައެވެ. އަދި ސާރާގެ ކުޅަދާނަ އެކްޓިން ފެނި ފިލްމީ ދާއިރާއިން ވެސް އޭނާ ހުށަހެޅުންތައް ދަނީ ލިބެމުންނެވެ.\nބޮލީވުޑް ސާރާ އަލީ ހާން ސަންޖޭ ލީލާ ބަންސާލީ